24 ފެބްރުއަރީ 2020 19:04\nޖަޕާން ސަރުކާރުން ރާއްޖެއަށް ހަދިޔާކުރި އަލިފާން ނިއްވުމުގައި ބޭނުންކުރާ ފަޔަރ ވެހިކަލަކާއި ބައެއް އާލާތްތައް ޑިޒާސްޓަރ މެނޭޖްމަންޓް އޮތޯރިޓީން އެމްއެންޑީއެފް ފަޔަރ އެންޑް ރެސްކިއު ސަރވިސް އާއި ހަވާލުކޮށްފިއެވެ.\nމިއަދު ހަވީރު ކަޅުކުއްތަކަލާކޮށި، މާލެ ފަޔަރ ސްޓޭޝަނުގައި ބޭއްވި ޚާއްޞަ ރަސްމިއްޔާތުގައި މި ތަކެތި ޖަޕާނު ސަރުކާރުގެ ފަރާތުން ޑިފެންސް މިނިސްޓަރ އަލްއުސްތާޒާ މާރިޔާ އަޙްމަދު ދީދީ އާއި ހަވާލުކޮށްދެއްވީ ޖަޕާނުން ރާއްޖެއަށް ކަނޑައަޅުއްވާފައި ހުންނަވާ ސަފީރު ހަރ އެކްސެލެންސީ ކެއިކޯ ޔަނާއީއެވެ.\nމިތަކެއްޗަކީ ކާރިސާތަކުން ރައްކާތެރިވުމަށްޓަކައި، ޤާބިލްކަން އިތުރުކުރުމަށް ނެޝަނަލް ޑިޒާސްޓަރ މެނޭޖްމެންޓް އޮތޯރިޓީން ޖަޕާން ސަރުކާރުގެ ނޮން ޕްރޮޖެކްޓް ގްރާންޓް އެއިޑްގެ ދަށުން ރާއްޖެއަށް ހަދިޔާކުރި ތަކެއްޗެވެ. މިއަދު މި ހަދިޔާކުރި ތަކެތީގެ ތެރޭގައި ފަޔަރ ވެހިކަލަކާއި، ތިން ބްރީތިންގ އެޕޭރެޓަސް ސެޓް އަދި އެއް ތާމަލް އިމޭޖިން ކެމެރާ ހިމެނެއެވެ. މިއަދު ހަދިޔާކުރި ތަކެތީގެ އަގަކީ 1.3 މިލިއަން ދިވެހި ރުފިޔާއެވެ.\nމި ޕްރޮޖެކްޓަކީ 19 ފެބްރުއަރީ 2019 ވަނަ އަހަރު ޑިޒާސްޓަރ މެނޭޖްމެންޓް އޮތޯރިޓީ އާއި ޖަޕާނު ސަރުކާރާއި ދެމެދު ވެވިފައިވާ އެއްބަސްވުމެއްގެ ދަށުން ލިބިގެންދިޔަ ތަކެއްޗެވެ.\nމިއަދު ބޭއްވި ރަސްމިއްޔާތުގައި ޑިޒާސްޓަރ މެނޭޖްމަންޓް އޮތޯރިޓީގެ އިސްބޭފުޅުންނާއި ޖަޕާނު ސަރުކާރުގެ ވަފުދުގެ އިސްބޭފުޅުން ބައިވެރިވެވަޑައިގެންނެވިއެވެ.


Ras Online - ރާއްޖެއަކީ މިހާރު އެމީހުންގެ ސްޓޭޓެއްތަ؟\nރާއްޖެއަކީ މިހާރު އެމީހުންގެ ސްޓޭޓެއްތަ؟\nޒުހައިރު 12 ޖުލައި 2021 - 16:39\nދިވެހި ރާއްޖޭގެ ރައްޔިތުންގެ ނަމުގައި ލޯނުނަގައިގެން ހިންގާ މަޝްރޫޢުތައް ދިވެހި ދައުލަތުން ހާމަ ނުކުރަނީސް ރާއްޖޭގައި ހުންނަ އިނޑިއާ އެމްބަސީއިން ހާމަ ކުރާކަމީ ހަގީގަތުގައިވެސް ވަރަށް ކަންބޮޑުވާން ޖެހޭ ކަމަކެވެ. ސަބަބަކީ މިހާރު އިންޑިއާގެ އެމްބަސީއަކީ ދިވެހި ދައުލަތުގެ މުއައްސަސާއަކަށް ވެއްޖެކަމުގެ އިހުސާސްވުމެވެ. ނުވަތަ ރާއްޖެއަކީ މިހާރު އިންޑިއާގެ ސްޓޭޓަކަށް ވެއްޖެ ކަމުގެ އިޙްސާސް ވުމެވެ. މިހާރު އުފެދޭ ސުވާލަކީ މިއީ އިންޑިއާގެ ސްޓޭޓެއްތޯ އުފެދޭ ސުވާލެވެ.\nރާއްޖޭގައި ހުންނަ އިންޑިއާ އެމްބަސީއިން 11 ޖުލައި 2021 ވަނަ ދުވަހު ވަނީ އައްޑޫ ގަމުގެ އެއަރޕޯޓު ރީޖަނަލް ހަބަކަށް ހަދާނެ ކަމަށް، ދިވެހި ބަހުން ހަދާފައިވާ ޕޯސްޓަކާއި އެކު ރަސްމީ ސިފައެއްގައި އެމީހުންގެ ޓްވިޓަރގައި އިޢުލާން ކޮށްފައެވެ. ނަމަވެސް އެއީ އިންޑިއާގެ ޚަރަދުގައި ހިންގާ މަޝްރޫއެއް ނޫނެވެ. ދިވެހި ރައްޔިތުންގެ ޓެކްސްފައިސާއިން ދަރަނީގެ ގޮތުގައި އިންޑިއާއަށް އަނބުރާ ދައްކާ ގޮތަށް ހިންގާ ޕްރޮޖެކްޓެކެވެ.\nރާއްޖޭގައި އިންޑިއާސަރުކާރުން ހިލޭ އެހީއަށް ކަމެއް ކޮށްދޭނަމަ އިންޑިއާ އެމްބަސީއިން އެކަން އިޢުލާން ކުރުމަކީ އެއްވެސް މައްސަލައެއް އޮތްކަމެއް ނޫނެވެ. ނަމަވެސް ދިވެހިންގެ ފައިސާއިން ހިންގާ މަޝްރޫޢުގެ ވާހަކަ ދައްކާ އެކަންތައް އިޢުލާން ކުރުމުގެ ބާރު އިންޑިއާގެ އެމްބަސީއަށް ލިބުނީ ކޮން ދުވަހަކު ތޯއެވެ؟ މިއީ ހަގީގަތުގައިވެސް ވަރަށް ނުރައްކާތެރި އަދި ބިރުވެރި ސިގްނަލް ތަކެވެ. މިފަދަ ގިނަ ކަންތައްތައް އިންޑިއާ ހައިކޮމިޝަނުން އަންނަނީ ހާމަކޮށް އިޢުލާން ކުރަމުންނެވެ. މިއީ ދިވެހިން ނިހާޔަތަށް ވިސްނަންޖެހޭ ކަމަކެވެ.\nމި މަޝްރޫއަކީ އިންޑިއާއިން ރާއްޖެއަށް ދޫކުރުމަށް ހަމަޖެހިފައިވާ 800 މިލިއަން ޑޮލަރުގެ ކްރެޑިޓް ލައިންގެ ތެރޭގައި ހިމެނޭ ކަމެކެވެ. އިންޑިއާ އަކުން މިކަމަށް ހިލޭ ފައިސާ ފޮށްޗެއްވެސް ނުދެއެވެ. ބޭންކުން އާއްމު ފަރުދަކު ލޯނުނަގައިގެން ކަމެއް ކުރިނަމަވެސް ބޭންކުން އެކަމެއްގެ ވާހަކަ އާއްމުކޮށް އިޢުލާ ނުކުރައެވެ. ސަބަބަކީ ބޭންކުން އަކަމަށް ފަންޑު ކުރިނަމަވެސް އެއީ ބޭންކާބެހޭ ކަމެއް ނޫނެވެ. އިންޑިއާއިންވެސް ދިވެހި ސަރުކާރަށް މިކްރެޑިޓް ލައިން ދޫކުރުނީ އިންޓްރެސްޓާއެކު އަނބުރާ އިންޑިއާއަށް ދައްކާ ގޮތަށެވެ.\nދިވެހިންގެ ގިނަ މީހުން މިހާރު ގަބޫލު ކުރަނީ މިހާރު މިކުރާކަމަކީ މިފަދަ ބައެއް މަޝްރޫޢުތަކަށް ދިވެހިންގެ ނަމުގައި ލޯނުނަގައިގެން ވަކި ވަރަކަށް ޚަރަދުކޮށް އަދި އެތަންތަން ވަކިބަޔަކަށް ފައިދާ ވާގޮތަށް ދިގުމުއްދަތައް ކުއްޔަށް ނެގުމެވެ. އޭރަށް ދިވެހިންގެ ފައިސާއިން ތަންހެދި އަދި ލިބޭފައިދާވެސް ލިބިގެން ދާނީ އެނަގާ ބަޔަކަށް ތާއެވެ. މިކަމަށް އަމާޒުކޮށް މިކުރާ މަސައްކަތައް ދިވެހިން ލޯހުޅުވަން އެބަޖެހެއެވެ.\nބައެއް ސިޔާސީ ފަރާތްތަކުން ބުނާ ގޮތުގައި ދިވެހި ސަރުކާރަށް މިހާރު އިންޑިއާބުނާ ކޮންމެ ކަމެއް ކުރަން މަޖުބޫރެވެ. ސަބަބެއްކަމަށް އިދިކޮޅު ސިޔާސީ މީހުން ބުނަނީ ސަރުކާރު ގެންނަން ހުރިހާ ޚަރަދެއް ކޮށްފައިވަނީ އިންޑިއާކަމަށެވެ. ނަމަވެސް މިއީ ތޯތޯ ވާހަކައެކެވެ. އެހެނަސް ކަންހިނގަމުން މިދާ ބީދައަށް ނަޒަރު ހިންގާލާއިރު މިހާރު އެކަން އެއީ ތެދުކަމަށް ގަބޫލުކުރާ ހިސާބަށް ހިނގައްޖެއޭވެސް ބުނެވިދާނެއެވެ. އެހެން ނޫންނަމަ ރަސްމީކޮށް މިއީ އިންޑިއާގެ ސްޓޭޓެއް ކަމަށް އިޢުލާން ނުކުރިއަސް މިއީ ހަމަ އިންޑިއާގެ ސްޓޭޓެއްގެ ސިފަ އެބަ ކުރެވެއެވެ.\nއެގޮތަށް ކަންތައްތައް ކުރުމަށް ދިވެހި ސަރުކާރުން ފުރުސަތު ދިންނަމަވެސް ދިވެހި އާއްމު ރައްޔިތު މީހާ ކުރާނެ ކަމެއް ނެތެވެ. ކަން އޮތީ އެބީދައިން ކަމަށްވާނަމަ އޮޅުވާނުލާ ދިވެހިންނަށް އެކަން އޮޅުންފިލުވައި ދެއްވާށެވެ. ދިވެހިންނަށްވެސް މިވެގެން އުޅޭގޮތް އެނގެންޖެހޭ ކަމަށް ގަބޫލުކުރާ އެތައް ދިވެހިންނެއް އެބަތިއްބެވެ. އޮޅުވާލާ މަކަރުވެރި ގޮތަކަށް ކަންތައް ކުރުމުގެ ބޭނުމެއް ނެތްކަމަށް މިހާރު ދިވެހިން ބުނަމުން އަންނަ އަޑު ވަރަށް ގަދަ އެބަވެއެވެ.\nއައްޑުއަކީ އިންޑިއާއަށް ވަރަށް މުހިއްމު ސަރަހައްދެކެވެ. އައްޑޫގެ ތަރައްގީއަށް އިންޑިއާއިން މާލީ ބޮޑެތި ލޯނުތައް ދިނުމަށް ވަނީ ނިންމާފައެވެ. އަދި އައްޑޫގައި އިންޑިއާގެ ކޮންސުލޭޓެއް ހެދުމަށް އިންޑިއާއިން ވަނީ ނިންމައިފައެވެ. މިއީ ފަހަރުގައި މިނަގާ ލޯނު އެހީގެ ކޮންޕަންސޭޓް ކަމަށް ވުން އެކަށީގެން ވެއެވެ. ކޮންސުލޭޓުގެ ސަބަބުން ދެކުނުގެ ރައްޔިތުންނަށް ފައިދާ ލިބޭނެ ކަމަށް އިންޑިއާއިން ބުނި ކަމުގައިވިޔަސްވެސް ދެކުނުގައި މިހާރު ވަނީ އިންޑިއާގެ އިންވޯލްވްމަންޓް ބޮޑުވަމުން އަންނާތީ އެކަމާއި ދެކޮޅު ހަރަކާތެއް ފަށާފައެވެ. އެހަރަކާތުގެ ނަމަކީ "ސޭވް އައްޑޫ" އެވެ.\nއިންޑިއާ ސިފައިން މިގައުމުން ބޭރުކުރޭ !!!\nކުރިއަށްއޮތް2ދުވަހުވެސް ރާއްޖޭގެ ބޮޑުބަޔަކަށް ވިއްސާރަކުރާނެ!\n25 ޖުލައި 2021 - 11:25\nއަނޫޕަމްގެ 519 ވަނަ ފިލްމު އިއުލާންކޮށްފި\n25 ޖުލައި 2021 - 9:58\nއާއުސޫލާ އެއްގޮތަށް ބޭރުންއައިސްތިބި މީހުން ކަރަންޓީނުން ދޫކޮށްލަނީ\n25 ޖުލައި 2021 - 9:51\nރައީސް ސޯލިހު ބަލިކޮށް ވެރިކަން ވައްޓާލީމާ އެމްޑީޕީއަށް ވެރިކަން ލިބެނީބާ؟\n25 ޖުލައި 2021 - 9:19\nރައީސް ނަޝީދަށް ދިން ޙަމަލާއަށް ފަންޑު ކުރި ކަމުގެ ހެއްކެއް އަދި ނުލިބޭ\n24 ޖުލައި 2021 - 22:56\nކޮވިޑް-19: މާލެއިން ޕޮޒިޓިވްވި އަދަދު 20 އަށް؛ މިއަދުގެ ޖުމްލަ 81\n24 ޖުލައި 2021 - 22:46\n6 މެއިގެ ޙަމަލާ: ހައްޔަރުކުރިމީހުން އިއުތިރާފް އެއްބަސްވުން ހަދަން ހުށައަޅައިފި\n24 ޖުލައި 2021 - 21:57


SunOnline: Lava kiyaigen Mahloof ge magboolukan rangalhahves ithuruvi!\nލަވަކިޔައިގެން މަހުލޫފުގެ މަގުބޫލުކަން ރަނގަޅަށްވެސް އިތުރުވި!\nއައިޝަތު ފަރީޙާ 10 Oct 2019, 12:44\nޔޫތު މިނިސްޓަރު އަހްމަދު މަހުލޫފް -- ސަން ފޮޓޯ/ އަހުމަދު އަވްޝަން އިލްޔާސް\nމިހާރު ޔޫތު ސްޕޯޓްސް އެންޑް ކޮމިޔުނިޓީ އެމްޕަވާމެންޓް މިނިސްޓަރުގެ މަގާމުގައި ހުންނެވި އަހުމަދު މަހުލޫފަކީ ހަމައެކަނި ސިޔާސީ މައިދާނުގައި ފާހަގަކޮށްލެވޭ މޫނެއް ނޫނެވެ. މަހުލޫފުގެ ހުނަރު ސިޔާސީ ޕޯޑިއަމްތަކުގެ ބޭރުން މުނިފޫހިފިލުވުމުގެ ސްޓޭޖުތަކުންވެސް ވަނީ ފެނިފައެވެ.\nރާއްޖޭގެ އެކި ޗެނަލްތަކުން ކުރިއަށްގެންދިޔަ ލަވަ ޝޯތަކުގައި މިނިސްޓަރު މަހުލޫފު ވަނީ އެކި އަހަރުތަކުގައި ލަވަ ވިދާޅުވެފައެވެ. އެންމެ ފާހަގަ ކުރެވުނީ ދައުލަތުގެ މީޑިއާއިން ގެނެސްދިން ޝޯއެއްގައި ވިދާޅުވި ލަވައެވެ.\nއެއީ ލަވަކިޔުންތެރިޔާ އައިމިނަތު ލަމްހާ ލަތީފްއާއެކު "އެހަނދާނުގައި" ޝޯގައި ވިދާޅުވި ލަވަ "އެދިގެން މިރޭ ދާނަމޭ"އެވެ.\nސަން އޮންލައިންގެ 50 މިނެޓު ޕްރޮގްރާމުގައި މަހުލޫފު ވަނީ އެ ޝޯގައި ލަވަ ވިދާޅުވީ ކީއްވެކަން ވިދާޅުވެ ދެއްވައިފައެވެ.\n"އެއީ އަނެންހެން ބުނަންޏާ ބުނެވޭނީ އެއީ ކެމްޕެއިންގެ ބައެއް ކަމަށް،" މަހުލޫފު ވިދާޅުވިއެވެ. މަހުލޫފު ވިދާޅުވީ އަބަދުވެސް ލަވަ ވިދާޅުވާހިތްވާ ކަމަށާއި ރައްޓެހިންނާއެކު އުޅޭއިރު އަދި ގޭގައި ދަރިފުޅާއެކު ހޭދަކުރާ ވަގުތުގައިވެސް ލަވަ ވިދާޅުވާ ކަމަށެވެ.\n"އަބަދުވެސް ވަރަށް ރީތި ކުރީގެ ލަވަތައް. މިހާރު އެ ލަވަތައް ބަދަލުކޮށްގެން ކިޔާ ގޮތްވެސް ވަރަށް ރީތި،" މަހުލޫފު ވިދާޅުވިއެވެ.\n"އެހަނދާނުގައި"ގެ އިތުރުން، ކުރިން ހިންގި ދިޓީވީއިން ރޯދަމަހު ގެނެސްދިން "ތަރިންގެ ރޭ" ޝޯގައި ދެ އަހަރެއްގައިވެސް މަހުލޫފް ލަވަ ވިދާޅުވިއެވެ.\nކެމްޕޭނު ސްޓަންޓެއްގެ ގޮތުގައި ޓީވީގައި ލަވަ ވިދާޅުވުން ވެގެން ދިޔައީ، ހަމަ ރަނގަޅަށްވެސް މަހުލޫފްގެ މަގުބޫލުކަން އިތުރުވި ކަމަކަށެވެ. ދެހާސް އެގާރައިން ފެށިގެން މިކަންތައް ކުރިއަށް ގެންދެވި އިރު، މެޖޯރިޓީ އެމްޑީޕީއަށް އޮންނަ މާލެ ސިޓީގެ މަޖިލިސް ގޮނޑިތަކުގެ ތެރެއިން 2014 ގެ އިންތިހާބުން އެންމެ ބޮޑު ތާއީދަކާއެކު އޭރުގެ އިދިކޮޅު ޕީޕީއެމްއަށް ލިބުނީ މަހުލޫފްގެ ގަލޮޅު ދެކުނު ދާއިރާގެ ގޮނޑިއެވެ.\nސިޔާސީ ގޮތުން ދިވެހިރައްޔިތުންގެ ޕާޓީ (ޑީއާރުޕީ)އިން ތައާރަފުވި މަހުލޫފް ހަގީގަތުގައި އެކަމުގެ ތެރެއަށް ތައާރަފުވީ މީހެއްގެ އަތުގައި ހިއްޕަވައިގެންނެއް ނޫނެވެ. އަމިއްލައަށް "ވަދެގަތީ"އޭ ބުންޏަސް ދޮގަކަށް ނުވާނެއެވެ. ޑީއާރުޕީ އުފައްދައިގެން އޭރުގެ ސަރުކާރުގައި އިސްކޮށް އުޅުން ވެސްޓްޕާކުގައި ބައްދަލުވުމެއް ބޭއްވި އިރު ޒުވާން މަހުލޫފު އުޅުއްވީ ބައިސްކަލެއްގައި އެހިސާބަށް ގޮސް "ކަން ބަލާށެ"ވެ.\n"ކުރީގެ މިނިސްޓަރު ހަމްދޫން ހަމީދާއެކު އަޅުގަނޑު އޭރުވެސް ޔޫތު ކަންތައްތަކުގައި ބައްދަލުވެފައި ހުރީމާ، އަޅުގަނޑު އަމިއްލައަށް ހަމްދޫންއަށް ގުޅާފައި، އަޅުގަނޑުމެންނަށް އޭގައި ބައިވެރިވެވޭނެ ގޮތެއް އޮތްތޯ ބަލާ ހެދީ،" ސިޔާސީ މަސައްކަތަށް ނިކުންނެވީ އެގޮތަށް ކަމަށް މަހުލޫފު ވިދާޅުވިއެވެ.\nމަހުލޫފުގެ ސިޔާސީ ކެރިއަރު ފެއްޓެވީ ކުރީގެ ރައީސް މައުމޫނު އަބްދުލްގައްޔޫމުގެ އަރިހުގައި ހުންނަވައިގެންނެވެ. ނަމަވެސް ވަކި ހިސާބަކުން ދެބޭފުޅުންގެ ސިޔާސީ ވިސްނުން ތަފާތުވިއެވެ. ނަމަވެސް ރައީސް މައުމޫނަކީ އަބަދުވެސް ވަރަށް އިހުތިރާމު ކުރާ ބޭފުޅެއް ކަމަށާއި އަދިވެސް ބައެއް ކަންތައްތަކުގައި ރައީސް މައުމޫނުގެ ލަފާ ހޯއްދަވާކަމަށް މަހުލޫފު ވިދާޅުވިއެވެ.\n"މިއަދު ޕޮލިޓިކަލީ އެހެން ވިސްނުމެއްގައި ހުރިކަމުގައި ވިޔަސް، އަޅުގަނޑު މިކުރާ މަސައްކަތަށް ރައީސް މައުމޫނުވެސް އިހުތިރާމު ކުރައްވާނެކަން ޔަގީން،" މަހުލޫފު ވިދާޅުވިއެވެ.\nސަން އޮންލައިންގެ 50 މިނިޓް\nސްޕެއިންގައި ކޮވިޑަށް ފަރުވާދޭ މީހުން ގޮނޑުދޮށަށް\nކޮވިޑާއެކު ޒޫމްގެ އާމްދަނީ 169 ޕަސެންޓު އިތުރު\nކޮމްޕޯސާ ވާޖިދު ހާންގެ މަންމަ ކޮވިޑަށް ޕޮޒިޓިވްވެއްޖެ


vnews - Youth Championship mi mahu fahukolhu\nޔޫތު ޗެމްޕިއަންޝިޕް މިމަހު ފަހުކޮޅު\nޔޫތު ޗެމްޕިއަންޝިޕް 2017 ގެ ތަށި އީގަލްސްއިން އުފުލާލަނީ --\nފުޓްބޯލް އެސޯސިއޭޝަން އޮފް މޯލްޑިވްސްއިން ކޮންމެ އަހަރަކުވެސް ބާއްވަމުން އަންނަ 21 އަހަރުން ދަށުގެ ޔޫތު ޗެމްޕިއަންޝިޕް، 19 އަހަރުން ދަށަށް ބަދަލުކޮށް މި މަހު ފަހުކޮޅު ފެށުމަށް ނިންމައިފި އެވެ.\nއެފްއޭއެމްއިން 2011 ވަނަ އަހަރު ފެށި 21 އަހަރުން ދަށުގެ ޔޫތު ޗެމްޕިއަންޝިޕަށް މިއަހަރު ވަނީ ގިނަ ބަދަލުތަކެއް ގެނެސްފައެވެ. އެގޮތުން މިއަހަރަުގެ މުބާރާތް 19 އަހަރުން ދަށަށް ބަދަލުކުރުމުގެ އިތުރުން، މުބާރާތް ކުރިއަށްގެންދިޔުމަށް ރާވާފައިވަނީ ލީގު ފޯމެޓަށެވެ. އެ ގޮތުން ލީގު ދެ ބުރު ކުޅުމަށް ފަހު ފައިނަލްގައި ކުޅޭނީ އެންމެ ގިނަ ޕޮއިންޓު ހޯދާ ދެ ޓީމެވެ.\nމިއަހަރުގެ މުބާރާތުގައިވެސް4ޓީމެއް ވަނީ ބައިވެރިވެފައެވެ. އެއީ މުބާރާތުގެ ތަށި މިލްކުކޮށްފައިވާ ކްލަބު އީގަލްސް އާއި ނިއުރޭޑިއަންޓް ސްޕޯޓްސް ކްލަބާއި މާޒިޔާ ސްޕޯޓްސް އެންޑް ރެކްރިއޭޝަނުގެ އިތުރުން ކްލަބު ގްރީން ސްޓްރީޓްސް އެވެ.\nމުބާރާތުގެ ކުޅުން ކުރިއަށް ގެންދިޔުމަށް ހަމަޖެހިފައިވަނީ ގައުމީ ފުޓްބޯޅަ ދަނޑުގައެވެ. މިއީ މިނިވަން ދުވަހުގެ ހަރަކާތްތަކުގެ ސަބަބުން ދަނޑުގެ ވިނަ ގަނޑަށް ލިބުނު ގެއްލުމަށްފަހު، ދަނޑުގައި ކުޅޭނެ ފުރަތަމަ މުބާރާތެވެ. ވިނަ ގަނޑަށް ލިބުނު ގެއްލުމުގެ ސަބަބުން ދިރާގު ދިވެހި ޕްރިމިއަރ ލީގުގެ ފަސް މެޗެއް ވަނީ މީގެ ކުރިން ފަސްކޮށްފައެވެ.\n21 އަހަރުން ދަށުގެ މުބާރާތް 19 އަހަރުން ދަށަށް ބަދަލުކުރިއިރު، އެފްއޭއެމްއިން މިއަހަރު ވަނީ 13 އަހަރުން ދަށުގެ މުބާރާތެއްވެސް ފަށާފައެވެ.


އައްޑޫ ސިޓީގައި 8000 އެނދު އުފައްދާނެ ތަޞައްވަރު 1 – އައްޑޫ އޮބްޒާވަރ\nއައްޑޫ ސިޓީގައި 8000 އެނދު އުފައްދާނެ ތަޞައްވަރު 1\nފޮޓޯ: އީކުއޭޓަރ ވިލެޖް\nޒުހައިރު 28 ސެޕްޓެންބަރު, 2018\nރާއްޖޭގެ ވެރިކަމަށް ދިވެހިރައްޔިތުން މިހާރު އިންތިޚާބު ކޮށްފައިވާ އިބްރާހިމް މުޙައްމަދު ޞާލިޙް އައްޑޫގެ އިޤްތިސާދީ ތަރައްކީއަށް ކޮށްދެއްވަން ވަޢުދު ވެފައިވާ އެންމެ މުހިއްމު ސިނާއަތަކީ ފަތުރުވެރި ކަމުގެ ސިނާޢަތެވެ. އެގޮތުން އައްޑޫ ސިޓީގައި ޓޫރިސްޓު 8000 އެނދު އުފައްދަވާނަ ކަމަށް އިބޫ ވަޢުދުވެފައި ވުމާއެކު މިކަމުގައި އަޅުގަނޑުގެ ތަސައްވަރު ޙިއްސާކޮށްލުން އެއީ މުހިއްމު ކަމެއް ކަމުގައި ދެކެމެވެ.\nއެގޮތުން މިލިޔުމުގައި މިގެނެސްދެނީ އަޅުގަނޑުގެ ޚިޔާލުގައިވާ ތަޞައްވަރުގެ ތެރެއިން ފުރަތަމަ ތަޞައްވަރެވެ. އެއީ އައްޑޫ ސިޓީ ގަމުގައި އުފައްދާ 600 އެނދުގެ ތަސައްވަރެވެ. އެއީ މިހާރު އީކުއޭޓަރ ވިލެޖުގައި ހުރި 156 އެނދުގެ އިތުރަށް އުފައްދާ އެނދުތަކެވެ.\nގަމުގައި ތަރައްގީ ކުރެވޭ ގެސްޓް ހޮޓާ ސަރަހައްދު ދައްކާ ކުރެހުމެއް\nއީކުއޭޓަރ ވިލެޖްގައި މިހާރު ހުރީ 78 ކޮޓަރިއެވެ. އެއީ ޖުމުލަ 156 އެނދެވެ. އެތަނުގައި އިތުރު 25 ކޮޓަރި އެޅޭނެ ޖާގަ އެބައޮތެވެ. މޫދަށް ކުރިމަތި ވާގޮތަށް 25 ކޮޓަރި އިތުރު ކޮށްލުމުން އެތަނުގެ ޖުމުލަ އެނދުގެ އަދަދު 206 އަކަށް ބަދަލު ވިއޭވެ.\nދޫގަހަކީ ރައީސް މައުމޫނުގެ ޒަޢާމަތުގައި ސަރުކާރުގެ ގެސްޓްހައުސް އެއްގެ ގޮތުގައި ހިންގާފައިވާ ތަނެކެވެ. ނަމަވެސް ރައީސް ނަޝީދުގެ ޒަޢާމަތުގައި އެތަން ގެސްޓް ހޮޓެލްއަކަށް ބަދަލުކުރެވުނެވެ. ނަމަވެސް އެތަން ހިންގަން ހަވާލުވި އެމްވީކޭއިން އެތަނުގެ އޮޕަރޭޝަން، ދިމާވި ސަބަބުތަކާއި ހުރެ ކުރިއަށް ނުގެންދެވުނެވެ. އަޅުގަނޑުގެ ތަސައްވަރަކީ އެތަން އަލުން ޑިޒައިންކޮށް އަދި ސްވިންމިންޕޫލެއްވެސް ހިމެނޭގޮތަށް 75 ކޮޓަރި ޒަމާނީ ފެންވަރަށް އަޅާ، ސިޓީ ހޮޓެލެއްގެ ގޮތުގައި ތަރައްޤީކޮށް ހިންގުމެވެ. އެތަނުގައި އޭރުން އުފެދިގެން ދާނީ 150 ގެސްޓް އެނދެވެ.\nޒުވާނުންގެ މަރުކަޒު މިހާރު ހުރި ސަރަޙައްދު (ނިއު ގެސްޓް ހައުސް)\nގަމުގެ ޒުވާނުންގެ މަރުކަޒު ހުރި ތަނަކީވެސް ގެސްޓް ހޮޓަލެއް އަޅާ ޒަމާނީ ގެސްޓް ހައުސް އެއްގެ ގޮތުގައި ތަރައްގީކޮށް ހިންގިދާނެ ތަނެކެވެ. އެތަނުގައި މިހާރު ގާއިމު ކޮށްފައިވާ ކުޅިވަރު މަރުކަޒު ފޭދޫއަށް ބަދަލުކޮށް، އެތަނުގައި 50 ކޮޓަރީގެ ގެސްޓް ހައުސްއެއް ތަރައްގީ ކުރަންވީއެވެ. އެތަނުގައި ސަންޑެކަކާ އެކު ކުރީގެ އިނގިރޭސިންގެ ދުވަސްވަރު ބޭނުން ކުރެވުނު ސްވިމިންޕޫލް އަލުން މަރާމާތުކޮށް ޒަމާނީ ފެންވަރަށް ތަރައްގީ ކުރަންވީއެވެ. އެތަނުގައި ތަރައްގީ ކުރެވޭ 50 ކޮޓަރިން އެލިބިގެން ދަނީ ޖުމުލަ 100 ގެސްޓް އެނދެވެ.\nކަސްޓަމް އޮފީސް ހުރި ސަރަހައްދު (ނިއު ހޮޓެލް 1)\nގަމުގެ ބޮޑުފާލަމުން ފެށިގެން ކަސްޓަމް އޮފީސް ހުންނަ ފަރާތަށް އިރަށް އެއޮތް ބިމަކީ ގެސްޓް ހޮޓަލެއް ތަރައްގީކުރަން ވަރަށް ކަމުދާ ސަރަހައްދެކެވެ. އެތަނުގެ ބީޗަކީވެސް އެހާމެ ހިތްގައިމު ތަނެކެވެ. އެހެން ކަމުން ކަސްޓަމް އޮފީހާ ދެންވެސް އެތާހުރި އިމާރާތްތައް އެހެން ސަރަހައްދު ތަކަށް ބަދަލުކޮށް އެސްޓީއޯ ތެޔޮ ތާނގީތަށް ހުންނަ ހިސާބަށް، އިންވަކިކޮށް ގެސްޓް ހޮޓަލެއް އަޅަން ބަޔަކަށް ދިގުމުއްދަތަށް ކުއްޔަށް ދޭންވީއެވެ. އެތަނުގައި މިހާރު ހުރި ބޭނުން ކުރެވޭ އިމާރާތްތައް އެހެން ސަރަހައްދަކަށް ބަދަލު ކުރަން ޖެހޭނީ އެތަން ތަރައްގީ ކުރުމަށް ލިބޭ ފަރާތަކުންނެވެ.\nއެތަން ކުއްޔަށް ހިފާފަރާތަށް ފުރަތަމަ5އަހަރު ތެރޭ ކުލީގެ ގޮތުގައި ސަރުކާރަށް ނަގަންވާނީ ކަނޑަ އެޅޭ ކުލީގެ 15 އިންސައްތައެވެ. އެއީ އެތަނުގައި ހުރި އިމާރާތްތަކާއި އޮފީސްތައް އެހެން ދިމާލަކަށް ބަދަލު ކުރުމަށް އެތަން ކުއްޔަށް ހިފާފަރާތުން ކުރާ ޚަރަދު ފޫބެއްދުމަށެވެ. މިތަނުގައި ތަރައްގީ ކުރަން ވާނީ ޒަމާނީ ފެންވަރުގެ ސިންގަލް ބަންގަލޯ ސްޓައިލުގެ 75 ކޮޓަރިއާއި އަދި ސްވިމިންޕޫލް އެކެވެ. އެއީ ޖުމުލަ 150 އެނދެވެ.\nފްލައިން ސްކޫލު ހުރި ސަރަޙައްދު (ނިއު ހޮޓެލް 2)\nއެސްޓީއޯ ތެޔޮ ތާނގީގެ އިރަށް އެއޮތް، މިހާރު ފްލައިން ސްކޫލު ހިންގާ ތަނުން ފެށިގެން ހެލިކޮޕްޓަރު ދުއްވާ މީހުން ތިބޭ އެކޮމޮޑޭޝަން ބޮލްކާ ހަމަޔަށް އޮތް ބިމުގައި ދެވަނަ ގެސްޓް ހޮޓަލެއް ތަރައްގީ ކުރަން ވީއެވެ. އެތަނުގައި ހުރި އިމާރާތްތަކާއި އެހެނިހެން ތަންތަންވެސް އެހެން ދިމާލަކަށް ބަދަލުކޮށް ސިންގަލް ބަންގަލޯ ސްޓައިލަށް 75 ބަންގަލޯ ތަރައްގާ ކުރަންވީއެވެ.\nމިހާރު އެތަނުގައި ހިނގަމުންދާ ފްލައިން ސްކޫލާއި އަދި އެހެނިހެން ތަންތަން އެހެން ދިމާލަކަށް ބަދަލު ކުރަންވާނީ އެތަން ދިގުމުއްދަތަކަށް ކުއްޔަށް ނަގާ ފަރާތުންނެވެ. އެމީހުން އެކުރާ ޚަރަދު ފޫބެއްދުމަށް ފުރަތަމަ5އަހަރު ތަނުގެ ކުލީގެ ގޮތުގައި ކަނޑައެޅޭ ކުލީގެ 10 އިންސައްތަ ސަރުކާރަށް ކުލީގެ ގޮތުގައި ދައްކާނީއެވެ. މިގޮތަށް އެތަނުގައި ގެސްޓް ހޮޓަލެއް ތަރައްގީ ކުރުމުން އެތަނުގައި އެގާއިމު ވެގެން ދާނީ 150 ގެސްޓް އެނދެވެ.\nމިހުރިހާ ގެސްޓް ހޮޓާތައް ތަރައްގީވެ ހިންގަން ފެށުމުން ގަމުން އެކަނިވެސް 756 އެނދު އުފެއްދުނީއެވެ. އައްޑޫ ރައްޔިތުންގެ މިއުއްމީދު ތަކުގައި އިބޫ ކުލަޖައްސަވާ ދެއްވާނެ ކަމާއިމެދު އައްޑޫގެ އެއްވެސް ރައްޔިތަކު ޝައްކެއް ނުކުރައެވެ. ސަބަބަކީ އެއީ އެމަނިކުފާނުގެ ރިޔާސީ ވަޢުދަކެވެ. އެހެން ކަމުން އެމަނިކުފާނުގެ ފުރަތަމަ އަހަރުގެ ތެރޭގައި ގަމުގައި އިތުރު 600 އެނދު އުފައްދަވާނެ ކަމަށް އައްޑޫ ހުރިހާ ރައްޔިތުން އުއްމީދު ކުރައެވެ.\nނުނިމޭ .. (ދެން އަންނާނީ ތަޞައްވަރު 2)


Dhiraagu customerunnah fithuru zakaaiy dhehkeyne gina goiythakeh - One Online\nދިރާގު ކަސްޓަމަރުންނަށް ފިތުރު ޒަކާތް ދެއްކޭނެ ގިނަ ގޮތްތަކެއް\nދިރާގު ކަސްޓަމަރުންނަށް ފަސޭހަކަމާ އެކު ފިތުރު ޒަކާތް ދެއްކޭނެ ގިނަ ގޮތްތަކެއް އެކުންފުނިން ތައާރަފު ކޮށްފިއެވެ.\nދިރާގުން ބުނީ، މާލެ ސިޓީގެ އިތުރުން ރާއްޖޭގެ ގިނަ ރަށްތައް ލޮކްޑައުން ހާލުތުގައި އޮތުމުގެ ސަބަބުން ފިތުރު ޒަކާތް ދެއްކުމަށް ޑިޖިޓަލް ވަސީލަތްތަކުގެ މުހިންމުކަން ކުރިއަށް ވުރެ ބޮޑުވެފައިވާ ކަމަށާއި މީގެ ކުރީ އަހަރުތަކެކޭ ވެސް އެއްފަދައިން މިއަހަރުވެސް ދިރާގު ހުރިހާ ކަސްޓަމަރުންނަށް ފަސޭހަކަމާއެކު އޮންލައިންކޮށް ފިތުރު ޒަކާތް ދެއްކުމަށް ލުއިފަސޭހަތަކެއް ފޯރުކޮށްދީފައިވާ ކަމަށެވެ. އެގޮތުން ދިރާގު ޕޭއާއި، ދިރާގު ނައު އެޕާއި އެކުންފުނީގެ ޕްރީޕެއިޑް ކަސްޓަމަރުންނަށްވެސް ފަސޭހަކަމާއެކު ފިތުރު ޒަކާތް ދެއްކޭނެ ކަމަށް ދިރާގުން ބުނެއެވެ.\nދިރާގު ޕޭ މެދުވެރިކޮށް ފިތުރު ޒަކާތް ދެއްކުމަށް https://www.dhiraagu.com.mv/ocs/service_zakath.aspx މި ލިންކަށް ޒިޔާރަތް ކުރުމަށް ފަހު ފިތުރު ޒަކާތް ދެއްކުމަށް ފުރިހަމަ ކުރަން ޖެހޭ މައުލޫމާތު ފޯމު ފުރިހަމަ ކޮށް، ދިރާގު ޕޭ ވޮލެޓު، ނުވަތަ ބީއެމްއެލް ޕޭމެންޓް ގޭޓްވޭ މެދުވެރިކޮށް ފައިސާ ޖަމާކުރުމުން ފިތުރު ޒަކާތް ދެއްކޭނެއެވެ. ފިރާގުން ބުނީ، ފަސޭހަކަމާއެކު ދިރާގު ޕޭއަށް ކޭޝްއިން ކޮށްލުމަށް ދިރާގު ޕޭ އެޕް އަދި ދިރާގު ވެބްސައިޓުން ބޭންކް ޓްރާސްފާ ބޭނުންކުރެވޭނެ ކަމަށެވެ.\nދިރާގު ނައު އެޕް\nދިރާގުން އަލަށް ތައާރަފުކުރި "ނައުއެމްވީ" އެޕް މެދުވެރިކޮށްވެސް ފިތުރު ޒަކާތް ދެއްކޭނެ ކަމަށް އެކުންފުނިން ބުނެއެވެ. އެޕް ސްޓޯ އަދި ޕްލޭ ސްޓޯއިން ހިލޭ ޑައުންލޯޑްކޮށްލެވޭ މި އެޕް މެދުވެރިކޮށް ފިތުރު ޒަކާތް ދެއްކުމަށް، އެކަމަށް ކަނޑައަޅާފައިވާ ޓެބަށް ފިއްތާލުމަށްފަހު، އޭގައި ހިމެނޭ ބައިތައް ފުރިހަމަ ކުރުމަށް ދިރާގުން އެދެއެވެ. ނައު އެޕް މެދުވެރިކޮށް ފިތުރު ޒަކާތް ދެއްކޭނީ ވެސް ދިރާގު ޕޭ ކަސްޓަމަރުންނަށެވެ. ނައު އެޕް މެދުވެރިކޮށް ޒަކާތުގެ އިތުރުން ސަދަގާތްވެސް ދެއްކޭނެ އެވެ.\nދިރާގު ޕްރިޕެއިޑް ކަސްޓަމަރުންނަށް އެހެން އަހަރުތަކެކޭ ވެސް އެއްފަދައިން އެސްއެމްއެސް މެދުވެރިކޮށް ޒަކާތް ދެއްކޭނެ މަގު މިއަހަރު ވެސް ވަނީ ފަހިކޮށްދީފަ އެވެ. އެސްއެމްއެސް މެދުވެރިކޮށް ފިތުރު ޒަކާތް ދެއްކުމަށް ގުޅަން ޖެހެނީ #5*454* އަށެވެ.\nދިރާގުން ބުނީ އެކުންފުނީގެ ހިދުމަތްތައް މެދުވެރިކޮށް ޒަކާތް ބަލައިގަތުމުގެ ސުންގަޑި ހަމަވާނީ މި މަހުގެ 20 ވަނަ ދުވަހުގެ ހަވީރު 6:00 ގެ ނިޔަލަށް ކަމަށެވެ.\nކޮވިޑް 19ގެ ހާލަތުގައި ކަސްޓަމަރުންނަށް ލުއި ފަސޭހަ ފޯރުކޮށްދިނުމުގެ ގޮތުން ދިރާގުން އަންނަނީ މާޗް މަހުން ފެށިގެން އިތުރު ޑޭޓާ އަދި ޑިސްކައުންޓް އެކުންފުނީގެ މޯބައިލް އަދި ފިކްސްޑް ބްރޯޑްބޭންޑް ކަސްޓަމަރުންނަށް ފޯރުކޮށްދެމުންނެވެ. އަދި މި ޑިސްކައުންޓްތަކާއި އިތުރު ޑޭޓާ މޭ މަހުގެ ނިޔަލަށް ދިނުމަށް ވަނީ ނިންމައިފަ އެވެ.\nގުޅޭ ޓެގު ދިރާގު ކޮވިޑް 19 ޒަކާތް ރޯދަމަސް ލޮކްޑައުން


ވެކްސިން ޖެހީމާ ވަނީ ކިހިނެއް؟ |\nވެކްސިން ޖެހީމާ ވަނީ ކިހިނެއް؟\n11 މާރޗް 2021\nވެކުސިން ޖެހީމާ ވަނީ ކިހިނެއްތޯ ވަރަށް ގިނައިން ސުވާލުކުރާތީ އިވެއެވެ. ކީއްކުރަން ޖަހަންވީ ކޯންޗެއްތޯ އަހާތަން ފެނޭވެސްމެއެވެ. އެއީ ސުވާލެކެވެ. ވަރަށް ބޮޑު ސުވާލެކެވެ. ކަންތައް ވެގެންއުޅޭ ގޮތުންނާއި ކަންތައް ވާގޮތުން އޭގެ ޖަވާބު ލިބުން ކޮންމެހެން ބޭނުންވާ ސުވާލެއް ވެސް މެއެވެ.\nދުނިޔޭގެ ސިއްހަތު ޖަމިއްޔާގެ ޖަލްސާއެއްގައި ޖޮގު ޖަކާޓާގެ ޕުރޮފެސަރަކު ކިއައިދިނެވެ. ވެކުސިނަކީ ހަށިގަނޑުގައި ދިފާއު އުފައްދަން ޖަހާ އެއްޗެކޭ ބުނީމާ އާއްމު މީހުންނަށް އެ ޖުމުލަ އަޑުއިވުނަސް އެ ބުނަނީ ކީކޭކަން ރޭކާވެސް ނުލާނެއެވެ. ބުނާ މީހާގެ ގޮތުން ވެކުސިން ޖަހަން ހިނގައިދާނެއެވެ. އެގޮތަށް ވެކުސިން ޖެއްސިޔަސް އެއިން ކުރަންވީ އަސަރުގެ ދެބައިކުޅައެއްބައި ވެސް ނުކުރާނެއެވެ. ވަރަށް ގިނަ ފަހަރު އެގޮތަށް ހިންގާ ވެކުސިން ޖެހުމުގެ ބުރުތަކުން އެއްމެ އެދެވޭ ނަތީޖާ ނުފެންނަ ސަބަބަކީ ވެކުސިން ލިބިގަންނަ މީހާއަށް އެއިން ކަންތައްތައް ވާގޮތް ނޭނގި އެމީހުންގެ ސިކުނޑިތަކުން އެކަމުގައި ބައިވެރިނުވާ ކަމެވެ. ތަޖުރިބާއިން އެނގި ސާބިތުކުރެވިފައި ވަނީ ބަލިބައްޔަށް ދެވޭ ފަރުވާއިންވެސް ހަށިގަނޑަށް އެއްމެ ބޮޑު ފައިދާއެއް ލިބި ބަލި ފަސޭހަވުމުގައި އެމީހާގެ ސިކުނޑި ވަރަށް މުހިންމު ބައިވެރިވުމެއް ދޭ ކަމެވެ. ވީމާ އަހަރެމެން މި ކަންކުރުމުގައި އުޅޭއިރު ލިބޭ ފުރުސަތުތަކުގައި އެ ބަލި މީހުންގެ ސިކުނޑިއަށް ބޭނުންވާ މައިގަނޑު މާލޫމާތު ދީ އެ ސިކުނޑިތަކުގެ ބޭނުން ހިފުމަކީ ކޮންމެހެން ކުރަންޖެހޭ ކަމެކެވެ.\nވެކުސިނަކީ ކޮބައިކަމާއި އެ ޖެހީމާ އެއިން ބޭނުން ހިފޭގޮތަކީ ކޮބައިކަން މިހެންވެސް ކިޔައިދެވޭނެއެވެ. އަހަރެމެންގެ ހަށިގަނޑަކީ ގައުމެއް ނުވަތަ ރަށެކޭ ވިސްނާށެވެ. ރަށަށް ބޭރުން އަރައި ހަމަލަދީ ރަށް ހަލާކުކޮށްލަން އުޅޭ އެކި ވައްތަރުގެ ބަލިބަލީގެ ފަނިތައް އަބަދާއިއަބަދު ފާރަލައިގެން އުޅެއެވެ. މިގޮތަށް އަތުވެދާނެ ބޭރުގެ ހަމަލާތައް ދިފާއުކުރަން ރަށުގައި ރަށުގެ ހަނގުރާމަވެރިން ތިބެއެވެ. ލޭގެ ތެރޭގައި އެ ހުންނަ ރަތްކުލައަކީ ގުނާ އަދަދުކުރަން ދަތިވާހާ ގިނަ އާދައިގެ ސިފައިންނެވެ. މުޅި ރަށަށް ކާނާއާއި ތެލާ އެނޫނަސް ކޮންމެހެން ބޭނުންވާ ކޮންމެ ކަމެއްގައި މި ސިފައިން ހަރަކާތްތެރިވެއެވެ. ލޭގައި ދެން ހިމެނޭ އަނެއް ބައަކީ ހުދު ސިފައިންނެވެ. ހަގީގީ ހަނގުރާމަވެރިންނަކީ މިއީއެވެ. ހަށިގަނޑަށް ދިމާވާ އެފަދަ ކޮންމެ ކަމެއްގައި ސިފައިންގެ މި ދެބައިމީހުން ނުކުމެ މައްސަލަ ހައްލުކުރަން އެތަނަކަށް އެއްވެ ދިފާއުކުރަން މަސައްކަތްކުރެއެވެ. ކިރިޔާވެސް ތަފާތެއް ވާއިރަށް އެތަނެއް ރަތްވެގަނެގެން ދަނީ މިހެންވެގެނެވެ. އެއްވެސް ގޮތަކުން އެތެރެއަށް ވަންނަ ފަނި/ ޖަރާސީމުގެ ހަރަކާތްތައް ހުރިނެތްގޮތް ބަލައި އެތަކެއްޗަށް ހަމަލާދީ ބަލިކޮށް ނެތިކޮށްލަނީއެވެ. މިހެން ކުރާ ހަނގުރާމަތަކުގައި ލޭގެތެރޭގައި އުޅޭ އެތަކެއް ސިފައިން ބަލިވެ ނޫ ކުލައަށް ބަދަލުވެ ކުނިވެ ދޮހަށްވެ ފައިބާތަންވެސް އާދެއެވެ. އެއާ އެކުވެސް ބޭރުން އަންނަ އެއްޗެއްގެ ހަމަލާދިނުން ހުންނަ ގޮތާއި ސިފަޔާ ހުރިހާ އެއްޗެއް ލޭގައި އުޅޭ ސިފައިން ދަސްކޮށް ދެން ފަހަރަކުން އެފަދަ އެކަހަލަ ފަންޏެއް ހަށިގަނޑުތެރެއަށް އެތެރެވުމުން އެއެތި ބަލިކޮށްލާ ނެއްތާލަން ދަސްކުރެއެވެ. ދިފާއު އުފެދެއޭ ކިއަނީ މިހެންވުމަށެވެ.\nވެކުސިނަކީ އެ ބައްޔެއްގެ ޖަރާސީމުން ކުރާނެ ކަންތައްތައް ކުރާ ގޮތަކަށް ތައްޔާރުކުރާ އެއްޗެކެވެ. ބައެއް ފަހަރު އެ ބައްޔެއްގެ ފަނި ބަލި ނުޖެއްސޭ ވަރަށް ވަރުދެރަކޮށްގެނެވެ. އަނެއްބައި ފަހަރު އެފަދަ ފަނިތައް ހުންނަނީ މަރާފައެވެ. އަދި ބައެއް ފަހަރު ރާމާމަކުނަށް ނުވަތަ މީދާ ފާޑުގެ ޖަނަވާރަށް އެ ބައްޔެއް ޖައްސާ އެޖަނަވާރުގެ ބަލި ހަށިގަނޑުގައި އެ ފަނިތައް ވިހާގިނަވުމުން އެތަކެތި ނަގައިގެން އެއިންނެވެ. މިގޮތަށް ތައްޔާރުކުރާ ފަނި އަހަރެމެންގެ ހަށިގަނޑުތެރެއަށް ފޮނުވާލަނީއެވެ. އެއާއެކު ކުރިން ބުނި ފަދަ ހަނގުރާމަތައް ހިނގާ، އަހަރެމެންގެ ލޭގެތެރޭގައި އުޅޭ ސިފައިން އެބަލި ދަސްކޮށް ދުރާލާ ހުޝިޔާރުވެ ތިބުމަށް ތައްޔާރުވާނީއެވެ. "ވެކުސިނާ ވެކުސިންޖެހުމަކީ މިއީއެވެ. މިއީ ތިމާއަށާއި އާއިލާގެ އިތުރުން އެއްމެނަށްމެ އިންތިހާއަށް ފައިދާވާނެ ކަމެކެވެ. ވީމާ (ލަސްނުކޮށް) މިޖަހާ ކޮރޯނާގެ ވެކުސިން ވީހާ އަވަހަކަށް ޖެއްސުވޭތޯ ބަލަންޖެހެއެވެ.


vnews - Aharee fee dhekkumah kunfunithakah ilthimaaskoffi\nއަހަރީ ފީ ދެއްކުމަށް ކުންފުނިތަކަށް އިލްތިމާސްކޮށްފި\nރަޖިސްޓްރާ އޮފް ކޮމްޕެނީސް މަރިޔަމް ވިސާމް -- ވީފައިލް ފޮޓޯ\nއަހަރީ ފީ ނުދައްކާ ކުންފުނިތައް އުވާލަން ކޯޓަށް ހުށަހެޅުމަށް ނިންމާފައިވާއިރު ގާނޫނުގައި ބުނާ މުއްދަތުގައި އަހަރީ ފީ ދެއްކުމަށް އިކޮނޮމިކް މިނިސްޓްރީން ކުންފުނިތަކަށް އިލްތިމާސްކޮށްފިއެވެ.\nއިކޮނޮމިކް މިނިސްޓްރީން ބުނީ ކުންފުންޏާ ބެހޭ ގާނޫނުގެ ދަށުން ރަޖިސްޓްރީ ކޮށްފައިވާ ކޮންމެ ކުންފުންޏަކުންވެސް ކޮންމެ އަހަރެއްގެ މާޗުމަސް ނިމުމުގެ ކުރިން އަހަރީ ފީ ދައްކަންޖެހޭ ކަމަށެވެ.\nމިގޮތުން، ޕްރައިވެޓް ކުންފުންޏެއްނަމަ އަހަރީ ފީއަކީ 2،000 ރުފިޔާއެވެ. ޕަބްލިކް ކުންފުންޏެއްނަމަ އަހަރީ ފީއަކީ 10،000 ރުފިޔާއެވެ.\nއިކޮނޮމިކް މިނިސްޓްރީން ބުނީ މާޗު މަހުގެ ނިޔަލަށް އަހަރީ ފީ ނުދައްކައިފިނަމަ، އޭޕްރީލް މަހުގެ ތެރޭގައި ފީ ބަލައިގަނެވޭނީ 1،000 ރުފިޔާގެ ޖޫރިމަނާއަކާ އެކުގައި ކަމަށެވެ. އަދި އޭޕްރީލް މަހުގެ ނިޔަލަށް ފީ ނުދައްކައިފިނަމަ، މެއި މަހުގެ ތެރޭގައި ފީ ބަލައިގަނެވޭނީ 2،500 ރުފިޔާގެ ޖޫރިމަނާއަކާ އެކުގައި ކަމަށެވެ. އެހެންކަމުން ދިވެހިރާއްޖޭގައި ރަޖިސްޓްރީ ކޮށްފައިވާ ކުންފުނިތަކުން، ގާނޫނުގައި ބަޔާންކޮށްފައިވާ މުއްދަތުގެ ތެރޭގައި އަހަރީ ފީ ދެއްކުމަށް މިނިސްޓްރީން ވަނީ ހަނދާންކޮށްދީފައެވެ. ކުންފުނިތަކުގެ އަހަރީ ފީ ބަލައިގަންނަނީ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިންނެވެ.\nއަހަރީ ފީ ނުދައްކާ ކުންފުނިތަކުން ފީ ދެއްކުމަށް އިލްތިމާސްކޮށްފައިމިވަނީ އަހަރީ ފީ ނުދައްކާ ކުންފުނިތައް އުވާލުމަށް ކުންފުންޏާ ބެހޭ ގާނޫނުގައިވާ ގޮތުގެ މަތިން ކޯޓަށް ހުށަހެޅުމަށް ރަޖިސްޓްރާ އޮފް ކޮމްޕެނީސް ނިންމަވާފައި ވަނިކޮށެވެ. މިގޮތުން 28 ފެބްރުއަރީ 2017ގެ ނިޔަލަށް އަހަރީ ފީ ނުދައްކާ ކުންފުނިތަކުގެ ލިސްޓު ވަނީ އާންމުކޮށްފައެވެ. އެ ލިސްޓުގައި 6349 ކުންފުނި ހިމެނެއެވެ.\nއިކޮނޮމިކް މިނިސްޓްރީން ބުނީ އުވާލުމަށް ހުށަހެޅުމަށް ނިންމާފައިވާ ކުންފުނިތަކުގެ ލިސްޓުގައި ހިމެނޭ ކުންފުނިތަކުން ކުންފުނީގެ ދަފުތަރުން އުނިވާން ބޭނުންނުވާނަމަ، އަދިވެސް އެފުރުސަތު އެބައޮތް ކަމަށެވެ. އަހަރީ ފީއާއި، އަހަރީ ފީނުދައްކައިގެން މިހާތަނަށް އަރާފައި ހުރި ޖޫރިމަނާ ފައިސާ2އޭޕްރީލް 2017ގެ ކުރިން ދައްކާ ޚަލާސްކުރުމަށްފަހު ފައިސާ ދެއްކިކަމުގެ ރަސީދު މިނިސްޓްރީއަށް ހުށަހެޅުމުން ކުންފުނީގެ ދަފުތަރުން އުނިނުވާނެ ކަމަށް މިނިސްޓްރީން ބުނެއެވެ.


އައްޕުގެ ހަނދާންތަކާއެކު "ނަފްރަތުވުމުން" ޕްރިމިއާރ ކޮށްފި!\nނުވަ ދިހައިިގެ އަހަރުތަކާއި 2000 ހުގެ އަހަރުތަކުގެ ކުރީކޮޅު ދިވެހި ފިލްމް އިންޑަސްޓްރީގައި ފިޔަޖަހަމުން ދިޔަ ކުޅަދާނަ އެކްޓަރު މުޙައްމަދު އަފްރާޙް (އައްޕު) ގެ ހަނދާންތަކާއެކު، ޔޫއްޕެ ޕްރޮޑަކްޝަންސްގެ އެންމެ ފަހުގެ އުފެއްދުން ކަމުގައިވާ ދިވެހި ފިލްމު "ނަފްރަތުވުމުން" ރޭ ޕްރިމިއާރ ކޮށްފިއެވެ.\n(ފިލްމީތަރި މުޙައްމަދު މަނިކު ފޭސްބުކްގައި ހިއްސާ ކޮށްފައިވާ ފޮޓޯއެއް)\nއުމުރުން 45 އަހަރުގެ އައްޕު، މިދުނިޔެއިން ވަކިވެފައިވަނީ މިމަހުގެ7ވީ އާދީއްތަ ދުވަހުއެވެ. އޭނާ އޭގެ ކުރީ ރޭ ނިދި ގޮތަށް ނުހޭލައިގެން 11:00 ޖަހާކަންހާއިރު ބެލިއިރު މަރުވެފައިވާ ކަމަށް އޭނާގެ ގާތް ބަޔަކު ބުނެފައިވެއެވެ.\nފިލްމު "ނަފްރަތުވުމުން" ރޭގައި ޕްރިމިއާރ ކޮށްފައިވާއިރު، އައްޕު މިދުނިޔެއިން ވަކިވެގެން ދިޔުމުގެ ހިތާމައާއި ގުޅިގެން، ފިލްމުގެ ޕްރޮޑަކްޝަން ޓީމުން ވަނީ ޚާއްސަ ރަސްމިއްޔާތަކުން އެފިލްމު ޕްރިމިއާރ ކުރުން ކެންސަލް ކޮށްފައެވެ. އެހެންކަމުން ރޭގެ ޚަފްލާގައި އެއްވެސް ޚާއްސަކަމެއް ގެނެސްފައެއް ނުވެއެވެ.\nމަޝްހޫރު ފިލްމީތަރި ޔޫސުފް ޝަފީއު (ޔޫއްޕެ) ލިޔެ، ޕްރޮޑިއުސްކޮށް ޑައިރެކްޓް ކޮށްފައިވާ މިފިލްމުގައި ހަރަކާތްތެރިވެފައިވަނީ ކުޅަދާނަ އެކްޓްރެސް މަރިޔަމް އައްޒަ އާއި އަލީ އާޒިމް (ދޮން އައްޔަ)، އަހްމަދު އީސަ ގެ އިތުރުން ޔޫއްޕެ އެވެ. އަދި ޚާއްސަ ފެނިލުމަކުން އަހުމަދު ސައީދު ވެސް މިފިލްމުގައި ހަރަކާތްތެރި ވެފައިވެއެވެ.\nލޯތްބާއި މަކަރާއި ހީލަތުގެ އަސަރުގަދަ ސްކްރީންޕްލޭ އެއްގެ މައްޗަށް އުފައްދާފައިވާ މިފިލްމަކީ، މީގައި ހަރަކާތްތެރިވި ހުރިހާ އެކްޓަރުންނަށް ވެސް ތަފާތު އެކި ޓްވިސްޓުތައް ގެނުވާފައިވާ ފިލްމެކެވެ.\n"ނަފްރަތުވުމުން" ގެ ރިވިއު "މިއަދުނޫހުގައި" ވަކިން ޝާއިއު ކުރެވޭނެއެވެ.\nކުރިން އިނީ ޓްރޭން ސްޓޭޝަނެއްގަ، މިހާރު އިނީ "ހިތް އަރާ އާސްމާނުގަ"؟ ރާނޫއަށް ފެންވަރު އޮޅިއްޖެ!\nދިވެހި ފިލްމް އެވޯޑްސް9ގެ ނޮމިނޭޝަންސްތައް!


Minister Shaahidh Kurehvi Dhathurufulhuthakuge Adhadhu Balan Majlis Ah Hushahalhaifi - Vaguthu\nމިނިސްޓަރ ޝާހިދު ކުރެއްވި ދަތުރުފުޅުތަކުގެ އަދަދު ބަލަން މަޖިލީހަށް ހުށަހަޅައިފި\nފޮރިން މިނިސްޓަރ އަބްދުﷲ ޝާހިދު މިހާތަނަށް ކިތައް ދަތުރުފުޅު ކުރެއްވިތޯ ބަލަން ކާށިދޫ ދާއިރާގެ މެންބަރު އަބްދުﷲ ޖާބިރު ރައްޔިތުންގެ މަޖިލީހަށް ސުވާލުތަކެއް ހުށަހަޅައިފިއެވެ.\nޖާބިރު މަޖިލީހުގެ ރައީސް މުހައްމަދު ނަޝީދަށް އެޑްރެސް ކުރައްވާ ފޮނުއްވާފައިވާ ސިޓީއެއްގައި ވިދާޅުވެފައި ވަނީ މިނިސްޓަރ ޝާހިދާއި ސްޓޭޓް މިނިސްޓަރ އެކުގައި މިހާތަނަށް ކިތައް ދަތުރު ކުރެއްވިތޯ އާއި ސްޓޭޓް މިނިސްޓަރާއި މިނިސްޓަރު އެކުގައި ދަތުރު ކުރައްވަން ޖެހެނީ ކީއްވެތޯ ސާފުކުރަން ބޭނުންވާ ކަމަށެވެ.\nއަދި އެހާގިނަ އަދަދަކަށް މިނިސްޓަރާއި ސްޓޭޓް މިނިސްޓަރ އެކުގައި ދަތުރު ކުރެއްވުމަކީ އެހެން ގައުމުތަކުގައި ވެސް އާންމު ކަމެއްތޯ އާއި ދެބޭފުޅުން ވެސް ދަތުރު ކުރައްވަނީ ފަސްޓް ކްލާހުގައިތޯ ސާފުކުރަން ޖާބިރުގެ ސުވާލުގައި ހިމަނާފައި ވެއެވެ.\nމިސަރުކާރުން ހުށަހަޅުއްވައިގެން ދިވެހި ސަރުކާރު ބައިވެރިވާ އެއްވެސް ބައިނަލްއަޤުވާމީ އިދާރާއެއްގައި މިހާރު ވަޒީފާ އަދާކުރައްވާ އެއްވެސް ދިވެހި ރައްޔިތަކު އެބަހުންނެވިތޯ އާއި އެއީ ކޮންކޮން ބޭފުޅުންނެއްތޯ ޖާބިރު ވަނީ ސުވާލު ކުރައްވާފައެވެ.\nޖާބިރު ސުވާލުތައް ފޮނުވީ މިއަދު އެވެ. އެހެންކަމުން 14 ދުވަހުގެ ނޯޓިސް އަކަށް ފަހު ޖާބިރުގެ ސުވާލުތައް ކުރުން މަޖިލީހުގައި އޮންނާނެއެވެ.\nމިނިސްޓަރ ޝާހިދު ބޭރު ގައުމުތަކަށް ދަތުރުކުރައްވާ އަދަދު ގިނަކަމުން ގިނަ ބައެއްގެ ފާޑުކިޔުން ވަނީ އަމާޒުވެފައެވެ. ނަމަވެސް ސަރުކާރުން ތަކުރާރުކޮށް ވިދާޅުވަމުން ގެންދަވަނި މިނިސްޓަރ ކުރައްވާ ދަތުރުފުޅުތަކުގެ ސަބަބުން ރަނގަޅު ނަތީޖާ ފެންނަމުންދާ ކަމަށެވެ.\nނޮވެމްބަރު 19, 2019 23:50\nމިނިސްޓަރ ޝާހިދު ދައުލަތުގެ ހަރަދުގައި ކުރައްވާ ދަތުރުފުޅުތަކުގައި އަންހެނުން ކައިރިޔަށް މެންޗެސްޓަރ އަށް ކުރެވުނު ދަތުރުތައްވެސް ބެލުން ބުއްދިވެރި. އެހެނީ ޔޫރަޕަށް ކުރައްވާ ކޮންމެ ދަތުރުފުޅެއްގައި މެންޗެސްޓަރ ރޫޓުން ދަތުރުފުޅު ކުރައްވާ ކަމަށްވަނީ.\nނޮވެމްބަރު 20, 2019 08:33\nޖާބިރު ދެން އުޅުއްވާ ގޮތެއް. ޝަހިދު ދަތުރު ތަކުން ލިބުނު ފައިދާއާއި ލާބަ މި އަހަރުތެރޭގައި ނުފެނޭތަ. އަހަރެއްގެ ތެޜޭގައި ކޮއްފަ ހުރި މަސައްކަތް ޖާބެއަށް ނުފެންނަނީތަ. ރިޕޯޓު ކިޔާބަލަ\nނޮވެމްބަރު 20, 2019 08:37\nޝާހިދު ދަރިޔަށް ދީފައިވާ މަގާމާއި މުސާރަ ޗެކުކޮއްބަލަ. އެދުމެއްނެތި ވެދުމެއް ނުކުރާނެ. އޭނާއަކީ ކުރީގަވެސް ތިޔަގޮތަށް ކާއުޅުނު މީހެއް. ގެ މަތިމައްޗަށް ނެގިގޮތް އަހަރުމެން އަޑު އަހަން\nނޮވެމްބަރު 20, 2019 11:26\nސާބަހޭ ޖާބޭ، ޖާބެއަށް ތިކަންވާނީ، އަހަރެމެން މިތިބޭ ޖާބެއާ އެއްކޮޅަށް،\nނޮވެމްބަރު 20, 2019 12:00\nއަންނި ޖެހޭނީ ހަމަ ތެޅިތެޅި ހުންނަން ކުރާނެވަރަކަށް ދަތުރުކުރާނީ.


SunOnline: Covid in rangalhu vaa meehunge kudhin rajje ais PCR hedhey\nކޮވިޑުން ރަނގަޅުވާ މީހުންގެ ކުދިން ރާއްޖެ އައިސްް ޕީސީއާރް ހެދޭ\nފާޠިމަތު ނަޒީފާ އަޙްމަދު 22 Jul 2021, 17:49\nދިވެހީންނާއި ވޯކްޕާމިޓް ހޯލްޑަރުންނާއެކު ދަތުރު ކުރާ ކުޑަކުދިން ރާއްޖެ އެތެރެވާތާ 5-7 ދުވަހުގެ ތެރޭ ޕީސީއާރް ޓެސްޓް ހަދަން ޖެހޭނެ ކަމަށް ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nއެކުދިން ރާއްޖެ އައިސް ކަރަންޓީން ވާކަމަށް ނުޖެހޭނެ އެވެ.\nއެޗްޕީއޭއިން ބުނީ، މި މަހުގެ 23 ވަނަ ދުވަހުން ފެށިގެން ރާއްޖެ އަންނަ ދިވެހީންނަށާއި ވޯކްޕާމިޓް ހޯލްޑަރުންނަށް، 72 ގަޑިރު ނުވާ ޕީސީއާރް ނެގެޓިވް ނަތީޖާ އަކާއެކު ރާއްޖެ އާދެވޭނެ ކަމަށެވެ.\nއަދި ޕޮޒިޓިވްވެ ބަލިން ރަނގަޅުވެފައިވާ ފަރާތްތަކުގެ ތެރެއިން 60 ދުވަސް ނުވާ މީހުނާއި ވެކްސިންގެ ދެ ޑޯޒް ފުރިހަމަކޮށް 14 ދުވަސް ވެފައިވާ ފަރާތްތައް ކަރަންޓީންވާން ނުޖެހޭނެ ކަމަށް އެޗްޕީއޭއިން ބުނެއެވެ.\nވެކްސިންގެ ދެ ޑޯޒް ފުރިހަމަ ކޮށްފައިވާ ފަރާތްތަކާއި ކޮވިޑްޖެހި، ބަލިން ރަނގަޅުވެފައިވާ ފަރާތްތަކާއެކު ދަތުރުކުރާ ކުޑަކުދިން ކަރަންޓީންވާން ނުޖެހުނު ނަމަވެސް ޕީސީއާރް ޓެސްޓް ހަދައި ނެގެޓިވް ނަތީޖާއެއް އޮންނަން ޖެހޭނެ ކަމަށް އެޗްޕީއޭއިން ބުނެއެވެ.\nރައީސް އޮފީހުގެ ފަރާތުން ހާއްސަ ވެކްސިން ޕްރޮގްރާމެއް\nތައުލީމީ ދާއިރާއަށް ހާއްސަ ވެކްސިން ކެމްޕޭނެއް ފަށައިފި


Ooredooge club premier memeberunah haassa offer eh\nއުރީދޫގެ ކްލަބް ޕްރިމިއާ މެމްބަރުންނަށް ހާއްސަ އޮފާއެއް\nއުރީދޫ ކްލަބް ޕްރެމިއާ ލައުންޖް-- އަވަސް ފޮޓޯ\nމިއަހަރުގެ ނިމުން ފާހަގަކުރުމުގެ ގޮތުން އުރީދޫ ކްލަބް ޕްރިމިއާގެ މެމްބަރުންނަށް ހާއްސަ އޮފާއެއް ހުޅުވާލައިފި އެވެ.\nކްލަބް ޕްރިމިއާއަކީ އުރީދޫގެ އެންމެ އަގު ހުރި ކަސްޓަމަރުންނަށް ޝުކުރު އަދާކޮށް އެ ބޭފުޅުންގެ އަގު ވަޒަން ކުރުމުގެ ގޮތުން ހިންގާ ވަރަށް އަގުހުރި ރިވާޑް ސްކީމެކެވެ.\nއުރީދޫއިން އަހަރު ނިމުން ފާހަގަކުރުމަށް ހުޅުވާލި އޮފާގެ ދަށުން ކްލަބް ޕްރިމިއާގެ މެމްބަރުން އެމް-ފައިސާ މެދުވެރިކޮށް ހަދާ ޓްރާންސެކްޝަންތަކުން ފަސް ޕަސެންޓް ކޭޝް އެ މެމްބަރުންގެ އެމް ފައިސާ ވޮލެޓަށް ޖަމާވާނެ އެވެ.\nއެގޮތުން އުރީދޫގެ ބިލްތަކަށް ފައިސާ ދެއްކުން އަދި ކޮފީ ނުވަތަ ކެއުމަށް ފައިސާ ދައްކާއިރު އެމް- ފައިސާ ބޭނުންކުރާ ނަމަ އެ ޓްރާންސެކްޝަންގެ ފަސް ޕަސެންޓް ކޭޝް އެ މެމްބަރުންގެ އެމް ފައިސާ ވޮލެޓަށް ޖަމާވާނެ އެވެ. މި އޮފާ ކުރިއަށް ގެންދާަނީ އަންނަ މޭމަހުގެ ނިޔަލަށެވެ.\nއުރީދޫގެ ކްލަބް ޕްރިމިއާ މެމްބަރުން މިހާރުވެސް އުރީދޫގެ ގިނަ ޕާޓްނާ ތަންތަނުން ވިޔަފާރިކުރާނަމަ 20 ޕަސެންޓްއާ ހަމައަށް ޑިސްކައުންޓް ލިބެއެވެ. މީގެ ތެރޭގައި ކޭއެސްސީ، މެންގޯ، ސޮނީ ލައިފް ސްޓައިލް، ކައިލާން، ކޮފީ ލެބް މޯލްޑިވްސް ހިމެނެ އެވެ.\nމީގެ އިތުރުން އުރިދޫ ކްލަބް ޕްރިމިއާގެ ގޯލްޑް އަދި ޕްލެޓިނަމް މެމްބަރުންނަށް ދުނިޔޭގެ ގިނަ ތަންތަނުގެ އެއާޕޯޓް ލައުންޖްތަކުން ހިދުމަތް ލިބެ އެވެ.\nކްލަބް ޕްރިމިއާއާ ގުޅޭ އިތުރު މައުލޫމާތު އުރީދޫގެ ވެބްސައިޓްއިން ލިބޭނެ އެވެ.


ޔުމްނު (2) – Esfiya\n9 އަހަރު ފަސް\nޔުމްނު ގެ އުމުރުން އޭރު ވާނީ 12 އަހަރެވެ. ޔުމްނު އުޅުނީ ގްރޭޑް6ގައެވެ. އެއީ 2011 ވަނަ އަހަރެވެ. ޔުމްނުގެ މަންމަ ނޭފަތް އޮޕަރޭޝަން ކުރުމަށްޓަކައި ޔުމްނުގެ ބައްޕަ އެއްބަނޑު ދޮންބޭބެގެ ގޭގައި ޔުމްނު ބެހެއްޓުމަށްފަހު އިންޑިޔާއަށް ދިޔައެވެ. ޔުމްނު ވެސް ބޭނުންވީ އެގޭގައިހުންނާށެެވެ. ސަބަބަކީ އެގޭގައި ޔުމްނުއާއި އެއްއުމުރެއްގެ ޔުމްނުއާއި އެއް ކްލާހެއްގައި އުޅޭ އަންހެންކުއްޖެއް ހުންނާނެއެވެ. އެއީ ޔުމްނުގެ ބެސްޓް ފްރެންޑެވެ.\nޔުމްނުގެ ހަގަށްހުންނާނީ ޒިޔަން އެވެ. ޒިޔަން ދާން ބޭނުންވީ ބައްޕަ އެއްބަނޑު ކުޑަބެގެ ގެއަށެވެ. އެހެންކަމުން ޒިޔަން ހުރީ ކުޑަބެ ގޭގައެވެ.\nދުވަސްތައް ހަލުވި ކަމާއެކު ހިނގަމުން ދިޔައެވެ. ޔުމްނުގެ ކިޔެވުމަށް ކުއްލިއަކަށް ވަރަށް ބަދަލުތައް އަންނަން ފެށިއެވެ.\nމީގެކުރިން ޔުމްނުއަކީކިޔެވުމުގައި މުޅި ސްކޫލުންވެސް އެންމެ މޮޅު ދަރިވަރެވެ. ކިޔެވުމުގައި ނޫނަސް ކުޅިވަރު ކުޅުމުންވެސް އެއްވަނައިގައި އުޅެނީ ޔުމްނުއެވެ.\nނަމަވެސް 2011 ވަނަ އަހަރު ނިމިގެން ދިޔައީ ޔުމްނުގެ ހިތް ރޮއްވާލައިފައެވެ.\nފުރަތަމަ ޓާރމް އަދި ދެވަނަ ޓާރމްގައިވެސް ‘ސީ’ ރިޕޯޓެއް ޔުމްނުއަށް ލިބުމުން ހައިރާންވީ ޔުމްނުގެ އާއިލާ މީހުން އެކަންޏެއް ނޫނެވެ. މުޅި ރަށުރަށްޔިތުންވެސް ތިބީ އެކަމާ ހައިރާންވެ ބުނާނެ އެއްޗެއް ނޭންގިފައެވެ.\nޔުމްނުގެ މަންމައާއި ބައްޕަ މިކަމާ ވަރަށް ލަދުގަތެވެ. އަދި ޔުމްނުއާއި ދިމާލަށް ވަރަށް އެއްޗިހިވެސް ކިޔެވެ. ޔުމްނުއަށް ހަމައެކަނި ބުނެވެނީ “ނޫން އަޅުގަނޑު ކިޔެވިން” މިހެން އެކަންޏެވެ.\nޔުމްނު ވަރަށް އެކަނިވެރިވިއެވެ. އާއިލާ އެންމެންވެސް ޔުމްނުމަންމަ ނެތުމުން ކިޔަވަން ފަރުވާކުޑަ ކުރީއޭ ކިޔައިގެން ޔުމްނުއަސް ހިތްވަރު ދިނުމުގެ ބަދަލުގައި އެއްޗިހިކީއެވެ. އާއިލާ މީހުންގެ އެއްވެސް ހިތްވަރެއް އެއްވެސް ސަޕޯޓެއް ޔުމްނުއަށް ނުލިބުމުން ޔުމްނު ކިޔެވުންމަތިން ވަރަށް ފޫހިވާންފެށިއެވެ.\nރަށުން ގްރޭޑް 10 އަކާއި ހިސާބަށް ނުކިޔެވޭތީ 2012 ވަނަ އަހަރު ގްރޭޑް 7ކަށް ޔުމްނު ކިޔަވަންލީ ނ.ހޮޅުދޫ އަށެވެ.\nހޮޅުދޫގައި ޔުމްނު ކިޔަވަން ހުރީ ޔުމްނު ގެ ދޮންބެއާއި އެއްކޮށް ދޮންބެ ކިޔަވަން ހުރި ގޭގައެވެ.\nދުވަސްތައް ހިނގަމުން ދިޔައީ ވަރަށްވެސް ހަލުއިކަމާއެކުގައެވެ. ނަމަވެސް ޔުމްނުގެ ކިޔެވުމަށް އެއްވެސް ކުރިއެރުމެއް ނުލިބެއެވެ. ގްރޭޑް 7،8 ހޮޅުދޫގައި ކިޔެވުމަށްފަހު9އަދި 10 ކިޔަވަން ޔުމްނު ބަދަލުވީ ނ.މަނަދޫއަށެވެ.\nޔުމްނުއަކީ ފިރިހެންކުދިން ހިތްކިޔާ ކަހަލައެތައް ސިފައެއް ލިބިފައި ހުރި އަންހެން ކުއްޖެއްކަމުން، ހޮޅުދޫގައި ޔުމްނު ކިޔަވަން އުޅުންއިރުވެސް އެތައް ފިރިހެންކުދިންނެއް ޔުމްނުއާއި ހެދި ދީވާނާ ވަމުންދިޔައެވެ. އަދި އެތަނުން އެއް ސޮރަކު ވަނީ ޔުމްނުގެ ހިތް އަތުލާފައިވެސް މެއެވެ. ޔުމްނު މަނަދޫއަށް ކިޔަވަން އައިއިރުވެސް ހޮޅުދޫ ސޮރާ އޮތް ގުޅުމަކަށް ބަދަލެއް ނާދެއެވެ. ނަމަވެސް 2014 ވަނަ އަހަރުގެ(9ގެ އަަހަރު) މެދުތެރެއިން އެސޮރު ވަނީއެހާ ދުރުގައި ތިބެގެން ރިލޭޝަން ކުރިއަށް ނުގެންދެވޭނެ ކަމަށްބުނެ ޔުމްނުއާއި ރުޅިވެފައެވެ.\nޔުމްނު މިކަމާއި ދެރަވިޔަސް ފަހުން އެހާބޮޑަކަށް އެކަމަކާއި ނުވިސްނައެވެ.\nމަނަދޫގަައި ކިޔަވަން އުޅުމުގެ ތެރޭގައި ޔުމްނުއާއި އަޅައިގަނެގެން އުޅުން އެރަށުގައި ވަރަށް މަޝްހޫރު ގްރޫޕެއްގައި އުޅުން ވިޝާހް ނަމަކަށް ކިޔާ ސޮރަކު ޔުމްނު ފެންނަ އިރަށް ޔުމްނުއަށް ސިއްރު ސިއްރުން ބަލާ ފަހުން ފަހުން އައިސް ވާހަކަ ދައްކަމުންގޮސް ޔުމްނު އެސޮރުގެ ޖާދޫގައި ރަނގަޅަށް ޖެއްސުވިއެވެ.\nޔުމްނުއަށްވަނީ ވިޝާހްދެކެ އިންތިހާޔަށް ލޯބިވެވިފައެވެ. ނަމަވެސް ވިޝާހް ޔުމްނު ބޭނުންކޮއްލީ ކުޅޭ ކުޅޭ ބުދެއްފަދައިންނެވެ. ޔުމްނު ވިޝާހްދެކެ އިންތިހާޔަށްލޯބިވިޔަސްޔުމްނުއަކީ އަހުލާޤް ރަނގަޅު ކުއްޖެއްކަމުން ޔުމްނުގެ އަބުރާއި އިއްޒަތް ވެއްޔާ މޮޑެވޭކަހަލަ އެއްވެސް ކަމެއް ޔުމްނު ވިޝާހްއާއިއެއްކޮށް ނުކުރެއެވެ.\nމާގިނަ ދުވަސްތަކެއްނުވެ ޔުމްނުއަށް ވިޝާހްގެ ހަޤީގަތް ހާމަވެއްޖެއެވެ. އަދި ވަގުތުން ވިޝާހްއާއި އެއްކޮށް އިތުރަށް އެންމެ ވަގުތުކޮޅަކުވެސް އުޅޭކަށް ބޭނުމެއް ނެތޭ ބުނުމަށްފަހު ވިޝާހްއާއި ޔުމްނު ރުޅިވިއެވެ. ނަމަވެސް އެ އަހަރުގެ ތެރޭގައި އަލުން ކިތޭފަހަރަކު ޔުމްނު ވިޝާހްއާއި ރައްޓެހިވިއެވެ.\n2014 ވަނަ އަހަރު ވެސް ނިމިގެން ދިޔައީ ހަމަ މިދިޔަ2އަހަރެކޭ އެއްގޮތަށް ޔުމްނުއަށް “ސީ” ގްރޭޑްއެއް ލިބިގެންނެވެ.\nޔުމްނު މިހާރު އެކަމަކާއި އެހާ ދެރައެއްނުވެއެވެ. ސަބަބަކީ ޔުމްނު މިހާރު ކިޔެވުންދެކެ އިންތިހާޔަށް ފޫހިވެފައިވާތީއެވެ.\n2015 ވަނައަހަރު ފެށުންއިރު ޔުމްނު ހުރީ ސިންގަލް ކޮށެވެ. މިއަހަރު ޔުމްނު ހުރީ އެއްވެސް މީހަކާއި ރައްޓެހިނުވާން ހިތުލައިގެންނެވެ. އަދި މިއަހަރަކީ ޔުމްނުގެ ކިޔެވުމުގެ އެންމެ ފަހު އަހަރުކަމުން ޔުމްނު ބޭނުންވީ މިއަހަރު ވަރަށް ރަނގަޅަށް ކިޔަވައިގެން ރަނގަޅު ނަތީޖާއެއް ހޯދާށެވެ. ނަމަވެސް މިކަންކުރަން ޔުމްނު ހިތުލީ އެހެން ބަޔަކަށްޓަކައެއްނޫނެވެ. ހަމައެކަނި ޔުމްނުއަށް ޓަކައެވެ.\n2015 ވަނައަހަރު ޔުމްނުއާއި ކައިނާއާއި އުޅުނީ ވަރަށް ރަހުމަތްތެރިކޮށް އެކުއެކީގައެވެ. ކައިނާއަކީ ކުރިންވެސް ޔުމްނުއާއި އެއް ކްލާހެއްގައި ކިޔެވި ކުއްޖެކެވެ. ނަމަވެސް އޭރު ކައިނާއާއި ޔުމްނު އެހާ ރައްޓިއްސެއް ނުވާނެއެވެ.\nދުވަސްތައް މަޑުމަޑުން ފާއިތުވަމުން ދިޔައެވެ.\nއެއްދުވަހެއްގެ އިރުއޮއްސުން ވަގުތެވެ. ޔުމްނު ވަރަށް ބޮޑަށް ބަނޑަށް ތަދުވެފައި އަކުނިވަޔަށް ދަމާތީ އެނދު ކައިރީ އޮވެގެން އަޑުން އަޑު ނަގާފައި ރޮމުން މަންމަޔަށް ގޮވަމުން ދިޔައެވެ. މިއަޑު ޔުމްނު ކިޔަވަން ހުރިގޭގައި އުޅޭ ބޭބެއަށް އިވިގެން އައިސް ދޮރުހުޅުވާ ބަލާލިއިރު ޔުމްނު އޮތީ ނޫވެފައެވެ. ވަގުތުން އެމްބިއުލެންސަށް ގުޅައިން ޔުމްނު ހޮސްޕިޓަލަށް ގެންދެވުނެވެ. އަދި ޔުމްނުގެ މަންމައަށް މިހަބަރު ލިބުމުން ވަގުތުން ރަށުން ފުރައިން މަނަދޫއަށް އައެވެ.\nޔުމްނުގެ މަންމައަށް ޔުމްނު ފެނުމުން އަޑުންއަޑުނަގާ ރޯންފެށިއެވެ. ޔުމްނުއަށް ވެފައިއޮތްގޮތް ފެނިފައި ޑޮކްޓަރުންވެސް އުޅުނީ ތެޅިފޮޅެމުން ޔުމްނުގެ އެ ގަނޑުވެފައިވާ ހަށިގަނޑު މަޑުކޮށްލެވޭތޯއެވެ.\nޑޮކްޓަރުންނާއި، ނަރުހުންނާއި، ޔުމްނުގެ މަންމައާއި، ޔުމްނު މަންމައާއި އެއްކޮށް އައި ޔުމްނުގެ ތިމާގެ ބޭބެއާއި އެންމެންވެގެން ޔުމްނުގެ މުޅި ހަށިގަނޑު ހޫނުކުރުމަށްޓަކައި އަތްހޭކިއެވެ.\nގަޑިއެއްހާއިރު ވަންދެން ޔުމްނުގައިގައި އަތްހޭކުމަށްފަހު ޔުމްނު ހަމަޔަކަށް އެޅި މީހާ އެއްކޮށް ނޯމަލްވިއެވެ. ނަމަވެސް ޑޮކްޓަރުން ޔުމްނު ދޫކޮއްލާކަށް ބޭނުމެއް ނުވިއެވެ. އެރޭ ހޮސްޕިޓަލުގައި މަޑުކޮއްލުމަށް ބުނެ އަނެއްދުވަހު ދޫކޮއްލާނެކަމަށް ބުންޏެވެ. ޔުމްނު މިކަމާ ވަރަށް ފޫހިވިއެވެ. ޔުމްނުއާއި ޔުމްނުގެ މަންމަ އެކަނިވުމުން މަންމަ ޔުމްނުކައިރީ ވީ ކިހިނެއްހޭ އަހާލިއެވެ.\n“ބަނޑަށް ތަދުވީ ފުރަތަމަ، ދެން ކުއްލިއަކަށް ބަނޑަށް ތަދުވަމުންވަމުން ގޮސް ބަނޑާއި ދިމާލުން އަކުނިވަޔަށް ދަމައިގަތީ، ދެން މަޑުމަޑުން މުޅި ދެފަޔަށް ވެސް ވާންވެފަ އަކުނިވަޔަށް ދަމައިގަތީ. އެއީ ހަނދާން ވާވަރު” ޔުމްނު ބުންޏެވެ.\nޔުމްނުގެ މަންމަ އިތުރަށް އެއްޗެކޭ ނުބުނެ ޔުމްނު ކައިރީ ދެން އަވަހަށް ނިދަން ބުނުމަށްފަހު ގޮނޑީގައި ރަނގަޅަށް ހަމަޖެހިލިއެވެ.\nއޭގެ އަނެއްދުވަހު ޔުމްނު ހޮސްޕިޓަލުން ދޫކޮށްލުމުން ޔުމްނުގެ މަންމަ ފުރައިން ރަށަށް ދިޔައެވެ.\n2015 ވަނައަހަރުގެ ބޮޑުއީދު އައުމުން ޔުމްނު ޔުމްނުގެ ރަށަށް ދިޔައެވެ. ބޮޑު އީދަކީ ޔުމްނުއަށް ވަރަށް މަޖާ ދުވަސް ކޮޅެކެވެ.\nބޮޑުއީދުގެ 3ވަނައަށް ވާ ދުވަހަކީ މާލިނެރޭ ދުވަހެވެ. ޔުމްނު ޔުމްނުގެ މަންމައާއި އެއްކޮށް މާލި ނެރޭތަން ބަލާލަން ބޭރަށް ނިކުތެވެ.ޔުމްނުމެންނަށް ނިކުމެވުންއިރު މާލިތަށް ބަނދަރާ ފަޅިއަށް ދަނީއެވެ. ޔުމްނުމެންވެސް ބަނދަރަށް ދިޔައެވެ. ބަނދަރުގައި ތިއްބައި ކުއްލިއަކަށް ދެލިމާލިތަށް މީހުންގައިގައި ދެލިހާކަން ދުއްވައިގަތެވެ.\nޔުމްނު ހުރީ ތަންކޮޅެއް ދުރުގައިކަމުން ޔުމްނު ހީކުރީ ދެލިމާލިތަކަށް ޔުމްނު ނުފެންނާނެ ކަމަށެވެ. އަދި އެހެން ހުރެފައި އެކި ދިމަދިމާލަށް ކަޅި އުކަމުން ދަނިކޮށް ޔުމްނުއަށް ފެނުނީ ރީތި ހިނިތުންވުމަކާއި އެއްކޮށް ކުޑަކުޑަ2 ކުދިން އުރާލައިގެން ހުރި އިރުމްއެވެ.\nއިރުމް ހީލައިފައި ހުރިގޮތް ފެންނަ ކޮންމެ އަންހެންކުއްޖެއްގެވެސް ހިތް ކަތިލެވޭނެކަން ގައިމެވެ. ހަމަގައިމުވެސް ޔުމްނުގެ ހިތް އިރުމް ކަތިލައިފިއެވެ.\nޔުމްނުއަށް އިރުމްއާއި ދިމަނޫން އެހެން ދިމާލެއް ނުބެލެއެވެ. އެއީ ހާދަހާވާ ޖާދުވީ ހިނިތުންވުމެކެވެ.\nކުއްލިޔަކަށް ޔުމްނު ސިއްސައިގެން ގޮސް ހަޅޭލަވައިގަނެވުނީ ޔުމްނުގެ ފުރަގަހުން މީހަކު އައިސް ޔުމްނު ގައިގައި އޮޅުލައިގަތުމަށްފަހު މޫނުގައި ދެލި އުނގުޅުމުންނެވެ. ޔުމްނު ގައިގައި ދެލި އުނގުޅީ ޔުމްނުގެ ކަޒިން ބޭބެއެކެވެ.\nޔުމްނު ޔުމްނުގެ ބޭބެއާއި ދިމާލަށް ބަލާލާފައި ތުން ދަމާލިއެވެ. އަދި ހޭއަރުވާލަނަމޭ ބުނެ ބޭބެ ފަހަތުން ދުއްވައިގަތެވެ. ނަމަވެސް ޔުމްނުއަކަށް ޔުމްނުގެ ބޭބެ އަތެއް ނުޖެހުނެވެ. ދެން ޔުމްނު ދުވުން ހުއްޓާލުމަށްފަހު މާލި ކުޅެ ނިމުމުން މަންމައާއި އެއްކޮށް ގެޔަށް ދިޔައެވެ.\nޔުމްނު ޔުމްނުގެ ހުރިހާ ސިއްރެއް ހިއްސާކުރަނީ ޔުމްނުގެ ދޮންބެއަށެވެ. ޔުމްނު ދޮންބެ ކައިރީ އިރުމް ވާހަކަ ބުންޏެވެ. އަދި އިރުމްގެ ނަމްބަރ ދިނުމަށްވެސް ބުންޏެވެ. ދޮންބެ ޔުމްނުއާއި ވަރަށް ދިމާކުރިއެވެ. ކުރިން ޔުމްނު އެހާ ނަފުރަތް ކުރާ މީހަކަށް ޔުމްނުގެ ހިތް ދީގެން އުޅޭތީއެވެ.\nއާނއެކެވެ! އިރުމްއަކީ ޔުމްނު ކުރިން ވަރަށް ރުޅިއަންނަ މީހެކެވެ. ސަބަބަކީ ސިނގިރޭޓް ބޯތީއެވެ.\nނަމަވެސް މިއަދު މިވަނީ ނަފްރަތް ލޯތްބަށް ބަދަލުވެފައެވެ. ޔުމްނު ހިތަށްއެރިއެވެ. “ނަފްރަތަކީ ލޯބީގެ ފެށުމޭ” މީހުން ބުނެ އުޅެނީ ހަމަތެދެއްވީމަތާއެވެ!\nއަނެއް ޕާރޓަށް އިންތިޒާރް ކޮއްލައްވާ!\nVaahakaage ehbaa nufeney alun submit kohdhyba varah Kiyaahithun mihury\nVrh bodu thedeh ehba nufene\nVeehaavx avahakahearaafa in error rangalhu kohleveytho balaanan insha allah\nYesss!..thank u….anyways hope this story will be beautiful……keep it up….gud luck\nހަވާތިފް… ދެވަނަ ބައި\nބިރުވެރި ލޯބި June 24, 2015\nދުކު (3ވަނަ ބައި)\nހަޤީޤީ ހިތާމަ އެހެނިހެން ލޯބި January 7, 2016


Oooredoo ge board ah inthihaabu kuraa Director ge magaama kurimathi lumuge furusathu alun hulhuvaiffi - vNews.mv\nއުރީދޫގެ ބޯޑަށް އިންތިހާބުކުރާ ޑިރެކްޓަރުގެ މަގާމަށް ކުރިމަތިލުމަށް ފުރުސަތު އަލުން ހުޅުވާލައިފި\nމުހައްމަދު ހަފީޒް 23 January 2022, 11:43\nއާންމު ހިއްސާދާރުންގެ ފަރާތުން އުރީދޫގެ ބޯޑަށް އިންތިހާބުކުރާ ޑިރެކްޓަރުގެ މަގާމަށް ކުރިމަތިލުމަށް ފުރުސަތު އަލުން ހުޅުވާލައިފިއެވެ.\nއުރީދޫގެ އާންމު ހިއްސާދާރުންގެ ފަރާތުން ބޯޑަށް ކުރިމަތިލާން ފުރަތަމަ ހުޅުވާލީ 2021 ވަނަ އަހަރުގެ ޑިސެމްބަރު މަހުގެ 23 ވަނަ ދުވަހުއެވެ.\nނަމަވެސް ކޮވިޑް-19 ފެތުރެމުންދާ ވަރަށް ބަލައި, ބޯޑު ޑިރެކްޓަރުކަމަށް ކުރިމަތިލުމަށް ބޭނުންވާ ލިޔެކިޔުންތައް ހޯދުމުގައި ހިއްސާދާރުންނަށް ދަތިތަކާ ކުރިމަތިލާން ޖެހިފައިވާކަން ފާހަގަކުރެވިފައިވާ ކަމަށް އުރީދޫން ބުނެއެވެ.\nއެ ކުންފުނިން ބުނީ ފޯމު ހުށަހަޅަންޖެހޭ ވަގުތު ފާއިތުވިއިރު, ބައެއް ހިއްސާދާރުން ހުށަހަޅާފައިވާ ފޯމާއެކު ބޭނުންވާ ލިޔެކިޔުންތައް ފުރިހަމަކޮށް ހުށަހަޅާފައި ނުވާ ކަމަށާއި އަނެއްބައި ފަރާތްތަކުގެ މަގާމުގެ ޝަރުތުތައް ހަމަ ނުވާ ކަމަށް ބުނެފައި ވެއެވެ.\nއެހެންވެ ހުށަހަޅަންޖެހޭ ލިޔެކިޔުންތަކާއެކު ފުރިހަމަކޮށްފައިވާ ފޯމެއް ހުށަހެޅުމުގެ ހަމަހަމަ ފުރުސަތު އެކުންފުނީގެ ހުރިހާ ހިއްސާދާރުންނަށް ފޯރުކޮށްދިނުމަށް ކަމަށް އަލުން ފުރުސަތު ހުޅުވާލީ ކަމަށް އެ ކުންފުނިން ބުނެއވެ.\nމަގާމަށް ފޯމު ހުށަހެޅުމުގެ އެންމެ ފަހު ތާރީހަކީ އަންނަ ހަފްތާގެ ބުރާސްފަތި ދުވަހުގެ މެންދުރުފަހު 14:00 އެވެ.\nބޯޑު ޑިރެކްޓަރު ކަމަށް އެދި ހުށަހަޅާފައިވާ އެޕްލިކޭޝަން ފޯމުތަކުގެ ތެރެއިން އެ ކުންފުނީގެ ޑިރެކްޓަރުންގެ ބޯޑަށް ހުށަހަޅާނީ, ނޮމިނޭޝަން އަދި ރެމިއުނަރޭޝަން ކޮމިޓީން ބަލައި, ޝޯޓްލިސްޓު ކުރާ ފަރާތްތަކެވެ.\nމި މަގާމަށް ކުރިމަތިލާ ހިއްސާދާރުންގެ ތެރެއިން ޑިރެކްޓަރަކު އައްޔަންކުރާނީ އަންނަ މާޗުމަހު ބާއްވާ އަހަރީ އާންމު ޖަލްސާގައެވެ.\nއުރީދޫގެ އާންމު ހިއްސާދާރުގެ ގޮތުގައި ހޮވާ މީހުން ދެއަހަރު ވަންދެން އެމަގާމު އަދާކުރަން ޖެހެއެވެ.


ލާމަރުކަޒީ ރަށްވެހި ފަތިސް\nނިމިދިޔަ ރައީސް ޔާމިންގެ ވެރިކަމަކީ މިއަދު މިފެންނަ ރަށްވެހި މިސާލީ ފަތިހުގެ ދިމާ އިދިކޮޅު\nއެމްޑީޕީގެ ކެންޑިޑޭޓުންނަކީ ލާމަރުކަޒީ ނިޒާމަށް ފަރިތަ ބޭފުޅުން\n19 ފެބްރުއަރީ 2021 | ހުކުރު 13:38\nރަށްވެހި ފަތިސް ކެންޑިޑޭޓުންނާއި، ކެންޕެއިން ޓީމުތަކާއެކު ބޭއްވި ފުރަތަމަ ބައްދަލުވުމުގައި ރައީސް ޞާލިހު އާއި ރައީސް ނަޝީދު\nސިޔާސީ ޕާޓީއެއްގެ ކުލަޖައްސައިގެން، ޑިމޮކްރަސީގެ ހަން ދިމާ އިދިކޮޅަށް ދެމި ވެރިކަމެއް މިދާކަށް ދުވަހު ބަޔަކު ރާއްޖޭގައި ކުރިއެވެ. އޭރު ހުންނެވި ރައީސުލްޖުމްހޫރިއްޔާއާއި މަޖިލިސް ރައީސްގެ ބާރުއޮތީ ލާހައްދުގައި ކޯދުލާ އުތުރި އަރާފައެވެ.\nއޭރު މަޖިލިސް ތަޅުމުން މެމްބަރުން ނެރެ ފާރުމަތިން އުކާލަނީ މުލައްދަނޑިއަށް ގޮއްމަސް އެރުވި ފައުޖީންގެ މޫޑު އެ ދުވަހަކު ހުރި ގޮތަކަށެވެ. ހިތްޕުޅާވާ ވަރަށް ތަޅުން ސާފުވީމާ، ކެރިކުޅަދާނަ ވިނަމަ ރިޔާސަތައް ވެޑުވެން ވަޑައިގަތީހީ، ހައިބަތައް ވުރެ މަތިން ފަހަތަށް ބުރުއުކަމުން ގޮސް، ފަހުބުރު އަދި މާމަތިން އައިސް ގޮނޑިމެދަށް "ޕަޗަސް" ލާފައި މަލަރުވާ ގޮތަށް ވެސް ކަންނޭނގެއެވެ. އޭރު ކަންތައް ހުރީ މިއަށްވުރެ ވެސް އެތައް ދަރަޖައެއް މަތީގައޭ ބުނާވަރުގެ މަންޒަރު ދިޔައީ ފެންނަމުންނެވެ. އެއީ އޭރުގެ މަޖިލިސް ރައީސްއެވެ.\nދެންހުންނެވީ އޭރުގެ ރައީސުލް ޖުމްހޫރިއްޔާއެވެ. އާރާބާރު ދެއްކެވުމުގައި ވެރިކަމަކީ ރެސްލިން ނަމަ އެއީ އަންޑަރޓޭކަރއެވެ. ފުޓްބޯޅަ ނަމަ މެސީއެވެ. ބޮލީވުޑް ނަމަ އަޖޭ ފަދަ ބުނާހާ އާޓު ބޮޑު، ފާޓު ފުޅާކަން ދިޔައީ ދައްކަމުންނެވެ.\n100 މީހުން ހަމަނުވާ ރަށަކަށް ވަޑައިގަތަސް އެންމެ ފުރަތަމަ ގަތްވެއްގެ ފަހަތަށް ރައްޔިތުން ޖައްސައެވެ. އެކަމަކު އެރަށަށް ވަޑައިގަތީ އެރައްޔިތުންނާ އެކު ޖަލްސާ ކުރެއްވުމަށެއެވެ. އެހެން ވިޔަސް އޮތިއްޔާ އޮތް އުޅަނދެއްގައި ހުރިއްޔާ ހުރި ކުލައަކުން ޔުނިފޯމް އަޅުވައިގެން އެރުވުނު ވަރަކަށް އެރަށަކަށް އިސްވެ އަރުވަނީ ސިފައިންނާއި ފުލުހުންނެއެވެ. މުޑިޖަހާ ވާދަމާ، ދާޖަހާ އެތައް ގޮތަކުން އިންވަކިކުރުމަށް ފަހު، "ދަގަތްފާނު ދޮރެއް" ބަހައްޓަވެ. ހަމައެކަނި އެދޮރުން މީހުން ވައްދަނީ އެއްވެސް ނުރައްކާތެރި ހަތިޔާރެއް ނެތްކަން ކަށަވަރު ކުރުމުގެ ނަމުގައެވެ. ބޭނުމަކީ ހަތިޔާރު ހޯދުމެއް ނޫނެއެވެ. ބޭނުމަކީ އިދިކޮޅު ޚިޔާލެއް، ނުރުހުމުގެ ޝުޢޫރެއް ދެކަފި ފިކުރެއް އެއްވެސް ރައްޔިތެއްގެ ހިތުގައި އޮތަނުދީ ބިރުވެެރިކަން ޢާންމުކޮށްގެން ވެރިކަން ކުރުމެވެ.\nއެންމެންނަށް ބިރުދައްކަން، ނުކުރާކަށް ވަކި ކަމެއް ނެތެއެވެ. ވަޑައިގަންނަވާ އިރު، ދެފަރާތުގައި، ދެބާސްކީލައިން ހަތިޔާރު ބަރުކޮށްގެން، މެޔަށް ފުޅިމަދު އަރުވައިގެން ބަޔަކު އަތުރާފައި ތިިބެއެވެ. އެމީހުންގެ ހެލިފެލިވުމާއި ހަރަކާތްތައް ހުންނަނީ ވެސް އިންސާނުންގެ ގޮތްތަކާ ދުރު، "ލަކުޑިއްޔަތާ" ގާތް، އެހާމެ ޓަރމިނޭޓަރ ވަންތަ ގޮތަކަށެވެ.\nމިކަން މިހެން ބަޔަކު ކުރިޔަސް ރައްޔިތެއްގެ އަރުގައި މިނިވަން ކަމުގެ ރަހަ ހިނގާފައި އޮތުމަކީ އަދި މާބޮޑު، ފިސާރި އެހެން ކަމެކެވެ. އެއްފަހަރު މިނިވަންވެ ގަތުމުން ދެން ދައްކާ ބިރަކުން ކުރީގެ އަޅުވެތި ކަމަށް އެމީހުނެއް ނުގެންދެވެއެވެ. ކުޑަ ވަގުތު ކޮޅަކަށް ފިއްތާލެވިދާނެއެވެ. އެވަގުތުކޮޅު ވެސް ފިތިގެން އެތިބެނީ ފަހުން ފުއްޕާލުމަށް ބޭނުންވާ ހަކަތަ އެރައްޔިތުން ޖަމާކުރުމަށް ޓަކައެވެ. މިކަން ފަހުމު ނުވިއަތީވެ އެބަޔަކު މިއަދު އެތިބީ އެކުގައި މޮއްސުން ގޮސް ސޮއްސައިގެން ދިޔަހިސާބު ވެސް ނޭނގޭހާ އަޑީގައެވެ.\nމިވާހަކަ ހަނދާނަށް މިއައީ، ދެއްކި ވާހަކައިގެ އަނެއްކޮޅު އަމުދުން މިދުވަސްވަރު މާގިނައިން ފެންނާތީއެވެ.\nއެމްޑީޕީގެ ރައްވެހިފަތިސް ކެމްޕޭނުގައި ގައުމުގެ ރައީސް އާއި މަޖިލިސް ރައީސް މިހާރު ވަރަށް ގިނައިން އެބަފެނެއެވެ.\nމިދެބޭފުޅުން ނިސްބަތްވަނީ ވެސް ކުރީގެ ދެވެރިން ފަދައިން އެއްޕާޓީ އަށެއެވެ. އެއީ އެމްޑީޕީއެވެ. ވެރިކަން އެކަންޏެއް ނޫނެއެވެ. މަޖިލިސްގެ އަޣުލަބިއްޔަތު ވެސް އެމްޑީޕީއަށް އޮތީ ފިސާރި ފުޅާކޮށެވެ. އެހެން ވިޔަސް އޭރުގެ ގޮތްގަނޑު މިހާރަކު ނެތެވެ. އޮތް ތަފާތަކީ މީ އެހެން މުޑުވަކަކުން އެހެން ބާވަތެއްގެ ގޮވާމެއް ކުރާ ތަފާތު ވިސްނުމަކަށް ވާކަމެވެ.\nރައްޔިތުންގެ ވެރިކަމާއި އެއުރެންގެ އިޚްތިޔާރާއި ބާރުން ލާމަރުކަޒީ ހިންގުމަކީ، އެމްޑީޕީގެ ކުރިއަކުން ދެނެތިބެ ދެއްކި އަދި އަޑުއެހި ވާހަކަތަކެއް ނޫނެވެ. އިންސާނީ ހައްގާއި ގަދަރާއި ކަރާމާތް ހަމަހަމަ ކަމާއި އިންސާފާއި ޑިމޮކްރަސީ އަކީ ދަންނަ ބަސްތަކެއް ވެސް ނުމެ ނޫންމެއެވެ.\nމިކިޔާލި ލިސްޓަކީ އެމްޑީޕީން ގެންގުޅޭ ލިސްޓެކެވެ. ލާމަރުކަޒީ ހިންގުމަކީ އެ ލިސްޓްގެ އައިޓަމެކެވެ. ގާނޫނީ ބާރާއެކު ކައުންސިލްތަކުން ހިންގާ ހިންގުން ފަށައިގަނެވެން މިދަނީ އަދި ކިރިޔާއެވެ. އެސަބަބައްޓަކާ ރާއްޖޭގެ ފުރަތަމަ ލާމަރުކަޒީ ރައީސުލްޖުމްހޫރިއްޔާ ޅ. ހިންނަވަރު ނޫރާނީއާގޭ އިބްރާހިމް މުޙަންމަދު ޞާލިޙް އެހުންނެވީ ރައީސް ނަޝީދާ އެކު އެކަމުގައެވެ. ވައުދު ފުއްދުމާ އެމްޑީޕީގެ މެނިފެސްޓޯ ތަންފީޛު ވީވަރާއި ނުވާ މިންވަރާއި ކުރިއަށް އޮތްބައި އަޅާ ކަނޑާ، ރަނުން ރަނަށް ހިސާބުކުރެއްވުމުގެ މަސައްކަތުގައެވެ. ރައީސުލްޖުމްހޫރިއްޔާގެ ވާޖިބަކީ ތަންފީޛު ކުރެއްވުމެވެ. އެކަމުގައި، އެމަނިކުފާނުގެ ޕާޓީ އެމްޑީޕީގެ ކެންޑިޑޭޓުންނަކީ ލާމަރުކަޒީ ނިޒާމަށް ފަރިތަ ބޭފުޅުނެވެ. ރައީސް ޞާލިޙް އާއި ރައީސް ނަޝީދު އެކުގައި މިހާރު ކުރިއަށް އެ ގެންދަވާ ރަށްވެހި ފަތިހުގެ މަސައްކަތަކީ އެހެން އެންމެނަށް ހުރި މިސާލެކެވެ. ކެންޑިޑޭޓުންނާ އެކު އެގޮތަށް މަަސައްކަތް ނުކުރެވޭ ލީޑަރުންގެ އަތުގައި ބާރު އޮތަސް ޑެލިވަރއެއް ނުކުރެވޭނެވެ. އެގޮތުން ނިމިދިޔަ ވެރިކަމަކީ މިއަދު މިފެންނަ ރަށްވެހި މިސާލީ ފަތިހުގެ ދިމާ އިދިކޮޅެވެ.


Bale ge satheyka vana landaaeku Madridge gadha dhe baaruge kurimathilun Real kaamiyaabukohfi\nބޭލްގެ ސަތޭކަވަނަ ލަނޑާއެކު މެޑްރިޑްގެ ގަދަ ދެ ބާރުގެ ކުރިމަތިލުން ރެއާލް ކާމިޔާބުކޮށްފި\nމެޑްރިޑްގެ ގަދަ ދެ ބާރު ކަމަށްވާ ރެއާލް މެޑްރިޑް އަދި އެޓްލެޓިކޯ މެޑްރިޑް ބައްދަލުކުރި މެޗް 3-1 ކުން ރެއާލް ކާމިޔާބުކޮށްފިއެވެ.\nރެއާލް ހޯދި މި މޮޅާއެކު އެޓީމްވަނީ އެޓްލެޓިކޯ މެޑްރިޑް ތިންވަނައަށް ވައްޓާލުމަށްފަހު ތާވަލުގެ ދެވަނަ މަގާމް އަތުލާފައެވެ.\nފުރަތަމަ ލަނޑު މެޗުގެ 16 ވަނަ މިނެޓުގައި ޖަހާ ކަސެމީރޯ ރެއާލްއަށް ލީޑް ނަގައިދިންއިރު ގްރިޒްމަންވަނީ އޭގެ އިރުކޮޅެއް ފަހުން އެޓްލެޓިކޯއަށް ނަތީޖާ ހަމަހަމަކޮށްދީފައެވެ.\nރެއާލްއަށް ކުރި ލިބުނީ ވިންސިއަސްއަށް ކުރި ފައުލަކައި ގުޅިގެން ލިބުނު ޕެނަލްޓީއަކުން ކެޕްޓަން ސާޖިއޯ ރާމޯސްއެވެ. ރެއާލްގެ ފަރާތުން ޑޮމިނޭޓިންގ ފުޓްބޯޅައެއް ފެނިގެން ދިޔަ މި މެޗުގައި އެޓީމުގެ ތިންވަނަ ލަނޑު ކާމިޔާބުކޮށްދިނީ ބޭލްއެވެ. ބޭލްގެ މި ލަނޑަކީ އޭނާ ރެއާލް މެޑްރިޑަށް ކާމިޔާބުކޮށްދިން 100 ވަނަ ލަނޑެވެ.\nމި މެޗުގައި ފާހަގަވެގެން ދިޔަ އަނެއްކަމަކީ ކުރިން އެޓްލެޓިކޯއަށް ކުޅުނު އަދި މިހާރުގެ ރެއާލްގެ ކީޕަރު ކޯޓުއާއަށް އެޓްލެޓީކޯ ސަޕޯޓަރުންގެ ފަރާތުން ކުރިމަތިވި ފުރައްސާރައެވެ. އެޓްލެޓިކޯއަށް ކުޅުމަށްފަހު ވާދަވެރި ރެއާލްއަށް ބަދަލުވި ކޯޓުއާ މިކަމައި ގުޅޭ ގޮތުންބުނީ އޭނާއަށް ކުރާ ފުރައްސާރައިގެ ސަބަބުން އެނާއަށް އެއްވެސް އަސަރެއް ނުކުރާނެ ކަމަށައި އެކަހަލަ ކަންކަމުން ލިބެނީ އިތުރު ހިތްވަރެއް ކަމުގަ ކަމަށެވެ.\nމި ނަތީޖާއަށްފަހު ރެއާލް ތާވަލުގެ ދެވަނައަށް އަރާފައިވަނީ 45 ޕޮއިންޓް ހަމަކޮށްގެންނެވެ. އެއް ޕޮއިންޓް މަދުން ލިބިގެން އެޓްލެޓިކޯ އޮތީ ތިންވަނައިގައެވެ. ބާސެލޯނާ ލީގް ތާވަލުގެ އެއްވަނައިގަ އޮތީ 50 ޕޮއިންޓާއެކީއެވެ.


Hayyaru kuran jehey varuge jinaaee kusheh nukuran: Shareef | Mihaaru\nހައްޔަރު ކުރަން ޖެހޭ ވަރުގެ ޖިނާއީ ކުށެއް ނުކުރަން: ޝަރީފް\nއިލެކްޝަންސް ކޮމިޝަންގެ ރައީސް ޝަރީފް: އޭނާ ހައްޔަރުކުރަން އުޅޭ ކަމަށް ވަނީ އަޑުފެތުރިފައި.\n26 ސެޕްޓެމްބަރ 2018 - 20:30\nމިދިޔަ އާދީއްތަ ދުވަހު ބޭއްވި ރިޔާސީ އިންތިޚާބުގެ ކުރިން ވެސް އަދި އޭގެ ފަހުން ވެސް، އޭނާ ހައްޔަރު ކުރަން ޖެހޭ ވަރުގެ ޖިނާއީ ކުށެއް ކުރައްވާފައި ނުވާނެ ކަމަށް އިލެކްޝަންސް ކޮމިޝަން (އީސީ)ގެ ރައީސް އަހްމަދު ޝަރީފް މިރޭ ވިދާޅުވެއްޖެ އެވެ.\nރައީސް އަބްދުﷲ ޔާމީނާއި އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) ވާދަކުރެއްވި އިންތިޚާބުގައި ބޮޑު ތަފާތަކުން އިބޫ ވަނީ ރައީސް ޔާމީންގެ މައްޗަށް ކުރި ހޯއްދަވައިފަ އެވެ. މި ނަތީޖާ ގަބޫލުކުރެއްވި ކަން އިންތިޚާބަށް ފަހު ގައުމާ މުޚާތަބު ކުރައްވައި ރައީސް ޔާމީން ވަނީ ވިދާޅުވެފަ އެވެ. އެކަމަކު ޕީޕީއެމުން އިންތިޚާބާ ގުޅޭ މައްސަލަތަކެއް ހޯދައި އިންތިޚާބު ބާތިލް ކޮށްދޭން އެދި ހައި ކޯޓަށް ހުށަހަޅަން އުޅޭ ކަމުގެ އަޑުތައް ވަނީ ފެތުރިފަ އެވެ.\nVote aa gulhey shakuvaa vee enme avahakah fonuvaidheyn Nihan edhefi\nމީގެ އިތުރުން، ރިޝްވަތުގެ ތުހުމަތުގައި އިލެކްޝަންސް ކޮމިޝަންގެ ރައީސް ޝަރީފް ހައްޔަރު ކުރަން އުޅޭ ކަމަށް ވެސް ސޯޝަލް މީޑިއާގައި ތުހުމަތު ކުރެ އެވެ.\nޝަރީފް "މިހާރު" އަށް ވިދާޅުވީ އޭނާ ހައްޔަރުކުރަން އުޅޭ ކަމަށް ދައްކާ ވާހަކަތަކުގެ ހަގީގަތް އެނގިވަޑައިނުގަންނަވާ ކަމަށެވެ. އިންތިޚާބުގެ އެއްވެސް ކަމެއްގައި ޖިނާއީ އަމަލެއް ހިންގާފައި ނޯންނާނެ ކަމަށް އޭނާ ވިދާޅުވި އެވެ.\n"އަޅުގަނޑަށް ވެސް މައުލޫމާތު ލިބޭ ހައްޔަރު ކުރުމުގެ ވާހަކަތަކެއް ފެތުރޭ ކަން. އެކަމަކު، ގާނޫނާ ޚިލާފު އެއްވެސް އަމަލެއް އަޅުގަނޑު ހިންގާފައެއް ނޯންނާނެ،" ޝަރީފް ވިދާޅުވި އެވެ.\nއިންތިޚާބުގެ ކުރިން އީސީން ބައެއް އިންތިޒާމްތައް ކުރިއަށް ގެންދިޔަ ގޮތުން، ތުހުމަތުތަކެއް ކުރި ނަމަވެސް މި އިންތިޚާބަކީ ރާއްޖޭގައި މިހާތަނަށް ބޭއްވި އެންމެ ސުލްހަވެރި އިންތިޚާބެވެ. ވޯޓުލުމާއި ވޯޓު ގުނުމުގައި އަދި ނަތީޖާގައި ވެސް އެއްވެސް މައްސަލައެއް ނެތޭ ބުނެވޭހާ މަދެވެ. އދ. އިން ވެސް އެކަން ފާހަގަކޮށް، އެކަމަށް ތައުރީފްކޮށްފައިވެ އެވެ.\nInthihaab aa gulhigen emme bodu hiyhama jehumeh EC ge Memberunnah!\nމި އިންތިޚާބުގައި ބޮޑު މައްސަލަތަކެއް ދިމާ ނުވާ ކަމަށް އީސީން ވެސް ވަނީ ބުނެފަ އެވެ. ޚާއްސަކޮށް ވޯޓާސް ލިސްޓުގައި މައްސަލައެއް ނެތް ކަން ކޮމިޝަނުން ފާހަގަކުރެ އެވެ. އެހެން އިންތިޚާބުތަކުގައި އެންމެ ބޮޑު ޝަކުވާއަކަށް ވަނީ، ވޯޓާސް ލިސްޓުގެ މައްސަލަ އެވެ.\nއީސީން އާއްމުކޮށްފައިވާ ރަސްމީ ވަގުތީ ނަތީޖާ އިން ދައްކާ ގޮތުގައި އިބޫ އިންތިޚާބު ކާމިޔާބުކުރެއްވީ، 134،616 ވޯޓުންނެވެ. އެއީ 58.4 ޕަސެންޓެވެ. ރައީސް އަބްދުﷲ ޔާމީނަށް ލިބިވަޑައިގަތީ، 96،123 ވޯޓެވެ. އެއީ 41.6 ޕަސެންޓެވެ.\nވޯޓުލުމުގެ ހައްގު ލިބިފައިވާ 262,135 މީހުންގެ ތެރެއިން 89 ޕަސެންޓު މީހުން މި އިންތިޚާބުގައި ވޯޓުލާފައިވެ އެވެ.\nއިލެކްޝަންސް ކޮމިޝަން އީސީގެ ރައީސް އަހުމަދު ޝަރީފް\n45 ކޮމެންޓް, 157 ރިއެކްޝަންސް\nބަލަގަ 75000 މީހުންގެ ޙައްޤުތައް ފޭރިގަނެ 13 މެންބަރަކު މަޖިލީހަށް ވަނަ ނުދީ ސުޕްރީމު ކޯޓުގެ ޙުކުމާ ޚިލާފަށް މަޖިލިސް މެންބަރުން މަޖިލީހުން ވަކިވި ކަމަށް ކަނޑައަޅައި 75000 ރައްޔިތުންގެ އަޑު މަޖިލީހުން ކަނޑުވާލުމަކީ 25 އަހަރުގެ 75000 ޙުކުމް އަންނަން ޖެހޭވަރުގެ ކުށެއް ކަމަށް މަމެން ޤަބޫލުކުރަމެވެ\nހައްޔަރު ކުރަން ނުޖެހޭވަރުގެ ކުށްތަކެއް އެހެންވީމާ ކުރެއްވީތޯ ސުވާލު އުފެދެއެވެ. މިސާލަކަށް ރިސޯޓްތަކުގެ ނަތީޖާލަފާކުރެވޭތީ ފޮށި މަދުކުރަން އުޅުން. ކަރުދާސްތައް ވަކިވަކި ނުދައްކާ ގުނަން އުޅުން. އޮފިޝަލުން ނެގުމުގައި ވަކިފަރާތަކުން އެދުނު ބަޔަކަށް އިސްކަންދިނުން. ހުޅުމާލެފަދަ ބައެއް ތަންތާނގައި ވޯޓުލުމުގެ ޕްރޮސެސް ލަސްކޮށް މީހުން ފޫހިކޮށްލައި ރުޅިއަރުވައިގެން ބަޔަކު ވޯޓުނުލާ ސަފުދޫކޮށްލާފައި ދޭތޯ ބެލުންފަދަ ކުދިކުދި ކަންތައް ކުރެވުނީބާއެވެ.\nޝަރީފް ވެސް ވަކިކުރަންޖެހޭ. އިންސާފުން ނޫން ގޮތައް ޑޭޓާ ބޭސް ވެސް ޝެއަރކުރި. ރައްޔިތުން ގަދަކަމުން ހޯދި އިނތިޚާބެއް. ޔާމީނު ވޯޓުންތަޅާ ބަލިކުރީމައި އެއްވެސް ގޮތަކުން، އޭނާ އަކަށް ނުހުރެވޭނެ!\nކޮންމެވެސް ވަރެއްގެ ކުށެއް ކުރެއްވިކަމަށް އަމިއްލައަށް ތިޔަ އިޢްތިރާފުވީ. މަނިކުފާނު ކުރެއްވި ހުވައިގާ އެއްވެސް ވަރެއްގެ ކުށެއް ކުރެވޭނެކަމަށް އޮވޭތޯ؟ ނެތްނަމަ އެއީ ހައްޔަރުކޮށް ތަޙުޤީޤުކުރަންޖެހޭނެކަމެއް.\nހޮވުނީމަވެސް ހެއްދެވި ފަރާތަށް ޝުކުރު ކޮށްބަލަ ޤައުމު ހަލަބޮލި ކިރަން ނޫޅޭ. މަ ހަމަ ހައިރާންވަން މި ރީނދޫ ޕާޓީ މީހުން ތައް އުޅޭ ގޮތުން\nތިޔަ ހުރިހާ ވާހަކައެއް ފަތުރަނީ ރާއްޖެ ޓީވީ،، މިފިތުނައިން ރާއްޖެ ސަލާމަތް ކުރައްވާށީ އާމީން.\nރަނގަޅު ވާހަކައެކެވެ. ޗެނަލް 13 އިން ޔާމީނަށް ކާމިޔާބު ލިބުނު ފޮށިތަކުގެ ނަތީޖާ ދައްކާފައި އެހާތަނަށް ވޯޓު ގުނިފައިވަނީ 90 ފޮށިކަމަށް އަރުވަމުން ދިޔައިރު ރާއްޖެ ޓީވީން ދިޔައީ ނަތީޖާ ލިބެމުންއައި ވަރަކަށް އިއުލާނު ކުރަމުންނެވެ. 200 އަށްވުރެ ގިނަފޮށި އޭރު ގުނައި ނިމިފައިވާކަމަށް އެރިއިރު ގިނަ ފޮށިތަކުން ކުރީގައި އުޅެނީ އިބޫއެވެ. އެހެންވީމާ މަކަރާއި ހީލަތް ހަދައި ރައްޔިތުން ވާވައްދައި އޮޅުވާލަނީ ކޮންބަޔެއްތޯ އަމިއްލަ ނަފްސާ ސުވާލުކޮށްބަލާށެވެ.\nޕީ.ޕީ.އެމް އަކުން ރަސްމީ ނަތީޖާ އިއުލާނުކުރުން ފަސްކުރުމަކަށް ވެސް ނަތީޖާ ބާޠިލުކުރަން ހައިކޯޓަށް މައްސަލަ ހުށަހަޅާކަށް ވެސް ނޫޅޭ. ތީ ޤައުމުގައި ބިރުވެރިކަން އުފައްދާ ހަމަނުޖެހުމަށް މަގުފަހި ކުރުމަށް ބަޔަކު އަޑީގައި ތިބެގެން ކުރުވާކަމެއް. އެ މީހުން ހީކުރީ ޔާމީނު ބަލިވީމާ އެ މީހުންހެން މަގުމައްޗަށް ނުކުމެ ހަމަނުޖެހުން އުފައްދާ ތަންތާ ހުޅުޖަހާގެ ކަމަށް. މީ އެއަށްވުރެ ތަސައްފު ފުދިފައިވާ ޕާޓީއެއް.\nނިހާނު ކުރެން އަހާލަބަލަ މުއްދަތުގެ ކުރިން ނުވަތަ ފަހުން ނަތީޖާ އިއުލާނު ނުކުރައްޗޭ ކިޔާފައި އިލެކްޝަނަށް ސިޓީއެއް ފޮނުވަންޖެހޭތޯ؟ މަތިއޮމާންުކުރަން ތިޔަ ދައްކާ ވާހަކައަށް ލައިކް ދޭން ތިބީ ވޯޓްގެ އެއް ހަފްތާކުރިން އެކަމަށް ނެގި ޓީމުގެ ކުދިންކޮޅެވެ. އެވެރިން އަދިވެސް އެތިބީ ނުހޮވުނަސް ހުވާކުރާނެކަމުގެ އުންމީދުގައި އެކަން ކުރާށެވެ.\nހައްޔަރުކުރަން އުޅެނީ ޤާނޫނާ ޚިލާފު ކަމެއް ކޮށްގެނެއްނޫނޭ . ނުކޮށްގެން\n-- ޓީނު އަދުރޭ\nޝަރީފުގެ ނަސީބެއް! ސްޕްރީމް ކޯޓުގައި ހުރިގޮތަށް ތިތާ ފުރާޅަށް ނެތްކަން\nހަޤީގަތުގައިވެސް ރައީސް ޔާމީން އަށް ސިޔާސީ ގޮތުން ލިބުނު ހުރިހައި ގެއްލުމެއް ލިބުނީ ދުއްރޭ ފަދަ މީހުންގެ ނުބައިވިސްނައި ދިނުމުން ކަމަށް ލަފާ ކުރެވޭ. މާރަނގަޅުބަޔަކަށް ގޮތްދައްކައިގެން ތިބެ އެމަނިކުފާނުގެ ހަލާކަށް އަމިއްލަ އެދުން ކުރިޔަށްނެރެގެން މަސައްކަތްކުރީ. ޑޮކްޓަރ މުއިއްޒު ސްޓެލްކޯ ޒުހޫރު ، ހޯމް މިނިސްޓަރ ، ޑިފެންސް މިނިސްޓަރ ، ޑޮކްޓަރ ޝައިނީ ފަދަ އިޚްލާސްތެރިކޮށް މަސައްކަތްކުރިމީހުން ވަރަށް މަދު.


ޤާނޫނީ ކޮލަމް: ތިމާވެއްޓަށް ލިބޭ ގެއްލުމަށް ބަދަލު ހޯދިދާނެ!\nރަށުގެ ބަނދަރު ހެދިގޮތެއްގެ ސަބަބުން ނުވަތަ ރަށުގެ ހޭޅިފަށުން ގަސްކެނޑުމުގެ ސަބަބުން، ރަށްގިރުމުގެ މައްސަލައާއި ކުރިމަތިވެފައި ވޭތޯއެވެ؟ ހެދިފޯދިފައިހުރި ގިނަ އަދަދެއްގެ ރުއްތަކެއް ތިރަށުން އެހެން ރަށަކަށް ގެންދިއުމުގެ ސަބަބުން، ރަށުގެ ބިންގަނޑަށް ގެއްލުން ލިބިފައިވޭތޯއެވެ؟ އެތެރެވަރީގެ ކަނޑުތަކުން ވެލި ނަގައިގެން ފަޅުހިއްކުމުގެ ސަބަބުން، އެސަރަޙައްދުތައް ކިލަނބުވެ އެންވެރިކަން ނެތެނީތޯއެވެ؟ މިފަދައިން ތިމާވެއްޓަށް ލިބޭ ކޮންމެ ގެއްލުމަކީ އެބައެއްގެ ސަބަބުން އެކަމެއް މެދުވެރިވި ބަޔަކު ޒިންމާ އުފުލަންޖެހޭނެ ކަމަކަށްވާއިރު، ޤާނޫނީގޮތުން ތިމާވެއްޓަށް ލިބޭ ގެއްލުމަށް ބަދަލުނެގުމަށް ބަލާލަމާތޯއެވެ؟\nތިމާވެށި ޙިމާޔަތްކުރުމުގެ ޒިންމާ\nތިމާވެށި ޙިމާޔަތްކުރުމަށް ޚާއްސަ ސަމާލުކަމެއް ދިނުމަކީ ޤާނޫނު އަސާސީ އަދި ޤާނޫނުވެސް ލާޒިމުކުރާ ކަމެކެވެ. މިގޮތުން ތިމާވެށި ރައްކާތެރިކުރުމާ ބެހޭގޮތުން ދޭންޖެހޭ އިރުޝާދުތައް ދިނުމަކީ، ސަރުކާރުގެ ކަމާބެހޭ އިދާރާތަކުގެ ޒިންމާއަކަށްވާއިރު، އެއިރުޝާދަށް އަމަލުކުރުމަކީ ހުރިހާ ފަރާތްތަކުގެވެސް ޒިންމާއެކެވެ. މިސާލަކަށް ރާއްޖޭގެ ރަށްރަށުގައިވާ ތިމާވެށީގެގޮތުން މުއްސަނދި ފަރުފަރާއި، ގޮއިފާލައްބަ އާއި ހިންނަފަދަ ތަންތަން ޙިމާޔަތްކުރުމަށް ކަނޑައެޅިއްޖެނަމަ، އެތަންތަން ޙިމާޔަތްކުރުމާއި އެތަންތަނުގައި ކުރުން މަނާ ކަންކަމާއި ބެހޭގޮތުން އިރުޝާދުތައް ދޭންޖެހޭނެއެވެ. އަދި މިފަދަ އިރުޝާދުތަކަށް ހުރިހާ ފަރާތްތަކުންވެސް ބޯލަނބަންވާނެއެވެ.\nތިމާވެއްޓަށް އަސަރު ފޯރާނެ މިންވަރު ބަޔާންކުރާ ރިޕޯޓު\nފާހަގަކުރެވޭފަދަ ބަދަލެއް ރާއްޖޭގެ ތިމާވެއްޓަށް އަތުވެދާނެފަދަ އެއްވެސް މަޝްރޫޢެއް ހިންގުމުގެކުރިން، ތިމާވެއްޓަށް އަސަރު ފޯރާނެ މިންވަރު ބަޔާންކުރާ ރިޕޯޓެއް ހެދުން ޤާނޫނުން ލާޒިމުކުރެއެވެ. މިސާލަކަށް ރަށެއްގައި އެއަރޕޯޓެއް ހެދުމަށްޓަކައި ބޭނުންވާ ބިން ހިއްކުމަށް ކައިރީގައި އޮތް ރަށުގެ ބޭރުންނާއި އެހިސާބުގެ ވަނިވަނިން ވެލިނަގައިފިނަމަ ދިމާވެދާނެ ތިމާވެށީގެ މައްސަލަތަކަކީ ކޮބައިތޯ ބެލުމަށް، ތިމާވެއްޓަށް އަސަރުފޯރާނެ މިންވަރު ބަޔާންކުރާ ރިޕޯޓު އެންވާރަމެންޓް އިމްޕެކްޓް އެސެސްމެންޓް (އީ.އައި.އޭ) އެކުލަވާލުމަށް، އެންވާރަމެންޓް ޕްރޮޓެކްޝަން އޭޖެންސީން އަންގަފާނެއެވެ.\nމިފަދައިން އެކުލަވާލާ ރިޕޯޓަކުން، އެމަޝްރޫޢަކީ އެކަމުން ތިމާވެއްޓަށް ބޮޑެތި ގެއްލުން ލިބޭނެ މަޝްރޫޢެއް ކަމުގައި ފެނިއްޖެނަމަ، އެމަޝްރޫޢެއް ކުރިއަށް ނުގެންދިއުމަށްވެސް އަންގަފާނެއެވެ. މިސާލަކަށް، ރިސޯޓެއް ފެހިކުރުމަށް ރަށަކުން 300 ރުއް މުލުން ނަގައިގެން ގެންދިއުމުގެ ކުރިން އީ.އައި.އޭ ރިޕޯޓެއް ހަދާފާނެއެވެ. އަދި މި ރިޕޯޓަށް ބެލުމަށްފަހު އެކަމަކީ ރަށުގެ ފެހިކަމަށާއި ބިންގަނޑަށް ބޮޑެތި ގެއްލުންތަކެއް ލިބިގެންދާނެ ކަމެއްކަމުގައިވާނަމަ، އެހާ ގިނަ ރުއް ރަށުން ބޭރުނުކުރުމަށް އަންގަފާނެއެވެ.\nތިމާވެއްޓަށް ލިބިގެންދާ ގެއްލުމުގެ ބަދަލުހޯދުން\nތިމާވެށި ޙިމާޔަތްކުރުމާބެހޭ ޤާނޫނާއި ޚިލާފަށްކުރާ ކަންކަމަށާއި، ތިމާވެއްޓަށް ލިބޭ ގެއްލުންތަކުގެތެރެއިން އާންމު ދިރިއުޅުގައި ދިމާވާ އާދައިގެ ގެއްލުންތަކަށް، އެގެއްލުމެއްގެ ކުޑަބޮޑުމިނަށް ބަލައި، /5-ރ އިން ފެށިގެން /500-ރ އާއި ދެމެދުގެ ޢަދަދަކުން ޖޫރިމަނާކުރެވިދާނެއެވެ. މިސާލަކަށް ގަސްކެނޑުން މަނާކޮށްފައިވާ ސަރަޙައްދަކުން އާންމު ވައްތަރެއްގެ ކުޑަގަހެއް ކެނޑުމުގެ ސަބަބުން /500-ރ އިން ޖޫރިމަނާކޮށްފާނެއެވެ.\nތިމާވެށި ޙިމާޔަތްކުރުމާބެހޭ ޤާނޫނާއި ޚިލާފަށްކުރާ ކަންކަމަށާއި ތިމާވެއްޓަށް ލިބޭ ގެއްލުންތަކުގެ ތެރެއިންކުރާ ބޮޑެތި ކަންތައްތަކަށް، އެކަމެއްގެ ކުޑަ ބޮޑުމިނަށް ބަލާ 100 މިލިއަން ރުފިޔާއަށްވުރެ ބޮޑުނޫން އަދަދަކުން ޖޫރިމަނާ ކުރެވިދާނެއެވެ. މިސާލަކަށް ރިސޯޓެއް ހެދުމަށް އީ.އައި.އޭ ރިޕޯޓް ހެދިކަމުގައިވިޔަސް، އެރިޕޯޓާއި ޚިލާފަށް ރިސޯޓުން ކުރާ ޢަމަލެއްގެ ސަބަބުން ތިމާވެއްޓަށް ގެއްލުމެއް ލިބިއްޖެނަމަ، އެ ގެއްލުމަށް ބަދަލުހޯދިދާނެއެވެ. ތިމާވެއްޓަށް ލިބުނު ގެއްލުމަކީ ތިމާވެށި ޙިމާޔަތްކުރުމާބެހޭ ޤާނޫނާއި ޚިލާފަށް ހިންގޭ މަޝްރޫޢެއްގެ ސަބަބުން ލިބޭ ގެއްލުމެއް ކަމުގައިނުވިޔަސް، އެލިބޭ ގެއްލުމަކަށް ޝަރީޢަތް މެދުވެރިކޮށް ބަދަލުހޯދުމުގެ އިޚްތިޔާރު ދިވެހި ސަރުކާރަށް ލިބިގެންވެއެވެ.\nތިމާވެއްޓަށް ގެއްލުންދޭ ވަޞީލަތަކަށް ތަރައްޤީވެގެންދާނީ، ތިމާވެށީ ޙިމާޔަތްކުރުމާއި ބެހޭގޮތުން ހެދިފައިވާ ޤާނޫނުތަކާއި އުޞޫލުތަކާ ޚިލާފަށް ތަރައްޤީގެ މަޝްރޫޢުތައް ކުރިއަށް ގެންދާނަމައެވެ. ތިމާވެށި ޙިމާޔަތްކުރުމާއެކު ތަރައްޤީ ގެންނަން ބޭނުންވާނަމަ އެންމެ ބުއްދިވެރިގޮތަކީ، މި އުޞޫލުތަކަށް ހުރިހާ ފަރާތްތަކުންވެސް ބޯލެނބުމެވެ. އެއީ ފަހުން ނުކުމެދާނެ މައްސަލަތަކުން ރައްކާތެރިވުމަށެވެ.\nއަރުޝީފަށް ނެގީ 17/09/2020 10:33\nއެންމެފަހުން އަޕްޑޭޓްކުރީ 17/09/2020 10:33\nއަލީ ޔާމިން 36 މިނެޓު ކުރިން\nއަލީ ޔާމިން 39 މިނެޓު ކުރިން


Reendhoo uraha kanneli gana agu dhashah higahje Reendhoo uraha kanneli gana agu dhashah higahje\nރީނދޫ އުރަހަ ކަންނެލި ގަންނަ އަގު ދަށަށް ހިގައްޖެ\nމަސްވެރިންތަކެއް މަސްބޭނުމުގައި / ފޮޓޯ: ފިޝަރީޒް މިނިސްޓްރީ\nރީނދޫ އުރަހަ ކަންނެލި ގަންނަ އަގު ދަށަށް ހިގައްޖެއެވެ. މަސް ގަންނަ ކުންފުނިތަކުން މިދިޔަ ހަފްތާގައި ރީނދޫ އުރަހަ ކަންނެލި ކިލޯއެއް 63.02 ލާރިއަށް ގަތް ނަމަވެސް މި ދިޔަ ހަފުތާގައި އެ އަގުވަނީ 47.64 ލާރިއަށް ވެއްޓިފައެވެ.\nކަންނެލީގެ އަގު ރާއްޖޭގައި ދަށަށް ދިޔައިރު ބޭރުގެ ބައެއް މާކެޓްތަކުގައިވެސް ކަނޑުމަހުގެ އަގު މިހަފްތާގެ ތެރޭގައި ވަނީ ދަށްވެފައެވެ. އެގޮތުން ޖަޕާނުގެ ޓޯކިޔޯ މެޓްރޮޕޮލިޓަން ނީލަން ބާޒާރުގައި ލޯބޮޑު ކަންނެލި ކިލޯއެއް މިހަފްތާގައި 356.74 ގައި އުޅޭއިރު މިދިޔަ ހަފްތާގައި މިއަދަދު އުޅުނީ 396.44 ގައެވެ. މިއީ 10.01 އިންސައްތައިގެ ދަށްވުމެކެވެ.\nސްޕެއިންގެ މާކަމެޑްރިޑް މާކެޓްގައި ފިނިކުރި ރީނދޫ އުރަހަ ކަންނެލީގެ އަގުވެސް ފާއިތުވި ހަފްތާއާއި އަޅާބަލާއިރު މިހަފްތާގައިވަނީ 0.33 އިންސައްތަ ދަށަށް ގޮސްފައެވެ. ނަމަވެސް ތައިލެންޑްގެ މާކެޓްގައި މިދިޔަމަހާއި އަޅާބަލައިރު މިމަހު ކަޅުބިލަމަސް ޓަނެއް ލިބެންހުރި މިންވަރު ވަނީ 3.33 އިންސައްތަ މައްޗަށް ޖެހިލާފައެވެ.\nވޯޓަރސް ލިސްޓުގައި ހުރި އިދާރީ ކަންކަމަށް ޝަކުވާ ހުށަހެޅުމުގެ ފުރުޞަތު ހުޅުވާލައިފި\nކެނޑިޑޭޓުންގެ ނަން އަނބުރާ ގެންދިއުމުގެ ފުރުޞަތު ބަންދުކޮށްފި\nރިޔާސީ އިންތިޚާބާއި ދިމާކޮށް 100އަށްވުރެ ގިނަ މީހުންނަަށް ފެނަކައިން ވަޒީފާ ދިން


Elections Commission In Noosverinnah Coffee Eh Dheneee - Vaguthu\nއިލެކްޝަންސް ކޮމިޝަނުން ނޫސްވެރިންނަށް ކޮފީއެއް ދެނީ\nއިލެކްޝަންސް ކޮމިޝަނުން ނޫސްވެރިންނަށް ކޮފީއެއް ދޭން ނިންމާ އެކޮފީގެ ދައުވަތު ނޫސްވެރިންނަށް ފޮނުވައިފިއެވެ.\nއިލެކްޝަންސް ކޮމިޝަނުން މިއަދު މީޑިއާތަކަށް ފޮނުވީ އީމެއިލްއެއްގައި ބުނެފައި ވަނީ އިލެކްޝަންސް ކޮމިޝަނުގެ ކުރިއަށް ހުރި ބައެއް މަސައްކަތްތަކާއި ގުޅޭގޮތުން މަޝްވަރާކުރުމަށްޓަކައި މީޑިއާގެ ބޭފުޅުންނާއެކު ބާއްވާ ކޮފީއަކަށް ދައުވަތު އަރުވާ ކަމަށެވެ.\nމި ކޮފީގައި ކޮންމެ މީޑިއާއަކުން ދެ ބޭފުޅެއް ބައިވެރިވުމަކީ ކޮމިޝަނުގެ ވަރަށް ބޮޑު އެދުމެއް ކަމަށް އީމެއިލް ގައި ބުނެފައި ވެއެވެ.\nއީމެއިލްގައި ބުނެފައި ވަނީ ކޮފީ އޮންނާނީ މާރިޗު 20 (އަންގާރަ) ދުވަހު ހެނދުނު ސިޓްރަން ގައި ކަމަށެވެ.\nމީޑިއާ އާއި ބީރައްޓެހި ތަނެއްގެ ގޮތުގައި ފަހަކަށް އައިސް ފާހަގަ ކުރެވިފައިވާ އިލެކްޝަންސް ކޮމިޝަން އިން މީޑިއާ އާއި ގުޅުން ބަދަހިކުރުމަށް ކޮފީއަކަށް ދައުވަތު މިދިނީ ކޮމިޝަންގެ ރައީސް ކަމާއި އަހްމަދު ޝަރީފް ހަވާލުވެ ވަޑައިގެންނެވިތާ ދެހަފްތާއެއްހައި ދުވަސް ފަހުންނެވެ. ޝަރީފް އަކީ ކުރިން ވެސް މީޑިއާ އާއި ވަރަށް ރައްޓެހި ބޭފުޅެކެވެ. އިސް މަގާމުތަކުގައި ހުންނަވާ އިރު ވެސް އަދި އިލެކްޝަންސް ކޮމިޝަންގެ ރައީސް ކަމާއި ހަވާލުވެ ވަޑައިގެންނެވި ފަހުން ވެސް އޭނާ ފާހަގަ ކުރެވެނީ ނޫސްވެރިން ކުރާ ފޯންކޯލްތަކަށް ވެސް ހުރިހާ ވަގުތެއްގައި ޖަވާބު ދެއްވާ ބޭފުޅެއްގެ ގޮތުގައެވެ.\nމާޗް 19, 2018 10:35\nމާޗް 19, 2018 10:39\nސަރުކާރުން ކަން ކުރަނީ ގޯސްކޮށް، ހައްގު ބަސް ބުނުގައި ދެމިތިބޭނަން ކަމަށް ތަމެން ބުނާއިރު ހައްގު ބަހަކީ އެއީ ސަރުކާރާއި ދެކޮޅަށް ޖުޑިޝަރީގައި ތިބި ބަޔަކު ކުރި ބަގާވާތާއި އެއްކޮޅަށް ތަމެން ބަޔާން ތައް ނެރުންތޭ އެއީ ހައްގު ބަހެއްނޫނޭ އިނގޭތޭ ތަމެންނަށް. ތަމެން ތިޔާ ކިޔާ ވައްތަރުގެ ހައްގު ބަސް ނުބުނިއްޔާ ކަން ނޭގޭ ރަނގަޅުވާނީ. މޭޔަރޭ މަހަށް ދޭބަލަ ދެން. މަހަށް މަހަށް މަހަށް ދޭބަލަ.\nމާޗް 19, 2018 10:46\nތިހެން ދާދިފަހުން ހެޔޮއެދޭ ފަރާތްތަކުން ހަދިޔާވެސް ދީފި. މާކަ ބޮޑު އެއްޗެއްނޫން. 15 މިލިއަން ޑޮލަރު.\nމާޗް 19, 2018 11:22\nދައުލަތުގެ ހަރަދުގައި ތޯ؟\nމާޗް 19, 2018 11:59\nސަރުކާރުން ނޫން ދޯ ޖުޑިޝަރީ މެދުވެރިކޮށް ޖުޑިޝަލް ކޫ އެއް ރާއްޖެ އަށް ގެންނާން އުޅުނީ އެކަން ކުރަން އުޅުނީ ރަންރީނދޫ ބޮޑޭ ދޯ. އެކަން ދޯ މަމެން ހުއްޓުވީ. ދެން ވެސް އައްޑޫ މޭޔަރު ނުޖެހޭނެ ކެނެރީގެ ނަޝީދުގެ އަޅަކަށް ވެގެން އޭނާގެ ފައިގައި ދޫލާން ސަރުކާރާއި ގުޅިގެން އައްޑޫ ތަރައްގީ ކުރަން އުޅުނީމާ ހުންނާނީ ރަނގަޅަށޭ ކޮން ކެނެރީގެ ނަޝީދެއް ތޭ އޭނާ މަހަށް ދޭބަލަ. އަވަހަށް މޭޔަރޭ ގުޅެންވީ އޭ މަމެން ޕިންކީން ނާއި އޯއް އައި އޭމް ސޯ ހެޕީ ދެޓް ދަ ރެއިނީ ކްލައުޑްސް އާރ އަވޭ އައި އެންޖޯއިޑް އެވްރީ ޑްރޮޕް އޮފް ރެއިން. އައި ސީ ދަ ފްލާވަރސް އާރ ބްލޫމިންގް އޯއް ކާންޓް ބިލީވް ދެޓް އިޓްސް ސޯ ނެޗުރެލް ދިސް އިޒް ލަވް ދިސް އިޒް ލަވް ލަވް އިޒް އީޒީ ލަވް އިޒް ދަ އީޒިއެސްޓް ތިންގް ޓު ޑޫ. އަ ސިމްޕްލް އީކްއޭޝަން ނޯ ކޮމްޕްލިކޭޝަން..\nމާޗް 19, 2018 12:40\nޝަރީފް މީގެކުރިން އުޅުއްވި ތަންތަނާ އިލެކްޝަންސް ކަމިޝަން ވަރަށް ތަފާތުވާނެ. ކުރިޔަށް އޮތީ ބޮޑެތި އިންތިޚާބުތަކެއް ކަމަށް ވާއިރު ފޯން ކޯލްތަކަށް ބަރާބަރަށް ޖަވާބު ދެއްވާ މީޑިއާއާ ގާތްކަން ބާއްވަވަންޏާ ، ޝަރީފް އެންމެފަހުން އުޅުއްވި ޕާރޓީ ގެ އަދުރޭމެން ރުޅިއަންނާނެ. އަދުރޭމެން ރުޅި އައުމަކީ ސަރުކާރު ރުޅިއައުން.\nމާޗް 19, 2018 12:53\nކީއްކުރާ ކޮފީއެއް ދޭކައް. ޗެނަލް13 ނޫން އެހެން ހުރިހާ ނޫސްވެރިންނެއް ބިޑިފަތި ޖަހާލައިގެން އެންމެން ދޫނިދޫއައް ކަހާލީމަ އޮންނާނީ އެމީހުނައް ކޮފީދެވިފަ.


Bayaku Samsungah landu dhineetha? | Mihaaru\nސިންގަޕޫރު އެއާޕޯޓްގައި ބަހައްޓާފައި ހުރި ނޯޓިސްއެއް: ސެމްސަންގް ނޯޓް7ބިރުވެރި އާލާތެއް ގޮތަށް ސިފަކުރުމަށް މި ކަހަލަ ނޯޓިސްތައް ބޮޑު ދައުރެއް ކުޅޭ\n09 އޮކްޓޯބަރ 2016 - 06:17 12 comments\nބާރުގަދަ ބަޔަކު ވެގެން ސެމްސަންގް އިނދަޖައްސާލަން މަސައްކަތްކޮށްފާނެ އެވެ. އެއީ ސެމްސަންގް އަށް ވީމައެއް ނޫނެވެ. ސްމާޓްފޯން މާކެޓްގައި އިންތިހާ އަށް ބާރުގަދަކުރަމުން އަންނާތީ އެވެ.\nމި ދައްކަނީ ގެލަކްސީ ނޯޓް7ގައި މައްސަލައެއް ނޫޅޭ ވާހަކައެއް ނޫނެވެ. އެކަމުން ގެއްލުމެއްވާ ނަމަ ދުރުހެލިވާން ވެސް ޖެހެ އެވެ. އެކަމަކު ނޯޓް 7ގެ ބެޓެރީ ގޮވުމަކީ ވަރަށް ބޮޑު ނުރައްކަލެއް ކަމަށް ސިފަކުރަން ބާރުގަދަ ނޫސް މަޖައްލާތަކުން ވެސް މަސައްކަތްކުރި އެވެ.\nއެއާލައިންތަކަށް ނޯޓް7އެރުވުން މަނާކުރި އެވެ. މައްސަލައެއް ނެތެވެ. އެކަމަކު ގައިން ގަޔަށް އަރާ ބޮޑު ބައެއް ފަދައިން، އެއާޕޯޓްތަކުގައި ބިޔަ ނޯޓިސް ބޯޑްތައް ބަހައްޓައި، ސެމްސަންގް ގެލަކްސީ ނޯޓް7އެއީ ނުރައްކާތެރި އަލިފާން ބޮމެއް ކަމަށް ސިފަކުރުވި އެވެ.\nސެމްސަންގް ވައްޓާލަން ބަޔަކު ގުޅިގެން މަސައްކަތްކޮށްފާނޭ ބުނެވެނީ އިލެކްޓްރޯނިކް މާކެޓްގައި ކަންތައްތައް ހިނގާފައި ހުރި ގޮތުންނެވެ.\nޖަޕާނުގެ ސޮނީ ކުންފުންނިން ޕްލޭސްޓޭޝަން ގޭމް ކޮންސޯލް ތައާރުފުކުރުމާ އެކު، ކޮމްޕިއުޓަރު ގޭމް ކުޅެން ދެވިހިފާފައި ތިބިހާ ބަޔަކަށް އެ ކޮންސޯލް ވީ ރަންގަނޑަކަށެވެ. އެއިން ކޮންސޯލެއް ބޯދަށަށް ލައިގެން ނޫނީ ނިދިވެސް ނާންނަ ވަރުގެ އެއްޗަކަށެވެ.\nމައިކްރޮސޮފްޓުން ދުށް ގޮތުގައި، ޕްލޭސްޓޭޝަން އެ ގޮތުގައި ކުރިއަރަން ދޫކޮށްލައިފި ނަމަ، އެ ކުންފުނިން ކުރަމުންދާ ގޭމް ވިޔަފާރި ބަނގުރޫޓުވެދާނެ އެވެ. ކޮމްޕިއުޓަރުން ގޭމް ކުޅޭނެ އެކަކު ވެސް ނުވެދާނެ އެވެ. ގޭމް ވިޔަފާރީގައި ދެމި އޮތުމަށް އޮތް ހަމައެކަނި ބޭހަކީ ޕްލޭސްޓޭޝަން ފަނޑުކޮށްލުން ކަމަށް މައިކްރޮސޮފްޓްގައި އެއިރު މަސައްކަތްކުރި ޑިވެލޮޕަރުން ގަބޫލުކުރި އެވެ.\nވީޑިއޯ ގޭމް ކޮންސޯލަކީ މައިކްރޮސޮފްޓަށް މުޅިން އާ ޓެކްނޮލޮޖީއެކެވެ. އެ ކުންފުނީގައި އެ ފަންނުވެރިކަން ނެތުމުން އެ މީހުން ވިސްނީ ގޭމް ކޮންސޯލެއް ސިފަކުރެވޭ ގޮތަށް ކޮމްޕިއުޓަރަކަށް ބަދަލުގެނައުމަށެވެ. އެއީ ވިންޑޯޒް ގޭމް ކުޅޭ ގޮތަށް ގޭމް ކުޅުމަށެވެ. އެ ގޮތުގައި ޑެލް ކޮމްޕިއުޓަރެއްގެ ބަޔޮސްް އަށް ބަދަލުތަކެއް ގެނަ އެވެ. އަދި އެ ކަމަށް ޚާއްސަ ބަދަލުތައް ވިންޑޯޒް އަށް ވެސް ގެނަ އެވެ.\nއޮރިޖިނަލް އެކްސްބޮކްސްގައި ހާޑް ޑިސްކެއް ހިމެނި އެވެ. އެއީ ހާޑް ޑިސްކެއް ނުލައި ވިންޑޯޒް ހިންގޭނެ މެކޭނިޒަމެއް އެއިރު އެެނގިފައި ނެތުމުންނެވެ. އެހެން ނަމަވެސް އެކްސްބޮކްސް މާކެޓްކުރިއިރު، ހާޑް ޑިސްކެއް ހިމެނޭ ހަމައެކަނި ގޭމް ކޮންސޯލަކީ އެކްސްބޮކްސް ކަމުގައި ބުނެ އިސްތިހާރުކުރި އެވެ.\nމައިކްރޮސޮފްޓުން ބޭނުންވީ ޕްލޭސްޓޭޝަން2އަށް ވުރެ ކުރިން އެކްސްބޮކްސް ތައާރުފުކުރުމަށެވެ. އެކަން ކުރުމަށްޓަކައި ޕްލޭސްޓޭޝަން އުފެއްދުމުގައި މަސައްކަތްކުރި ވަކިވަކި މީހުންނާ ގުޅައި ޕްރޮޖެކްޓް ލަސްކުރުވަން ވެސް މަސައްކަތްކުރި އެވެ. އެކްސްބޮކްސް ތައާރަފުކުރަން މައިކްރޮސޮފްޓުން ކުރި މަސައްކަތްތަކުގެ ތެރޭގައި މި އަށް ވުރެ ހުތުރު އެތައް އަމަލެއް ހިންގާފައި އެބަ ހުއްޓެވެ.\nސެމްސަންގް އަށް ދިމާވެގެން އުޅޭ ހާލަތަށް ބަލާއިރު ވެސް އަޅާ ކިޔެން ހުރި ކަންތައްތަކެއް އެބަ ހުއްޓެވެ. އެންޑްރޮއިޑް އަކީ ގޫގުލްގެ އޮޕަރޭޓިން ސިސްޓަމެކެވެ. ސެމްސަންގުން އެންޑްރޮއިޑަށް އެހާ ގިނަ ފޯނު އުފައްދާތީ ގޫގުލުން ހަސަދަވެރިވެ އެވެ. ސްމާޓްފޯން މަސްރަހުގައި އެންޑްރޮއިޑް އަކީ ސެމްސަންގް ކަމަށް އެވްރެޖް މީހުން ގަބޫލުކުރުމަކީ ގޫގުލް އަށް އަސަރުކުރާ ކަމަކަށް ވަނީ ވެފަ އެވެ.\nސްމާޓްފޯން މާކެޓްގައި ރަސްކަންކުރަނީ އެންޑްރޮއިޑް ފޯނުތަކެވެ. އެންޑްރޮއިޑް ފޯނުތަކުގެ ރަސްގެފާނަކީ ސެމްސަންގް އެވެ. ސްމާޓްފޯން މާކެޓުން އެޕަލް އަށް ލިބިފައި އޮތީ ކުޑަ މިންވަރެކެވެ.\nގޫގުލުން ހަމަ މި ދަނޑިވަޅުގައި އަމިއްލަ ފޯނެއް ނެރެފި އެވެ. އެމެރިކާ ކޯޓްތަކުގައި ސެމްސަންގްއާ ދެކޮޅަށް ހުރި މައްސަލަތައް އެބަ ބަލަ އެވެ. ސެމްސަންގާ ދެކޮޅަށް އެޕަލް ވައްދާފައި އޮތް މައްސަލައެއް އެޕަލްއާ އެއްކޮޅަށް ނިމިދާނެހެން ހީވެ އެވެ. އެހެންވެއްޖެ ނަމަ ސެމްސަންގުން 120 މިލިއަން ޑޮލަރު އެޕަލް އަށް ދޭންޖެހޭނެ އެވެ.\nދުނިޔޭގައި ބާރުގަދަ ގިނަ ކުންފުނިތަކަކުން ސެމްސަންގާ ދެކޮޅެވެ. އެ ކުންފުނިތަކުން ވަކާލާތުކުރަނީ އެޕަލްގެ ދިފާއުގަ އެވެ. އެމެރިކާ ކޯޓަކުން މި ދަނޑިވަޅުގައި ބޮޑު އަދަދަކުން ސެމްސަންގް ޖޫރިމަނާކޮށްފި ނަމަ ރިހޭ ފައި މައްޗަށް ފޮއި ވެއްޓުނީ އެވެ.\nއިތުރު ލިޔުންތައް ގޫގްލް ސެމްސަންގް މައިކްރޮސޮފްޓް ވިންޑޯޒް ޕްލޭސްޓޭޝަން ސޮނީ އެންޓަޓެއިމަންޓް ނެޓްވޯކް ސެމްސަންގް ގެލެކްސީ ނޯޓް 7


Valencia Baliko Veterans Champion kan NewRadiant ah\nވެލެންސިއާ ބަލިކޮށް ވެޓަރަންސް ޗެމްޕިއަންކަން ނިއުރޭޑިއަންޓަށް\nއެންމެ ފަހުގެ ޗެމްޕިއަން ކްލަބް ވެލެންސިއާ ޕެނަލްޓީ ޖަހައިގެން 4-2އިން ބަލިކޮށް، ވެޓަރަންސް ކަޕްގެ ޗެމްޕިއަންކަން ނިއުރޭޑިއަންޓް ހޯދައިފި އެވެ.\nމިއަދު ހަވީރު ކުޅުނު ފައިނަލް މެޗުގެ ފުރިހަމަ ވަގުތު ހަމަވީ ދެ ޓީމު 1-1އިން އެއްވަރު ވެގެންނެވެ. މެޗުގެ ފުރަތަމަ ލަނޑު ޖެހީ ވެލެންސިއާގެ އިސްމާއީލް އަނިލް އެވެ. ނިއު އަށް ފުރަތަމަ ހާފުގައި އެއްވަރުކޮށްދިނީ އަލީ ޝަމީމް (ކޮޔަރު) އައްޔަ އެވެ.\nޕެނަލްޓީގައި ވެލެންސިއާގެ ހަތަރު ޕެނަލްޓީގެ ތެރެއިން ކާމިޔާބުވީ އަނިލް އާއި އިސްމާއީލް މުހައްމަދު (އިއްސޭ) ޖެހި ޕެނަލްޓީ އެވެ. ކެޕްޓަން އައްސަދު އަބުދުލްގަނީ އާއި ވެލެންސިއާގެ ކުރީގެ ކެޕްޓަން މުހައްމަދު ޖަމީލް ޖެހި ޕެނަލްޓީ ނިއު އަށް ކުޅުނު ހުރާގެ ކީޕަރު އިސްހާގް އީސާ މަތަކުރީ އެވެ.\nނިއުގެ ހަތަރު ޕެނަލްޓީ ވެސް ކާމިޔާބު ކުރި އެވެ. އެއީ ކޮޔަރު އައްޔަ އާއި ކުރީގެ ދެ ކެޕްޓަނުން ކަމަށްވާ އަޝްރަފް ލުތުފީ (ސަމްޕަތު) އާއި އަހުމަދު ނިޔާޒް އަދި ނިއު އަށް ކުޅުނު ވެލެންސިއާގެ ކުރީގެ ކެޕްޓަން ތޮއްޑޫ މުހައްމަދު ނިޒާމެވެ.\nހަތް ޓީމު ވާދަކުރި މުބާރާތުގެ މޮޅު ކުޅުންތެރިއަކީ މުބާރާތުގެ އެންމެ ގިނަ ލަނޑު ޖެހި ކޮޔަރު އައްޔަ އެވެ. 50 އަހަރު މަތީގެ އެންމެ މޮޅު ކުޅުންތެރިއަކީ ވިކްޓަރީގެ ފޯވަޑް އަބުދުﷲ މުފީދެވެ. 35 އަހަރުން މަތީގެ އެންމެ މޮޅު ފަސް ކުޅުންތެރިންނަކީ ވެލެންސިއާގެ އިސްމާއީލް މުހައްމަދާއި ކީޕަރު ހުސައިން ހަބީބާއި މާޒިޔާގެ މުހައްމަދު އަރީފާއި ބީީޖީގެ އާދަމް ލަރީފް (ރޮނާލްޑޯ) އާއި އަހުމަދު ފިރާޒް މޫސާ (މައްލާ) އެވެ.\nމުބާރާތުގެ 45 އަހަރުން މަތިގެ އެންމެ މޮޅު ކީޕަރަކީ މާޒިޔާގެ މުހައްމަދު ޝިނާން (ނާނި) އެވެ. އެންމެ މޮޅު ޑިފެންޑަރަކީ ވެލެންސިއާގެ ޔޫސުފް އަޒީމް (ޔޫއްޓޭ) އެވެ. އެންމެ މޮޅު މިޑްފީލްޑަރަކީ ސަމްޕަތެވެ. މޮޅު ކުޅުންތެރިޔާގެ މަގާމާއި ފޯވަޑަކަށް ހޮވުނީ ކޮޔަރު އައްޔަ އެވެ. ފެއާޕްލޭ ޓީމަކީ ވެލެންސިއާ އެވެ. އެންމެ މޮޅު ކޯޗަކީ ވެލެންސިއާގެ ކޯޗު މުހައްމަދު ޝާހިދެވެ.\nމި މުބާރާތް އިންތިޒާމްކުރި މޯލްޑިވްސް ސޮކާ މޭޓްސް މުބާރާތުގެ ވާދައިގެ ތަށި ދީފައިވަނީ ދިވެހި ކުޅިވަރުގެ ބައްޕަ ނިޝާން އިއްޒުންދީންގެ އިއްޒަތްތެރިވެރިޔާ އަލްމަރުހޫމް މުހައްމަދު ޒާހިރު ނަސީރުގެ ނަމުގަ އެވެ.\nނިއު ސަސްޕެންޝަންގައި، ފުރަތަމަ ޑިވިޝަނަށް ވެލެންސިއާ؟!\nރެލިގޭޝަނުން ސަލާމަތްވުމަށް ނިއު، ވެލެންސިއާ، ވިކްޓަރީ ފޯރިގަދަ ކުރިމަތިލުމަކަށް


Dhiraagu road race mi mahu 24 gai | Mihaaru\n01 ނޮވެމްބަރ 2017 - 10:20\nރާއްޖޭގެ އެންމެ ބޮޑު މުވާސަލާތީ ކުންފުނިން ރާވާ އިންތިޒާމްކުރާ މި ރޭހުގައި ހިމެނެނީ ފަސް ކިލޯމީޓަރު އަދި 10 ކިލޯމީޓަރު ދުވުމުގެ ރޭހެވެ. ރޭސް އޮންނާނީ މިމަހުގެ 24 ވާ ހުކުރު ދުވަހު ހަވީރު ހުޅުމާލޭގަ އެވެ. ރޭހުގައި ބައިވެރިވުމުގެ ފުރުސަތު ވަރަށް އަވަހަށް ހުޅުވާލާނެ ކަމަށް ދިރާގުން ބުނެ އެވެ.\nމީގެ 10 އަހަރު ކުރިން 2007 ވަނަ އަހަރު ދިރާގުން ތައާރަފްކުރި މި ރޭހަކީ ރާއްޖޭގައި އެންމެ ގިނަ ބަޔަކު ބައިވެރިވާ ދުވުމުގެ ރޭހެވެ. ހުރިހާ އުމުރުފުރައަކަށް ހުޅުވާލައިގެން ކުރިއަށްގެންދާ މި އިވެންޓަކީ ދުޅަހެޔޮކަމާއި ރަނގަޅު ސިއްހަތު އަދި އާއިލީ ގުޅުން ބަދަހި ކުރުމާއި ރަހްމަތްތެރިކަން އާލާވާ ގޮތަށް ރާވާ އިވެންޓެއް ކަމަށް ދިރާގުން ބުނެ އެވެ.\nމި ފަހަރު ރޭހުގެ ޝިޔާރަކީ ވެސް ކުޑަކުދިންގެ ހައްގުތައް ހިމާޔަތްކޮށް ރައްކާތެރިކުރުމުވެ. އަދި ކުޑަކުދިންގެ ހައްގުތައް ހިމާޔަތްކުރުމުގެ މަސައްކަތުގައި ހަރަކާތްތެރިވާ މަދަނީ އެކި ޖަމިއްޔާތަކާއި އެންޖީއޯތައް މިއިވެންޓުގައި ބައިވެރިވެ އިވެންޓުގައި ރަޖިސްޓްރީ ކުރުމުގެ ފުރުސަތު ވަނީ ހުޅުވާލައިފަ އެވެ.\nރޭހަށް ރަޖިސްޓްރީވާއިރު ބޭނުން ޖަމިއްޔާއަކަށް ދުވުން ހާއްސަ ކުރެވޭނެ އެވެ. އެންމެ ގިނަ ދުވުންތެރިން ހިޔާރުކުރާ ފަސް ޖަމިއްޔާއަކަށް ޖުމްލަ 200،000 ރުފިޔާ ދިރާގުން ހަދިޔާކުރާނެއެވެ. މީގެ އިތުރުންވެސް ރޭހުގައި ބައިވެރިވުމަށް ދުވުންތެރިން ގަންނަ ހާއްސަ ޓީޝާޓުން ލިބޭ ފައިސާ ވެސް ކުޑަކުދިންގެ ހައްގުގައި، ޖަމިއްޔާތަކަށް ހަދިޔާކުރުމަށް ވަނީ ނިންމާފައެވެ.\nއިތުރު ލިޔުންތައް ދިރާގު މޯލްޑިވްސް ރޯޑް ރޭސް ދިރާގު ރޯޑު ރޭސް 2017


ހިތް އެދެނީ6– Esfiya\nލޯބި February 11, 2016\nހިތް އެދެނީ 6\n“ޒިޔާން…” އިފާޝާއަށް ގޮވާލެވުނެވެ.\nޒިޔާން ކުރިއަށް ވުރެން ބާރަށް އިފާޝާ ގައިގައި ހިފަހައްޓާލިއެވެ.\n“އެބަ އަންނަން…” ޒިޔާންއާ ދުރަށް ޖެހިލަމުން އިފާޝާ ބުންޏެވެ.\n“ކޮން ތާކަށް؟” ހާސްކަން އެކުލެވިފައިވާ އަޑަކުން ޒިޔާން ސުވާލުކުރިއެވެ.\n“ފާހާނާއަށް…” އިފާޝާ ދުރަށް ފިޔަވަޅެއް އަޅާލިއެވެ.\nއެވަގުތު އިފާޝާއަށް ބަލާލި ޒިޔާންއަށް ވިސްނުނެވެ.\n“އިފާ، ހިނގާ އަވަހަށް ދާން… ވޯޓަރ ބްރޭކްވީއޭ” ކުރިއަށް ވުރެން ހާސްވެފައި ޒިޔާން އިފާޝާގެ އަތުގައި ހިފާލަމުން ބުންޏެވެ. އަދި އިފާޝާއަށް އިތުރަށް އެއްޗެއް ބުނާނެ ފުރުސަތެއް ނުދީ އަތްމައްޗަށް އިފާޝާ ނަގައިގެން ގެއިން ނިކުތެވެ.\nފަސް ގަޑިއެއްހާ އިރު ފަހެވެ. އިރު އޮއްސެން ދިހަ ވަރަކަށް މިނެޓް ހުއްޓާ އިފާޝާ އަންހެން ކުއްޖަކު ވިހެއެވެ. ނަރުސް ކުއްޖާ ބޭބީ ގޮވައިގެން ނިކުތް އިރު ޒިޔާންއާ ރަމްޒިއްޔާއާ ނަސީމްގެ އިތުރުން ސާދާއާ ފަޔާޒް އަދި މައިރާއާ މީރާވެސް ބޭރުގައި ތިއްބެވެ.\nނަރުސް ކުއްޖާ ޒިޔާން އަތަށް ބޭބީ ދިނެވެ. ވިހައިގެން ދަރިފުޅު ފުރަތަމަ ފެނުނު ވަގުތު އިފާޝާއަށް ފާހަގަ ކުރެވުނުހެން ޒިޔާންއަށްވެސް އެތުއްތު ކުއްޖާގެ ކަންފަތް ކައިރީ އިން މަސްކޮޅު ފާހަގަ ކުރެވުނެވެ. އެއީ އާމިރުގެ ކަންފަތް ކައިރީގައިވެސް އިންނަ ކަހަލަ ތަންކޮޅެކެވެ. އެނޫނަސް އެކުއްޖާ އެހާ ތުއްތު އިރުވެސް އާމިރުއާ ވަރަށް ވައްތަރެވެ.\nއާމިރުގެ ހަނދާން ހިތުގައި އާވެގެން ދިޔުމާ އެކު ޒިޔާން އާމިރުގެ އަންހެން ދަރިފުޅުގެ މޫނުގައި ބޮސްދިނުމަށް ފަހު މައިރާ އަތަށް އެތުއްތު ކުއްޖާ ދިނެވެ.\nއެރޭ އިފާޝާ ގާތުގައި މަޑު ކުރީ ރަމްޒިއްޔާއެވެ. އަނެއް ދުވަހު ހެނދުނު ސާދާ އައުމުން ރަމްޒިއްޔާ ގެޔަށް ގޮސް ސައި ހަދާފައި ނުވައެއް ޖެހިތަނާ ޒިޔާންއާ އެކީ ހޮސްޕިޓަލަށް ދާން ތައްޔާރު ވިއެވެ.\n“ޒިޔާން، އިފާއަށް ދެން އެކަންޏަކު ނޫޅެވޭނެ، ވިހައިގެން އެހާ އަވަހަށް ތުއްތު ކުއްޖަކު ގޮވައިގެން ކިހިނެއް އެކަނި އުޅޭނީ؟ ކޮންމެ ގޮތެއް ހަދާފަ ވިޔަސް އިފާ ހޮސްޕިޓަލުން ގެންނަން ވާނީ މިގެޔަށް” ސައިބޯން އިން ޒިޔާން ކައިރީ ގޮނޑިއެއްގައި އިށީންނަމުން ރަމްޒިއްޔާ ބުންޏެވެ.\n“އާނ މަންމާ، އަހަރެންވެސް މިހުންނަނީ ތިހެން ނިންމައިގެން” ޒިޔާން މަންމައާ އެއްބަސް ވުމުގެ ގޮތުން ބޯޖަހަލިއެވެ.\n“މަންމައަށް ފެންނަނީ ދެން ލަސް ނުކޮށް ދަރިފުޅު އިފާއާ ކައިވެނީގެ ވާހަކަ ދައްކާ އެކަންވެސް ކުރަން… މިގެޔަށް ގެނެސް ގިނަ ދުވަހު ތިހެން ތިބެގެންވެސް ކަމަކު ނުދާނެ” ރަމްޒިއްޔާ އިރުކޮޅެއް ފަހުން ޒިޔާންއަށް ބަލާލަމުން، އެތައް ދުވަހެއް ވަންދެން ދައްކަން ބޭނުން ވެފައި އިން ވާހަކަ ފެށިއެވެ.\nޒިޔާން އެއްވެސް އެއްޗެއް ނުބުނި ނަމަވެސް އެކަމާ ވިސްނަމުން ދިޔައެވެ. އާމިރުގެ ވަސިއްޔަތް މަތިން ޒިޔާން ހަނދާނެއް ނުނެތެއެވެ. އިފާޝާވެސް އެކަމާ ވިސްނާނެ ކަން ޒިޔާންއަށް އެނގެއެވެ. ނަމަވެސް ޒިޔާން އެވާހަކަ އިފާޝާއާ ދައްކާނީ ކިހިނެއް ހެއްޔެވެ؟\n“ޒިޔާން، ކީއްވެ އެއްޗެއް ނުބުނީ؟” ޒިޔާން އެއްޗެއް ނުބުނެ ގިނަ އިރު ވާން ފެށުމުން ރަމްޒިއްޔާ ސުވާލު ކޮށްލިއެވެ.\n“މަންމާ، އަހަރެން ކިހިނެއް އިފާ ކައިރީ އެވާހަކަ ދައްކާނީ؟” ޒިޔާން އަހާލިއެވެ.\n“ކޮންމެސް ގޮތަކުން ދައްކަން ވާނީ. އާމިރު އެދުނު ކަމަކަށް އިފާ ދެކޮޅެއް ނަހަދާނެ، އެކަން މަންމައަށް ޔަގީން. ދެން އަނެއްކާ ޒާޔާވެސް އެއް ދުވަހު މިގޭގަ، އަނެއް ދުވަހު އިފާ ކައިރީގަ އެހެން ހުރުމަށް ވުރެން ރަނގަޅު ވާނެ އިފާ މިގެޔަށް އައުން. ޒިޔާންއަށްވެސް ފަސޭހަ ވާނެ… އިފާގެ ދެމައިންނަށް ޒިޔާންއަށްވެސް އަޅާލެވޭނީވެސް އެހެން ހެދިއްޔާ، އާމިރުގެ ބައްޕަމެންގެ ފަރާތުން އިފާއަކަށް އެއްވެސް އެހީއެއް ނުލިބޭނެ… އެކަން އެނގުނެއްނު އިއްޔެވެސް؟ އާމިރުގެ ދަރިފުޅު ވިއްޔަ އެއީ، އެންމެ ރަނގަޅެއްނު އާމިރުގެ ބައްޕަ އެކުއްޖާ ދެކިލަން ދިޔަ ނަމަވެސް…” ރަމްޒިއްޔާގެ ވާހަކަ ނިމިގެން ދިޔައީ ހިތްހަމަ ނުޖެހުމާއެކުއެވެ.\n“އާނ މަންމާ، އަހަރެން ވިސްނާނަން ތިކަމާ” ބޯޖަހާލަމުން ޒިޔާން ބުންޏެވެ.\nޒިޔާންއާ ރަމްޒިއްޔާ އަދި ސާދާގެ އެދުމަށް އިފާޝާ ޒިޔާންމެން ގެޔަށް ދިޔުމަށް އެއްބަސް ވިއެވެ. ވިހައިގެން ތިން ވަނައަށް ވީދުވަހު ހޮސްޕިޓަލުން ދޫކޮށްލި ގޮތަށް އިފާޝާ ދިޔައީ ޒިޔާންމެން ގެޔަށެވެ. އިފާޝާމެން ގެއިން އިފާޝާއަށް ބޭނުން ވާނެ އެއްޗެހި އެގެޔަށް ގެނައީ ސާދާއާ ރަމްޒިއްޔާއެވެ.\nމާޔާ، ޒާޔާ ވިހައިގެން އުޅުނު އިރު ކަންތައް ކޮށްދިން ގޮތަށް ރަމްޒިއްޔާ އިފާޝާއަށްވެސް ކަންތައް ކޮށްދިނެވެ. ސާދާގެ ފަރާތުންވެސް އިފާޝާއަށް އެހީތެރިކަން ލިބުނެވެ. ހަމަ އެހެން ޒިޔާންވެސް އެކި ގޮތްގޮތުން އިފާޝާއށް އެހީވިއެވެ.\nހަތް ދުވަސް ވުމުން އާމިރުއާ އިފާޝާގެ ދަރިފުޅަށް އައިމިނަތު އާނާ އާމިރުގެ ނަމުން ނަން ކީ އިފާޝާއެވެ. އާމިރުގެ ބައްޕަ ޝަރީފް އާނާ ދެކިލަން ފުރަތަމަ އައީ އެދުވަހުއެވެ. ނަން ކިޔުމުގެ ކަންތަކުގައިވެސް އިފާޝާއަށް އެހީވީ ޒިޔާންގެ އާއިލާއާ ސާދާއެވެ. އާމިރުގެ އާއިލާއެކޭ އެގެޔަށް އެދުވަހު އައި އެހެން މެހެމާނުންނެކޭ އެއްގޮތެވެ.\nއެހެން ނަމަވެސް އިފާޝާ އެކަމާ އެއްވެސް ޝަކުވާއެއް ނުކުރެއެވެ. އެއީ އިފާޝާއަށް އާކަމެއް ނޫނެވެ. އާމިރުއާ ކައިވެނި ކުރި ދުވަހުން ފެށިގެންވެސް އިފާޝާއަށް ފެނަމުންދަނީ އެފަދަ ކަންތަކެވެ.\nގެޔަށް އައި އާ މެހެމާނަށް އެންމެ ހޫނު މަރުޙަބާއެއް ކީ ޒާޔާއެވެ. އިފާޝާއާ އާނާގެ ގާތުން އެންމެ އިރުކޮޅަކަށްވެސް ޒާޔާ ދުރަކަށް ނުދެއެވެ. އާނާ ނިދާފައި އޮންނަ ވަގުތުވެސް އެނދުގައި އާނާގެ މޫނަށް ބަލަން ޒާޔާ އިނދެއެވެ. ހީވަނި އާ ކުޅޭ އެއްޗެއް ލިބިގެން އުޅޭ ހެންނެވެ.\nފާއިތުވާ ކޮންމެ ދުވަހަކާ އެކު ޒިޔާންވެސް އާނާއާ ގާތް ވަމުން ދިޔައެވެ. ޒާޔާ އެކެ އެއްގޮތަށް އާނާއާ މެދުވެސް އަމިއްލަ ދަރިއެއް ފަދައިން ޒިޔާންއަށް ދެކެވެމުން ދިޔައެވެ. އޮފީހުން އައިސް ގެޔަށް ވަންނަ ގޮތަށް ޒާޔާއާ އާނާއާ ބެހޭ ގޮތުން ސުވާލު ކުރެއެވެ. އާނާއަށް މަހެއް ވީއިރު ޒާޔާއެކޭ އެއް ގޮތަށް އާނާއާ ނުލާ ޒިޔާންގެ ދިރިއުޅުން ފުރިހަމަ ނުވާނެހެން ހީވާން ފެށިއެވެ.\nއަބަދުވެސް ހިތާ ސިކުނޑީގައިވާ ޚިޔާލުތަކާ މެދު އިފާޝާއާ ވާހަކަ ދައްކާނެ ފުރުސަތެއް ހޯދަން ޒިޔާން މަސައްކަތް ކުރެއެވެ. ނަމަވެސް އެފަދަ ފުރުސަތެއް ލިބޭ ފަހަރުވެސް އެކަން ފަސްކޮށްލެވެނީ އިފާޝާ ހިތަށް އަރާނެ އެއްޗެއް ނޭނގޭތީއެވެ. ނަމަވެސް އާނާއަށް މަހެއް ވީތަނާ ޒިޔާންއަށް އެކަން އިތުރަށް ފަސް ކުރަން ނުކެރުނީ ރަމްޒިއްޔާގެ ސަބަނުންނެވެ.\nޒައިދުގެ އަންހެނުން ނީޒާ ބަލިވެ އިނދެ ވިހަން ކައިރި ވެފައި ވާތިއާ، މާލޭގައި އަހަރެއްހާ ދުވަހު މަޑު ކުރުމަށް ފަހު ރަމްޒިއްޔާއާ ނަސީމްވެސް ބޭނުން ވީ ދެން ރަށަށް ދާށެވެ. އެވާހަކަ ޒިޔާން ގާތު ރަމްޒިއްޔާ ބުނުމުން އިތުރަށް މާލޭގައި މަޑުކުރަން މަންމަމެން ގާތު ބުނާކަށް ޒިޔާންއަކަށް ނުކެރުނެވެ. އަދި ހަމަ އެދުވަހު އިފާޝާ ގާތު ކައިވެނީގެ ވާހަކަ ދެއްކުމަށް ރަމްޒިއްޔާ ބުނުމުން އެކަމަށްވެސް ޒިޔާން އެއްބަސްވީ ދެން އިތުރަށް އެކަން ފަސް ކުރަން ދައްކާނެ ބަހަނާއެއް ނުވިސްނުމުންނެވެ.\nފަހެއް ޖަހަން އުޅެނިކޮށް ގެޔަށް އައި ޒިޔާންއަށް ސިޓިންގރޫމްގެ ހުރިހާ ފަރާތަކަށް ބަލާލެވުނި ގޭތެރެއިން އެކަކުވެސް ފެންނަން ނެތުމާއެކު ޒާޔާގެ އަޑެއްވެސް ނީވޭތީއެވެ. އެވަގުތު އެންމެން ވާނީ އިފާޝާ ކައިރީގައި ކަން ޒިޔާންއަށް އެނގުނެވެ. ދަބަސް ބަހައްޓާފައި ޒިޔާން ގޮސް އިފާޝާގެ ކޮޓަރީ ދޮރު ހުޅުވާލިއެވެ.\nއެނދުގައި އިފާޝާ ގާތު އާނާގެ ކުޅޭ އެއްޗެހިތައް އެއްކޮށްގެން ޒާޔާ އިން އިރު އިފާޝާ އިނީ ޒާޔާގެ ބޮލުގައި ފުނާ އަޅުވާށެވެ.\n“ކޮބާތަ މިގޭ ޕްރިންސެސްތައް މިއަދު؟” ޒިޔާން އަހާލިއެވެ.\n“ޑެޑީ!” ޒިޔާންގެ އަޑު އިވުމާ އެކު ޒާޔާ ތެދުވަން އުޅުނެވެ.\n“ޒާ، އަދި މަޑުކޮށްލަބަލަ ދޫނީ… ކުޑަކުޑަ އިރުކޮޅެއް، މިނިމުނީއޭ” ޒިޔާން ގާތަށް ދާން ދުއްވައިގަންނަން އުޅުނު ޒަޔާގެ އަތުގައި ހިފަހައްޓަމުން އިފާޝާ ބުންޏެވެ. އަދި އަވަސް އަވަހަށް އަތުގައި އޮތް ވޫލްކޮޅުން ޒާޔާގެ އިސްތަށިގަނޑު އައްސާލިއެވެ.\nއެނދުން ފުންމާލައިގެން ޒިޔާންއާ ދިމާއަށް ދުވެފައި އައި ޒާޔާ އުރާލަމުން ޒިޔާން ޒާޔާގެ އިސްތަށިގަނޑުގައި ބޮސްދިނެވެ.\n“މިއަދު ހާދަ ލަހުން ތިފެންވެރީ؟” ޒިޔާން އަހާލިއެވެ.\n“އާނާއާ އެކީ މިއަދު ޒާވެސް ނިދީ ވިއްޔަ… އެހެން ވީމަ ލަސްވަނެއެއްނު؟ ދޯ ޒާބޭބީ؟” އިފާޝާ ޒާޔާގެ ތުވާލި ހިފައިގެން ތެދުވަމުން ބުންޏެވެ.\n“މިއަދު ޒާ ހާދަ ދޮނޭ… ކޮބާ މިގޭ އަނެއް ދޮންދޫނި؟” ޒާޔާގެ ނޭފަތުގައި ހިފާލަމުން ޒިޔާން އަހާލިއެވެ.\nއެވަގުތު ރަމްޒިއްޔާ އާނާ ފެންވަރުވައިގެން ފާހާނާއިން ނިކުތެވެ.\n“މިއޮތީ ތިހޯދާ ދޮންދޫނި، ޒާ މިއަދު ދޮން ވާނެއެއްނު؟ އެނީއާ އެކީ ވިއްޔަ މިއަދު ޒާވެސް ފެންވެރީ” ރަމްޒިއްޔާ ބުންޏެވެ.\nއާނާ ފެނުމާ އެކީ ޒާޔާ ގޮސް ރަމްޒިއްޔާގެ ކައިރިއަށް ހުއްޓުނެވެ. ޒިޔާންވެސް ގޮސް އާނާގެ ކުޑަކުޑަ އަތްތިލައިގައި ހިފާލިއެވެ.\n“މާމާ… ޒާ އުރާލަން…” ޒާޔާ ފުންމަމުން ބުންޏެވެ.\n“އަދި މަޑުކޮށްލާ އިނގޭ ދަރިފުޅާ… މަންމަ އަތަށް އިހަށް މިދެނީ އެނީ ތިއްތި ކޮށްލަން” އިފާޝާ އަތަށް އާނާ ދެމުން ރަމްޒިއްޔާ ބުންޏެވެ.\nއިފާޝާ އާނާ ރީތި ކުރަން ފެށުމުން ޒާޔާ ގޮސް އިފާޝާ ގާތު އިށީނެވެ. ޒިޔާންވެސް އެމަންޒަރު ބަލަން އެނދުގެ މަގަތުން އިށީނެވެ. ރަމްޒިއްޔާ ނިކުތީ ސައި ހަދާށެވެ.\nއާނާ ރީތިކޮށް ނިމުމާއެކު ޒާޔާ ދެއަތް ދިއްކޮށްލިއެވެ. ހިނިއައިސްފައި ޒިޔާންއަށް ބަލާލަމުން އިފާޝާ އާނާ ގައިގައި ރަޖާ އޮޅާލާފައި ޒާޔާގެ އުނގުގައި އާނާ ބާއްވާލިއެވެ. ހައިރާން ވެފައި ކަހަލަ ގޮތަކަށް އާނާއާ ދިމާއަށް ބަލަން ޒާޔާ އިނެވެ.\n“ކޮން އިރަކުންތަ ޒާއަށް ބޭބީ ދޮންތަ ކިޔަނީ؟” އެހެން އިނދެފައި ޒާޔާ އަހާލިއެވެ.\n“އަދި ދުވަސްކޮޅަކުން ޒާބޭބީއަށް ދޮންތަވެސް ކިޔާނެޔޭ، އަދި ކެތް ކޮށްލާ…” ޒާޔާގެ ބޮލުގައި އަތް ހާކަލަމުން ޒިޔާން ބުންޏެވެ.\n“ޑެޑީ! މިހާރު ޒާއެއް ނޫނޭ ބޭބީއަކީ، އެނީއޭ މިހާރު ބޭބީއަކީ، ޒާއަކީ މިހާރު ދޮންތައޭ… ޑެޑީވެސް ދެން ޒާއަށް ބޭބީ ނުކިޔާ އެނީއަށް ބޭބީ ކިޔާށޭ ޒާ ބުނެފީމެއްނު؟” ޒާޔާއަށް ޒިޔާން ބޭބީ ކިޔާތީ ފަހަކަށް އައިސް ކުރާ ޝަކުވާ އެވަގުތުވެސް ޒާޔާ ކޮށްލިއެވެ.\nހިނި އައިސްފައި އިފާޝާއާ ޒިޔާން އެކަކު އަނެކަކަށް ބަލާލިއެވެ.\n“ޒާ ދަރިފުޅާ، ދެން ހިނގާ ސައިބޯން” ރަމްޒިއްޔާ އައިސް ޒާޔާއަށް ގޮވާލިއެވެ. އަދި ޒާޔާގެ އުނގުން އާނާ ނަގާ އުރާލާފައި ޒިޔާން އަތަށް އެކުއްޖާ ދިނެވެ. އެވަގުތު ރަމްޒިއްޔާ ލޮލުގެ އިޝާރާތުން އިފާޝާއާ ވާހަކަ ދެއްކުމަށް ޒިޔާންއަށް ބުނެފައި ޒާޔާގެ އަތުގައި ހިފައިގެން ނިކުމެ ކޮޓަރީގެ ދޮރު ލައްޕާލިއެވެ.\n“އެއް ދުވަހަށް ވުރެން އަނެއް ދުވަހު އެނީ އާމިރުއާ ވައްތަރު ވޭދޯ…؟” އާނާގެ މޫނަށް ބަލަން އިނދެ ޒިޔާން އެހެން ބުނެލީ އިރުކޮޅެއް ފަހުންނެވެ.\nއާމިރުގެ ނަން އިވުމާއެކު އިފާޝާގެ ހިތުގައި އާމިރުގެ އެކިއެކި ހަނދާންތައް ބުރު ޖަހާލިއެވެ. ޒިޔާންގެ ވާހަކައަށް ޖަވާބެއް ނުދީ އިފާޝާ އާނާގެ މޫނަށް ބަލަން އިނެވެ.\n“ވައްތަރު ވާނެއެއްނު؟ ބައްޕަގެ ދަރިފުޅު ވިއްޔަ… ދޯ އެނީ؟” ޒިޔާން ބުންޏެވެ.\nޒިޔާންގެ ދުލުން އެނަން އަޑު އިވުމުން އިފާޝާގެ ތުންފަތަށް ހިނިތުންވުމެއް ވެރިވިއެވެ. އެނީއަކީ ޒިޔާން އާނާއަށް ލޯބިން ކިޔަން ފެށި ނަމެކެވެ. އެހެން ހިތައް އެރުމާއެކު ޒިޔާން އާނާއާ މެދު ބަހައްޓާ އޯގާތެރިކަމާ، އާނާ ދެކެ ޒިޔާން ވާ ލޯތްބަށް ޓަކާ އެވަގުތު އިފާޝާއަށް ހިތާހިތުން ޝުކުރު ކޮށްލެވުނެވެ.\n“އިފާ…” ޒިޔާން އިފާޝާއާ ދިމާއަށް ބަލާލަމުން ގޮވާލިއެވެ.\nއިފާޝާ ޒިޔާންއަށް ބަލާލިއެވެ.\n“އިފާ، އަހަރެން އިފާއާ ވާހަކައެއް ދައްކަން އުޅޭތާ ދުވަސްތަކެއް ވެއްޖެ… ނޭނގެ ކިހިނެއް ކަމެއް މިވާހަކަ ފަށާނީ…” އަނެއްކާވެސް އާނާގެ މޫނަށް ބަލާލަމުން ޒިޔާން ބުންޏެވެ.\nއިފާޝާގެ ހިތުގެ ތެޅުން އަވަސް ވެގެން ދިޔައެވެ. އެންމެ ފަހު ވަގުތު އާމިރު އެދުނު ކަންތައް މަތިން އިފާޝާ ހަންދާން ވިއެވެ. އާމިރުގެ ބަސްތައް އިފާޝާގެ ހިތުގައި ތަކުރާރު ވަމުން ދިޔައެވެ. ޒިޔާން ދައްކަން އެއުޅެނީ އެވާހަކައޭ އިފާޝާގެ ހިތަށް އެރީ ކީއްވެ ކަމެއް ނޭނގެއެވެ.\n“ކޮން ވާހަކައެއް؟” އިސް ޖަހައިގެން އިނދެ މަޑުމަޑުން އިފާޝާ އަހާލިއެވެ.\n“އާމިރު ކުރި ވަސިއްޔަތުގެ ވާހަކަ…” ހަމަ އެއިން ގޮތަށް ޒިޔާން ބުންޏެވެ.\nއިފާޝާ އެއްޗެއް ނުބުނެ އިނެވެ.\n“އިފާ ހަނދާން އެބަ ހުރިތަ؟” ޒިޔާން އަހާލިއެވެ.\nއާއެކޭ ބުނުމުގެ ގޮތުން އިފާޝާ ބޯޖަހާލިއެވެ.\n“މިހުރިހާ ދުވަހު އަހަރެން އަޅާނުލާ ހުރީ… އިފާ ވިހަން ދެން. އޭގެ ކުރިން އެކަން ނުވާނެތީ… އެކަމަކު މިހާރު… އިފާއަށް އެނގޭ ދޯ ދެން ވާނެ ގޮތް؟” ޒިޔާން ވާހަކަ ދެއްކީ ޖެހިލުން ވެ ހުރެކަން އިފާޝާއަށްވެސް އެނގުނެވެ.\nމިފަހަރުވެސް އަނގައިން ނުބުނެ އިފާޝާ ބޯ ޖަހާލިއެވެ.\n“އިފާ ބުނެބަލަ، ކިހިނެއް ހަދަންވީ؟” ޒިޔާން ބޭނުން ވީ އިފާޝާގެ ޚިޔާލު ހުރި ގޮތެއް ބަލާށެވެ.\n“އަހަރެން ކީކޭ ބުނަންވީ؟” އިފާޝާ އެއްޗެއް ބުނީ އިރުކޮޅެއް ފަހުންނެވެ.\n“އިފާ، އާމިރު އެދުނު ކަމަކަށް ވާތީ އަހަރެން މިވާހަކަ މިދައްކަނީ… އޭނަ ބުނި ކަމެއް ވިއްޔާ އަހަރެންނަށް ވީ ވަރަކުން ކޮށްދޭނަން. އެނގޭ އިފާވެސް އާމިރުގެ އެދުމަކަށް ދެކޮޅެއް ނަހަދާނެ ކަން… އަނެއްކާ މާޔާ އެދުނީ އިފާ ޒާ ބަލާ ދިނުމަށް، ސާދާގެ ވާހަކަވެސް ނުބުނެ އެވަގުތު އިފާގެ ނަން މާޔާ ބުނީ އަބަދު ސަމާސާއަކަށް ހަދާފަވެސް މާޔާ ބުނަނީ އޭނަ އެންމެ ބޭނުން ވާ ގޮތް ކަމަށް ވާތީ. އަނެއްކާ މިހާރު… އަހަރެން ނުބުންޏަސް އިފާއަށް އެނގޭނެ އާމިރުގެ ބައްޕަގެ ގޮތް… އެމީހުން އިފާއާ މެދު ދެކޭ ގޮތް… އެހެން ނޫނަސް އާނާގެ ކޮންމެ ކަމެއް އަހަރެން ކުރާނީ ކުރާ ހިތުން، އާމިރުއަށް ޓަކާ، އަހަރެންގެ އެއްބަނޑު އެއްބަފާ މީހެކޭ އާމިރުއެކޭ އަހަންނަކަށް ތަފާތެއް ނެތް…\nދެން ހުރީ ޒާޔާ… މާޔާއާ އާމިރު އެހެން ނޭދުނު ނަމަވެސް އަހަންނަށް އެނގޭ މާޔާ ނެތް ދުވަހަކުން ޒާޔާގެ މަންމައަކީ އިފާ ކަން. ޒާޔާ އުފަން ވީ ދުވަހުން ފެށިގެން އޭނަ އިފާވެސް ދެކެމުން އައީ މަންމައެއް ގޮތަށް. އިފާއާ އާމިރުވެސް ދެކުނީ އެއީ ދަރިއެއް ކަމަށް… މާޔާ ނޫނީ އެމީހެއްގެ އަތް މައްޗަށް ފުރިހަމަ އިތުބާރާ އެކީ އަހަރެން ޒާޔާ ދޫކޮށްލާނެ ހަމަ އެކަނި މީހަކީ އިފާ…\nއަހަންނަށް އެނގޭ އަހަންނާ އިފާގެ ކައިވެނި ނުކުރެވުނަސް އިފާގެ ހިތް ޒާޔާއާ މެދު ދުވަހަކުވެސް ބަދަލެއް ނުވާނެކަން. ހަމަ އެހެން އާނާގެ ކަންތައް އަހަރެން އުމުރަށްވެސް ބަލާނަން، އާމިރު ދުނިޔޭގަ ހުރި ނަމަ އޭނަވެސް އާނާއަށް ކަންތައް ކޮށްދޭނެ ގޮތަށް އަހަރެން ކުރާނަން…\nއަހަރެން އިފާއަށް ކައިވެނި ކުރާކަށް މަޖުބޫރެއް ނުކުރާނަން، އެކަމަކު އަހަންނަށް ފެންނަ ގޮތުގަ ޒާއަށާ އެނީއަށް އެންމެ ރަނގަޅު ގޮތަކަށް ވާނީ އަހަރުމެން ކައިވެނި ކުރުން”\nޒިޔާން ވާހަކަ ދައްކާ ނިމެންދެން އެއްވެސް އެއްޗެއް ނުބުނެ އާނާގެ ރުމާކޮޅު ފަތްޖަހާލާފަ ނިއުޅާލަ ނިއުޅާލާ އިފާޝާ އިނެވެ.\nޒިޔާން އާނާ ގޮވައިގެން ތެދުވިއެވެ.\n“އަހަންނަށް އެނގޭ ވިސްނާނުލާ އިފާއަށް ޖަވާބެއް ނުދެވޭނެކަން، އިފާގެ ޖަވާބަކަށް އަހަރެން އިންތިޒާރު ކުރާނަން” ޒިޔާން ބުންޏެވެ. އަދި އާނާގެ ނިތްކުރީގައި ބޮސްދީފައި އިފާޝާ އަތަށް އާނާ ދީފައި ކޮޓަރިން ނިކުންނަން ދިޔައެވެ.\n“ޒިޔާން…” ޒިޔާންއަށް ދޮރާ ހަމައަށް ނުދެވެނީސް އިފާޝާ ގޮވާލިއެވެ.\nޒިޔާން ހުއްޓިފައި އެނބުރި ބަލާލިއެވެ.\n“އަހަރެން ވިސްނާކަށް ވަގުތެއް ބޭނުމެއް ނޫން” އިފާޝާ ބުންޏެވެ. އިފާޝާ ބުނަން ބޭނުންވާ އެއްޗެއް އަދި ބުނެ ނުނިމޭކަން އެނގޭތީ ޒިޔާން މަޑުކޮށްލައިގެން ހުއްޓެވެ.\n“އާމިރުގެ އެދުމަކަށް އަމަލު ކުރަން އިތުރަށް ވިސްނާކަށް އަހަރެން ބޭނުމެއް ނޫން… އަހަރެން… އަހަރެން ރެޑީ…” އިފާޝާ ޒިޔާންއަށް ބަލާލަމުން ޖަވާބު ދިނެވެ.\nޒިޔާން އަނެއްކާވެސް އެނދުގައި އިށީނެވެ.\n“ޔަގީންތަ؟” ޒިޔާންގެ އެސުވާލުގެ ޖަވާބުގައި އިފާޝާ ބޯ ޖަހާލިއެވެ. “އިފާ ބޭނުމިއްޔާ އަދި މަޑު ކުރެވިދާނެ… ނޫނީ…” ޒިޔާން ބުންޏެވެ.\n“ނޫން… އެންމެ ރަނގަޅު ވާނީ އަވަސް ކުރިއްޔާ، ކުދިންނަށްވެސް… އެހެން ނޫނަސް ޒިޔާން މަންމަ ރަށަށް ދާންވެސް ބޭނުން ވެފަ މިހާރު އެހެރީ… އަނެއްކާ މިގޮތަށް އަހަރެން މިގޭގަ… އެންމެ ރަނގަޅު ވާނީ ކުރަން ޖެހޭ ކަމެއް އަވަހަށް ކޮށް ނިންމާލިއްޔާ…” އިފާޝާ ވާހަކަ ދެއްކީ އިސްޖަހާލައިގެން އިނދެއެވެ.\n“އަހަރެން މަންމައާ ވާހަކަ ދައްކާލާފަ ހަމަ ޖައްސާލާނަން” ޒިޔާންވެސް އެގޮތާ އެއްބަސް ވިއެވެ. އަދި ދާން ތެދުވިއެވެ.\n“ޒިޔާން…” އަނެއްކާވެސް އިފާޝާ ގޮވާލިއެވެ. އެވަގުތު ހިތުގައި އުފެދުނު ޚިޔާލުތަކެއްގެ ސަބަބުން އިފާޝާގެ މޫނުމަތިން ނުތަނަވަސްކަން ފާޅުވާން ހުއްޓެވެ.\nއިފާޝާ ބުނަން އުޅޭ އެއްޗެއް އަޑު އަހަން ޒިޔާން ހުއްޓެވެ.\n“ޒިޔާން… އަހަރެން… އަދި…” ބުނަން ބޭނުންވި އެއްޗެއް އިފާޝާއަކަށް ނުބުނެވުނެވެ. ނަމަވެސް އިސްޖެހުމާ އެކީ އިފާޝާގެ މޫނަށް ވެރިވި ރަތް ކުލަ ފެނުމުން ޒިޔާންއަށް ވިސްނުނެވެ. ކައިވެނި ކުރި ނަމަވެސް އެގުޅުމަށް އިފާޝާއަށް ވަގުތު ބޭނުން ވާނެކަން ޒިޔާންއަށް އެނގުނެވެ.\nފުރަތަމަ ފަހަރަށް އިފާޝާއާ މެދު ތަފާތު ޚިޔާލެއް ޒިޔާންއަށް ކުރެވުނެވެ. ލަދުން އިސް ޖަހައިގެން އިން އިފާޝާގެ މޫނަށް ޒިޔާން ރަނގަޅަށް ބަލާލިއެވެ. އަދިވެސް އެރީތި މޫނުން ހިތާމައިގެ އަސަރު ފެންނަން ހުއްޓެވެ. ޒިޔާންގެ އަންހެނުންގެ އެންމެ ގާތް ރަޙުމަތްތެރިޔާ، އަދި ޒިޔާންގެ އެންމެ ގާތް ރަޙުމަތްތެރިޔާގެ އަންހެނުންގެ ގޮތުގައި ނޫން ގޮތަކަށް ފުރަތަމަ ފަހަރަށް ޒިޔާންއަށް އިފާޝާއާ ދިމާއަށް ބަލާލެވުނެވެ.\nއެހެން ފަހަރުފަހަރު އިފާޝާއާ މެދު ފާހަގަ ނުކުރެވޭ އެތައް ކަމެއް އެވަގުތު ޒިޔާންއަށް ފާހަގަ ކުރެވުނެވެ. އިފާޝާގެ ދޮން، ރީތި މޫނެވެ. އެލޮލެވެ. އެފަން ދިގު އިސްތަށިގަނޑެވެ. އިފާޝާއާ ދިމާއަށް ބަލަން ހުރި ޒިޔާންގެ ހިތުގެ ތެޅުން އަވަސް ވެލިއެވެ.\nމާޔާއާ ދިމާވި ފަހުން އެހެން އަންހެން ކުއްޖަކާ މެދު ވިސްނާނެ ފުރުސަތެއް ޒިޔާންގެ ހިތް ޒިޔާންއަކަށް ނުދެއެވެ. އެއަށް ވުރެން ބޮޑަށް ޒިޔާންގެ ހިތުގައި މާޔާގެ ލޯބި ވަނީ ބިންވަޅު ނެގިފައެވެ. މާޔާގެ ވަކިވުމަށް ފަހު ޒިޔާންއަށް ފުރަތަމަ ފަހަރަށް އެހެން އަންހެން ކުއްޖަކާ މެދު ވިސްނާލެވުނު މީ ފުރަތަމަ ފަހަރެވެ.\nއަނެއްކާވެސް އެނދުގައި އިށީނދެ ޒިޔާން އިފާޝާގެ މޫނުގައި އަތް ޖައްސާލިއެވެ. ސިހިފައި ކަހަލަ ގޮތަކަށް އިފާޝާ ޒިޔާންއަށް ބަލާލިއެވެ. އިފާޝާއަށް ވީގޮތުން ޒިޔާންވެސް ސިހިފައި އަމިއްލަ ނަފްސު ހަމައަކަށް އަޅުވާލިއެވެ.\n“އަހަންނަށް އެނގޭ އިފާ އަދި ވަގުތު ބޭނުން ވާނެ ކަން، އަހަރެން ގަބޫލު ކުރަން އެކަން. އަހަންނާ ކައިވެނި ކުރިޔަސް އިފާ ނުރުހޭ އެއްވެސް ކަމެއް އަހަރެން ނުކުރާނަން” ޒިޔާން ބުންޏެވެ. އަދި އިތުރު އެއްޗެއް ނުބުނެ ނިކުތެވެ.\nއާނާއަށް ދެމަސް ވީ ދުވަހު އިފާޝާއާ ޒިޔާންގެ ކައިވެނި ކުރެވުނެވެ. ޒިޔާންމެން ގޭގައި އާދައިގެ ގޮތަކަށް ކުރެވުނު އެކައިވެނީގައި ރަމްޒިއްޔާއާ ނަސީމްގެ އިތުރުން ބައިވެރިވީ ސާދާގެ އާއިލާއެވެ.\nކައިވެންނަށް ފަހު ހަމަ އެރޭ ރަމްޒިއްޔާއާ ނަސީމް ރަށަށް ދާން ފުރިއެވެ. ސާދާއާ ފަޔާޒް ދިޔުމުން އިފާޝާއާ ޒިޔާން އިރުކޮޅަކު ސިޓިންގރޫމްގައި ތިއްބެވެ. އެދެމެދުގައި ވީ ހިމޭން ކަމެވެ. ދައްކާނެ ވާހަކައެއް އެކަކުގެ ވިސްނުމަކަށްވެސް ނާދެއެވެ. އެހެން ތިބެފައި އިފާޝާ ކޮޓަރިއަށް ވަނީ އާނާ ހޭލައިގެން ރޯން ފެށުމުންނެވެ.\nއިފާޝާއާ ޒިޔާން އެރޭ ނިދީ ދެކޮޓަރީގައެވެ. ޒިޔާންއަށް އޮވެވުނީ މާޔާގެ ޚިޔާލުގައެވެ. އިފާޝާ މުޅި އެރޭ ހޭދަ ކުރީ އާމިރުގެ ހަނދާން ކުރުމުގައެވެ. ދެމީހުން ކުރެ އެކަކުވެސް އެރެއަކު ނުނިދައެވެ.\nފަތިސް ވުމުން ނަމާދު ކޮށްލައިގެން އިފާޝާ ކޮޓަރިން ނިކުތީ ޒިޔާން ތެދުވަން ވާ އިރަށް ސައި ހަދާށެވެ. ނަމަވެސް ކޮޓަރިން ނިކުމެވުމާ އެކު އިފާޝާގެ ފިޔަވަޅު ހުއްޓުނެވެ. ކާމޭޒު ކައިރީގައި ކޮފީތައްޓެއް ހިފައިގެން ޒިޔާން އިނެވެ. އިފާޝާ ނިކުތުމުން ޒިޔާން އިފާޝާއަށް ބަލާލިއެވެ. އެންމެ ނަޒަރަކުންވެސް ދެމީހުންނަށް އެކަކު އަނެކަކުގެ ހާލު ދެނެގަނެވުނެވެ. ކުރީރޭ އެކަކުވެސް ނުނިދާކަން އެނގުނެވެ. އަދި ރޭގެ ވަގުތުތައް ހޭދަވީ ކިހިނެއް ކަންވެސް އެނގުނެވެ. އެވަގުތު އެކަކު އަނެކަކުގެ ހިތުގެ ހާލުވެސް ސިއްރެއް ނުވެއެވެ.\n“ކުދިން ނުހޭލާތަ އަދި؟” ހިމޭންކަން ނަގާލަމުން ސުވާލު ކޮށްލީ ޒިޔާންއެވެ.\n“އަދި ނުހޭލާ…” އިފާޝާ ޖަވާބު ދިނެވެ. އަދި ބަދިގެއަށް ވަދެ ސައި ހެދުމުގެ މަސައްކަތް ފެށިއެވެ.\nއަށެއް ޖެހިއިރު ޒިޔާން އިނީ ސައި ބޯށެވެ. އޭގެ ފަހުން ގިނަ އިރެއް ނުވެ ޒާޔާ ހޭލައިގެން އިފާޝާއަށް ގޮވަމުން ނިކުތެވެ. އާނާ ހޭލުމުގެ ކުރިން އިފާޝާ ޒާޔާ ފެން ވަރުވާ ރީތިކޮށް ސައި ދިނެވެ. އޭގެ ފަހުން އާނާ ހޭލުމުން އާނާވެސް ފެން ވަރުވާލިއެވެ.\nދުވަހަކީ ހޮނިހިރު ދުވަހެއް ނަމަވެސް ޒިޔާން އެދުވަހު އޮފީހަކަށް ނުދެއެވެ.\n“ޒިޔާން، މިއަދު އޮފީހަކަށް ނުދަންތަ؟” ނުވައެއް ޖަހަން އުޅެނިކޮށް އާނާ އުރާލައިގެން އިން ޒިޔާން ގާތު އިފާޝާ އަހާލިއެވެ.\n“އާނ، މިއަދު ހިތަށް އެރީ އޮފީހަކަށް ނުދާނަމޭ” ޒިޔާން ޖަވާބު ދިނެވެ.\n“އެހެން ވިއްޔާ ހިނގާ މިއަދު ހަވީރު ޒާއާ އެނީ ގޮވައިގެން ޑެޑީ ޕާކަށް ގޮސްލަން، އިފާ މަންމަވެސް” ޒިޔާންގެ ފައިގައި އެލި ގަންނަމުން ޒާޔާ ބުނެލިއެވެ.\n“ނޫނޭ ޒާ، އަދި އެނީ ގޮވައިގެން ޕާކަށް ދާ ވަރަށް ވުރެން އެނީ މާ ކުޑައޭ” ޒިޔާން ޒާޔާއަށް ބަލާލަމުން ބުންޏެވެ.\n“އެހެންތަ؟ އެހެން ވިއްޔާ ހިނގާ ދޮންތަމެން ގެޔަށް” ޒާޔާ ބޭނުންވީ ޒިޔާން ގޭގައި ހުރި ދުވަހަކަށް ވާތީ އެދުވަހު އެންމެން އެކީ ކޮންމެވެސް ތަނަކަށް ގޮސްލާށެވެ.\nHeres part 6.. hope u like this..\nNyc.. keep it up\nKon irakun aneh bai……\nReethi igeyn ???\nnot bad…be quick\nV reethi story.. Best of luck marsha..?\nnice. it is painful to remember those who r dead\nKon iraku7vana bai\nKon irakun tha part 7up kurany… Vvv kiyaaa hivey….vahaka reethi kamuh\nnot bad anyways good story keep it up and when next part\nDhn next part avahah up koh baaa…mihaar inthizaruga mithibhi…vas koh dhehchey\nhaadha lahey update vaaleh\n11 އޮޖަސްޓް 2019\nއިންތިޒާރެއް މަ ނުކުރާނަމޭ (8)\nލޯބި May 7, 2017\nލޯބި November 15, 2019\nޅެން ލޯބި May 18, 2018\nދޫކޮށްފައި ނުދޭ ލޯބިވާ.. (2)\nހިތާމަ ލޯބި November 10, 2018\nތިޔަ އަސަރު 45\nހިތާމަ އެހެނިހެން ލޯބި February 25, 2018


DRP Ge Hingumaa MP Abdhulla Jabiru HavaaluveVadhaigannavanee - vNews.mv\nއަބްދުﷲ ޖާބިރު، ޑީއާރުޕީއާއި ގުޅިވަޑައިގަންނަވަނީ\nއަހުމަދު ހަމީދު އާދަމް 12 July 2019, 18:33\nކާށިދޫ ދާއިރާގެ މެމްބަރު އަބްދުﷲ ޖާބިރު، ދިވެހި ރައްޔިތުންގެ ޕާޓީ (ޑީއާރުޕީ)އާއި ގުޅިވަޑައިގަތުމަށް ނިންމަވާ އެކަން އިއުލާނުކުރައްވައިފިއެވެ.\nމިހާރު ހިނގަމުންދާ 19ވަނަ މަޖިލީހުގައި އެންމެ ތަފާތު މެންބަރެއްގެ ގޮތުގައި ފެނިވަޑައިގަންނަވާ މެންބަރު ޖާބިރު "ވީނިއުސް"އަށް ވިދާޅުވީ ޑީއާރުޕީއަކީ މިވަގުތު ކުޑަ ޕާޓީއެއް ނަމަވެސް އެއީ މިހާރު ވުޖޫދުގައި އޮތް ސިޔާސީ ޕާޓީތަކުގެ ތެރެއިން އެންމެ މުހިންމު އެއް ޕާޓީކަމަށެވެ.\nޕާޓީއަކާއި ގުޅިވަޑައިގަތުމުގެ ވިސްނުންފުޅަކީ މަޖިލީހުގައި މިނިވަން މެންބަރެއްގެ ގޮތުގައި މަސައްކަތްކުރުމަށް ހުރި ގޮންޖެހުންތަކާއި ގުޅިގެން އުފެދުނު ވިސްނުންފުޅެއްކަމަށްވެސް ޖާބިރު ވިދާޅުވިއެވެ. އަދި މިއަދާއި ހަމައަށް ސަރުކާރު ހިންގާ މައި ޕާޓީ އެމްޑީޕީއަށް ކިތަންމެ ގިނަ ޚިދުމަތްތަކެއް ކޮށްދެއްވިނަމަވެސް، އެޕާޓީގެ އޭނާގެ ޚިދުމަތުގެ އަގު ވަޒަންކޮށްފައިނުވާކަމަށްވެސް ޖާބިރު ވިދާޅުވިއެވެ.\nޖާބިރު ވިދާޅުވީ އޭނާ ޑީއާރުޕީއާއި ގުޅިވަޑައިގަތުމުން އެޕާޓީއަކީ ކުޑަ ޕާޓީއަކަށް ނުވާނެކަމަށެވެ. އަދި ވަރަށް އަވަހަށް މެންބަރުންގެ އަދަދު 10،000 އިތުރުކުރައްވާ ޕާޓީގެ ހިންގުން ހަރުދަނާ ކުރައްވާނެކަމަށްވެސް ޖާބިރު ވިދާޅުވިއެވެ.\nއަދި ޑީއާރުޕީގައި ވަރުގަދަ ޕީޖީ ގުރޫޕެއް އޮންނާނެކަމަށްވެސް ޖާބިރު ވިދާޅުވިއެވެ. ޖާބިރު ވިދާޅުވީ އޭނާއާއެކު ދެ މެންބަރަކު ޑީއާރުޕީއަށް ސޮއިވެސް ކުރައްވާނެކަމަށެވެ.\nޑީއާރުޕީގެ މިހާރުގެ ލީޑަރު ކާނަލް މުހައްމަދު ނަޝީދު ވިދާޅުވީ ޖާބިރުގެ ނިންމެވުމަށް އެޕާޓީން ހޫނު މަރުހަބާއެއް ކިޔާކަމަށެވެ. އަދި ޖާބިރާއެކު ޑީއާރުޕީއަށް އޮތީ ފާގަތި މުސްތަގްބަލެއްކަމަށްވެސް ނަޝީދު ވިދާޅުވިއެވެ.\nނަޝީދު ވިދާޅުވީ ޖާބިރާއެކު މަޖިލީހުގެ ބައެއް މެންބަރުން އެޕާޓީއާއި ގުޅިވަޑައިގަންނަވާނެކަމަށް އެމަނިކުފާނު ވިދާޅުވެފައިވާތީ އެއީ އުފާކުރައްވާކަމެއްކަމަށެވެ. އަދި ޖާބިރު ވެވަޑައިގަންނަވާނީ ޑީއާރުޕީގެ ޕީޖީ ގުރޫޕްގެ ލީޑަރަށްކަމަށާ ޑީއާރުޕީގެ ކޮންގްރެސްއަށްފަހު ޖާބިރުގެ ބެއްލެވުމުގެ ދަށުން ޑީއާރުޕީ ހިންގަން ފެށޭނެކަމަށެވެ.\nރައީސް މައުމޫންގެ އިސްނެންގެވުމަށް އޭރު އުފެދުނު ޑީއާރުޕީއަކީ ވަރަށް ގިނަ ސިޔާސީ ލީޑަރުން އޭރު ނިސްބަތްވި އެންމެ ވަރުގަދަ ސިޔާސީ ޕާޓީއެވެ. ޖާބިރަކީވެސް ޑީއާރުޕީއަށް އެންމެ ފުރަތަމަ ސޮއިކުރެއްވި ބޭފުޅުންގެ ތެރޭގައި ހިމެނިވަޑައިގަންނަވާ ބޭފުޅެކެވެ.\nރައީސް މައުމޫނާއި، ޑީއާރުޕީ ފަހުން ހިންގެވި އަހްމަދު ތަސްމީން އަލީ އާއި ދެމެދު އުފެދުނު ބޮޑު ޚިޔާލު ތަފާތުވުންތަކާއި ގުޅިގެން ސިޔާސީ އިސް ހުރިހާ ބޭފުޅުން ވަނީ ޑީއާރުޕީ ދޫކޮށް ވަޑައިގެންފައެވެ. އެތަށްހާސް މެންބަރުންގެ ދަފްތަރެއް އޮތް ޑީއާރުޕީގައި މިހާރު ތިއްބެވީ ވަރަށް މަދު މެންބަރުކޮޅެކެވެ.


ރައީސް ނަޝީދު އިންޑިއާއަށް ކުރައްވަމުން ގެންދަވާ ދަތުރުފުޅާއި ބެހޭ ގޮތުން އެމްޑީޕީން ނެރޭ ނޫސް ބަޔާން (2) – Maldivian Democratic Party\nރައީސް ނަޝީދު އިންޑިއާއަށް ކުރައްވަމުން ގެންދަވާ ދަތުރުފުޅާއި ބެހޭ ގޮތުން އެމްޑީޕީން ނެރޭ ނޫސް ބަޔާން (2)\nމި ޕާޓީގެ އެންމެ އިސްލީޑަރު، ރާއްޖޭގެ އިންތިޚާބީ ރައީސުލްޖުމްހޫރިއްޔާ މުޙަންމަދު ނަޝީދު މިހާރު އިންޑިއާއަށް ކުރައްވަމުން ގެންދަވާ ދަތުރުފުޅުގައި އިންޑިއާގެ އިސް ބައެއް ވިޔަފާރިވެރިންނާ ބައްދަލުކުރައްވައި ރާއްޖޭގައި އިންވެސްޓްކުރުން ހުއްޓާނުލައި ކުރިޔަށް ގެންދިއުމުގެ މުހިންމު ކަމާ ބެހޭ ގޮތުން ވާހަކަފުޅުދައްކަވައިފިއެވެ. އަދި ދިވެހިރައްޔިތުން އިންޑިއާގެ އިންވެސްޓަރުންނަށް ވަރަށް ބޮޑަށް ބޭނުންވެފައިވާ ކަމަށް އެމަނިކުފާނު ވިދާޅުވެއްޖެއެވެ.\nއިންޑިއާގެ ވެރިރަށް ނިއުދިއްލީގައި ބޭއްވި މި ބައްދަލުވުމުގައި އިންޑިއާގެ މުހިންމު ބޮޑެތި އިންވެސްޓަރުންނާއި، ބައެއް ސިޔާސީ އިސްފަރާތްތަކުން ބައިވެރިވެވަޑައިގެންނެވިއެވެ.\nނިއުދިއްލީއަށް ފަހު ރައީސް ނަޝީދު މިއަދު އިންޑިއާގެ ވިޔަފާރީގެ މަރުކަޒީރަށް ކަމަށްވާ މުމްބާއީއަށް ވަޑައިގެން އިންޑިއާގެ އަމިއްލަ ވިޔަފާރިތަކުން ވެސް ރާއްޖޭގައި އިންވެސްޓްކުރުމުގެ މުހިންމު ކަމާއި ބެހޭ ގޮތުން ވާހަކަފުޅުދެއްކެވިއެވެ.\nއަދި ރާއްޖޭގައި ޑިމޮކްރަސީ ގާއިމްކުރެވޭނޭ ކަމުގެ ޔަގީންކަން ލިބިގަތުމަށްޓަކައި، ޑިމޮކްރަސީ ގާއިމްކުރުމަށް ކުރަމުންދާ މަސައްކަތުގައި، އިންޑިއާގެ އިންވެސްޓަރުން ވެސް ބައިވެރިވެވަޑައިގަންނަވަންޖެހޭ ކަމަށް ވިދާޅުވިއެވެ.\n” އަޅުގަނޑުމެންގެ އަތުން ބަޣާވާތަކުން ވެރިކަން އަތުލާފައިވީ ނަމަވެސް، އަޅުގަނޑުމެން އެމްޑީޕީން އަބަދުވެސް ބޭނުންވަނީ ރާއްޖޭގައި ވީހާވެސް ގިނަ ފަރާތްތަކުން އިންވެސްޓްކުރުން.” ރައީސް ނަޝީދު ވިދާޅުވިއެވެ.


September 2015 – Haftha\nއިސްލާމް ދީނުގެ ހުކުމެއް އޮތް ގޮތް ބުނެދީގެން އެއްވެސް ދީނީ އިލްމުވެރިއަކާ މެދު ފިޔަވަޅެއް އަޅާފައި ނުވާނެ: ރައީސް ޔާމީން\nއިސްލާމް ދީނުގެ ހުކުމެއް އޮތް ގޮތް ބުނެދީގެން މިހާތަނަށް ރާއްޖޭގެ އެއްވެސް ދީނީ އިލްމުވެރިއަކާ މެދު ސަރުކާރުން ފިޔަވަޅެއް އަޅާފައި ނުވާނެ ކަމަށް ރައީސް އަބްދުﷲ ޔާމީން ވިދާޅުވެއްޖެއެވެ.\nރައީސް ޔާމީން މިގޮތަށް ވިދާޅުވީ ހައްޖުގެ އަޅުކަން އަދާކުރެއްވުމަށް މިހާރު ސައޫދީ އަރަބިއްޔާ އަށް ވަޑައިގެން އުޅުއްވަމުން، މަދީނާގައި ތިބި ދިވެހި ދަރިވަރުންނާ ބައްދަލުކުރައްވައި ދެއްކެވި ވާހަކަފުޅުގައެވެ.\nރައީސްގެ ވާހަކަފުޅު މައިގަނޑު ގޮތެއްގައި ބިނާކުރެއްވީ ވެރިކަންކުރެއްވުމުގައި އެމަނިކުފާނުގެ ސަރުކާރުން ގެންގުޅުއްވާ ސިޔާސަތުގެ މައްޗަށް ކަމަށެވެ. އޭގެ އިތުރުން ދިވެހި ދަރިވަރުން ކަންބޮޑުވާ ބައެއް ކަންތައް އެ ދަރިވަރުންގެ ފަރާތުން ރައީސް ޔާމީނަށް ހުށަހެޅުއްވުމުން އެމަނިކުފާނުވަނީ އެކަންކަމާއި ބެހޭ ގޮތުން ޖަވާބު ދެއްވާފައެވެ.\nއޭގެ ތެރޭގައި ދީނީ އެއްބައިވަންތަކަން ހިމާޔަތްކުރުމުގެ ގާނޫނުން ގިނަ ފަހަރަށް އިލްމުވެރިންނާއި ދީނީ މީހުންނަށް އަމާޒުވެފައި އޮންނަ ކަމަށް ފެންނާތީ އެކަމާ ކަންބޮޑުވާ ކަމާއި، އިލްމުވެރިން މެދުވެރިކޮށް އެ ގާނޫނު އަލުން މުރާޖައާ ކޮށްދެއްވަން ރައީސަށް ދެންނަވާފައިވެއެވެ.\nއޭގެ އިތުރުން، ދީނީ އިލްމުވެރިއެއްގެ ހައިސިއްޔަތުން ހުރެ ދީނުގެ ހުކުމެއް ބަޔާންކޮށްދޭ ހާލަތުގައި އިލްމުވެރިންނަށް އަދަބު ނުލިބޭނެ ކަމުގެ ޔަގީންކަން ދެއްވުމަށް ވެސް ދިވެހި ދަރިވަރުންގެ ފަރާތުން ރައީސް ޔާމީނަށް ހުށަހެޅި އެވެ.\nމަދީނާގެ ހިލްޓަން ހޮޓަލުގައި ބޭއްވެވި މި ބައްދަލުވުމުގައި ރައީސް ޔާމީންގެ އަރިހުގައި އެމަނިކުފާނުގެ އަނބިކަނބަލުން ފާތިމަތު އިބްރާހީމާއި އެމްޑީއޭގެ ލީޑަރު އަހްމަދު ސިޔާމް މުހައްމަދާއި އެ ޕާޓީގެ ނައިބު ލީޑަރު މައުރޫފް އާއި ހައުސިން މިނިސްޓަރު ޑރ. މުހައްމަދު މުއިއްޒާއި ސައޫދީގައި ހުންނަ ދިވެހި އެމްބަސީގެ ބައެއް ބޭފުޅުން ބައިވެރިވެވަޑައިގެންނެވި އެވެ.\nAuthor .Posted on September 20, 2015 Categories ޚަބަރުLeaveacomment on އިސްލާމް ދީނުގެ ހުކުމެއް އޮތް ގޮތް ބުނެދީގެން އެއްވެސް ދީނީ އިލްމުވެރިއަކާ މެދު ފިޔަވަޅެއް އަޅާފައި ނުވާނެ: ރައީސް ޔާމީން\nމަޝްރޫއުތަކުގެ ފޮނިމީރުކަން ލިބޭނީ ރައީސް ޔާމީން ދެ ދައުރު ވެރިކަން ކުރައްވައިގެން :ނައިބު ރައީސް\nސަރުކާރުން މިހާރު ހިންގަމުން ގެންދާ ބޮޑެތި މަޝްރޫއުތަކުގެ އެންމެ ފޮނިމީރުކަން ލިބޭނީ ރައީސް އަބްދުﷲ ޔާމީން ދެ ދައުރު ވެރިކަން ކުރައްވައިގެން ކަމަށް ނައިބު ރައީސް އަހުމަދު އަދީބު މިރޭ ވިދާޅުވެއްޖެ އެވެ.\nނައިބުރައީސް އަހްމަދު އަދީބު މިގޮތަށް ވިދާޅުވީ ރައީސް ޔާމީން 2018 ގެ ކެމްޕޭން ލީޑަރުން ތަމްރީނު ކުރުމުގެ މަހާސިންތާ ހުޅުއްވައިދެއްވަމުންނެވެ.\nނައިބުރައީސް އަދީބު ވިދާޅުވީ ރައީސް ޔާމީން ކުރިއަށް އޮތް ދައުރަށް ހޮވަން ޖެހޭ ވަރަށް ގިނަ ސަބަބުތަކެއް އެބަހުރިކަމަށާއި،އެގޮތުން އަމިއްލަފުޅު ތަޖުރިބާތައް ހިއްސާކުރެއްވިއެވެ.\n“ރައީސް ޔާމީނަށް ވެރިކަން ލިބިވަޑައިގަތީ ފިނިފެންމަލުގެ ދާނަކުން ނޫން. [ޔާމީނަށް ވެރިކަން ލިބިވަޑައިގަތް އިރު] އޭރު ޓޫރިޒަމް މިނިސްޓަރުގެ ހައިސިއްޔަތުން، އަޅުގަނޑަށް އެނގޭ އަޅުގަނޑުމެންގެ ދަރަނި އޮތް ވަރު. އެއާޕޯޓްގެ އާބިޓްރޭޝަން ދިޔަ ގޮތް. ގައުމު ހުއްޓިދާނެ ކަންތައްތަކެއް ފެނުނު. ވަރަށް ހަލަބޮލި ކަމެއްގެ ތެރޭގައި އޭރު ގައުމު އޮތީ. އެ ހުރިހާ ކަމެއް ކަނޑައްތުކޮށް މި ހިސާބަށް އާދެވުމުން މިހާރު އެންމެން ވެސް، މަޖިލީހުގެ މެމްބަރުން ވެސް މި ވަނީ ވަރަށް ބޮޑަށް ހިތްހަމަޖެހިފައި. އެކަމަކު އެ ހިތްހަމަޖެހުން ލިބުނީ ކޮންފަދަ ގުރުބާނީއަކުންތޯ، އަދި މި ސަލާމަތްތެރިކަން ލިބުނީ ކީއްވެގެންތޯ ވިސްނާލަން އެބަޖެހޭ،” ރައީސް ވެސް ބައިވެރިވެ ވަޑައިގެންނެވި މަހާސިންތާގައި ނައިބު ރައީސް އަދީބު ވިދާޅުވި އެވެ.\nއަދީބް އަދި ވިދާޅުވީ ސިޔާސީ މަސްރަހުގައި ގަދަފަދަ ދުވަސްވަރާ ކުރިމަތިލާން ޖެހޭ އިރު އެކަމުގެ ތެރެއިން މާ ގިނަ ބަޔަކު ނުފެންނަ ކަމަށެވެ. އެކަމަކު އެފަދަ ހާލަތްތަކުގައި ހޫނު ގޮނޑީގައި ނުވަތަ ހޫނު މަސްރަހުގައި ކެތްކޮށްލައްވަން ކެރިވަޑައިގަންނަވަނީ ރައީސް ޔާމީން އަށްކަމަށްވެސް ވިދާޅުވި އެވެ.\n“އެހެންވެ މިއަދު އެތައް ބަޔަކު އަމިއްލަ އަށް އިސް ނަގައިގެން ރައީސް ޔާމީން 2018 އަށް ކުރިމަތިލައްވާ އެ ކެމްޕޭންގެ ލީޑަރުން އުފެއްދުމުގެ މަހާސިންތާ އާ ހަމައަށް އާދެވިފައި މި ވަނީ،” އަދީބް ވިދާޅުވި އެވެ.\nއެ މަނިކުފާނު އަދި ވިދާޅުވީ ރައީސް ޔާމީން 2018 އަށް ނިކުންނަވާނީ ވަރަށް ސާބިތުކަމާ އެކުގައި ކަމަށެވެ. އެހެން ނަމަވެސް އިދިކޮޅު ފަރާތްތަކުން ރައީސް ޔާމީނޭ ކިޔައިގެން ތަފާތު ދޮގުތައް ހަދައިގެން ސިޔާސީ މަސްރަހު ބަދަލުކޮށްލަން މަސައްކަތް ކުރަމުން ގެންދާ ކަމުގެ ތުހުމަތު ކުރެއްވި އެވެ. އެކަމަކު އެއިން އެއްވެސް ކަމެއް މިހާތަނަށް ކާމިޔާބުވެފައި ނެތް ކަމަށާއި އެފަދަ ކަންކަން ދަނީ ފަނުފުލުން ކަމަށްވެސް އަދީބް ވިދާޅުވި އެވެ.\nއަދީބު އަދި ވިދާޅުވީ ރައީސް މައުމޫނާއި މުޅި ޕީޕީއެމް ޔަގީން ކުރާ ކަމަކީ ރައީސް ޔާމީނަކީ ސަލާމަތާއި ރައްކާތެރިކަމާ އެކު 2018 ގައި ރައްޔިތުން އާ މަންޒިލަކަށް ގެންގޮސް ދެއްވާނެ ލީޑަރު ކަމަށެވެ.\n“އެހެންވެ ތި ހުރިހާ ބޭފުޅުން ވެސް އެއްބާރުލުން ދޭންވީ މި ސަރުކާރު ކުރިއަށް ގެންދިއުމަށްޓަކައި،” އަދީބް ވިދާޅުވި އެވެ.\nރައީސް ޔާމީންގެ 2018 ގެ ކެމްޕޭން ލީޑަރުން ތަމްރީނު ކުރަން، އެ މަނިކުފާނުގެ އަނބިކަނބަލުން އިސްނަންގަވައިގެން މިރޭ ފެށި މަހާސިންތާގައި އުތުރުގެ 12 އަތޮޅަކުން މަންދޫބުން ބައިވެރިވެ އެވެ.\nޕީޕީއެމުން ބުނީ މިއީ ރައީސް ޔާމީންގެ 2018 ގެ ކެމްޕޭންގެ ފެށުން ކަމަށެވެ. އަދި ކުރިއަށް ގެންދާ މި މަހާސިންތާ ތިން ބުރަކަށް ބަހާލައިގެން ކުރިއަށް ގެންދަން ނިންމައިފައިވާ ކަމަށް އެ ޕާޓީން ބުންޏެވެ.\nAuthor .Posted on September 3, 2015 September 20, 2015 Categories ޚަބަރުLeaveacomment on މަޝްރޫއުތަކުގެ ފޮނިމީރުކަން ލިބޭނީ ރައީސް ޔާމީން ދެ ދައުރު ވެރިކަން ކުރައްވައިގެން :ނައިބު ރައީސް


Medhu adhi mathee fantiah hassa 114 unit alhanee\nހުޅުމާލޭގައި މިކްސް ޔޫސް ރެސިޑެންޝަން 114 ޔުނިޓް އަޅަނީ\nމެދު އަދި މަތީފަންތީގެ ގެދޮރުވެރިކަމަށް ހާއްސަ 114 ޔުނިޓްގެ އެއްބަސްވުމުގައި ސޮއި ކުރަނީ -- ފޮޓޯ: އެޗްޑީސީ\nމެދު އަދި މަތީ ފަންތީގެ ގެދޮރުވެރި ކަމަށް ހާއްސަ ފްލެޓްގެ 114 ޔުނިޓް އަޅަން އެޗްޑީސީން ބަޔަކާ ހަވާލު ކޮށްފި އެވެ.\nއެޗްޑީސީ އިން 114 މިކްސް ޔޫސް ރެސިޑެންޝަން ޔުނިޓްތައް އަޅަން އިއްޔެ ހަވާލު ކޮށްފައި ވަނީ ސާސޭ / ގްލަޓް ޖޭވީ ޕްރައިވެޓް ލިމިޓެޑާ އެވެ. މި އެއްބަސްވުމުގައި އެ ކުންފުނީގެ ފަރާތުން ސޮއި ކުރެއްވީ މެނޭޖިން ޑިރެކްޓަރު އަބްދުﷲ ސަވާދެވެ. އަދި އެޗްޑީސީގެ ފަރާތުން ސޮއިކުރެއްވީ މެނޭޖިން ޑިރެކްޓަރު ސުހައިލް އަހުމަދެވެ.\nމެދު އަދި މަތީފަންތީގެ ބޯހިޔާވަހިކަމަށް ހާއްސަ ކޮށްގެން މީގެ ކުރިން ވެސް ހުޅުމާލޭގައި ވަނީ ޕްރޮޖެކްޓްތަކެއް ހިންގާފަ އެވެ. މި މަޝްރޫއުތަކުގެ ދަށުން އަޅާ 114 ޔުނިޓަކީ ހުޅުމާލެ ޕްލޮޓް އެސް1-3 ގެ ލޮޓް 11445 ގައި އިމާރާތްކުރާ ޔުނިޓްތަކެއް ކަމަށް އެޗްޑީސީ އިން ބުންޏެވެ.\nއެޗްޑީސީ އިން ބުނީ މި ޕްރޮޖެކްޓަކީ ވީހާވެސް ކުޑަ އަގެއްގައި އާންމުންނަށް ހުޅުވައިލުމަށް އަގު ހިފަހައްޓާފައިވާ ޕްރޮޖެކްޓެއް ކަމަށެވެ. އެގޮތުން 60 ޕަސެންޓް ޔުނިޓުތައް ވިއްކޭނެ އެންމެ ބޮޑު އަގަކީ އަކަފޫޓަކަށް 2185ރ. އެވެ. ބާކީ 40 ޕަސެންޓް މާކެޓު އަގުތަކުގައި ވިއްކުމުގެ ފުރުސަތު ޑިވެލޮޕަރުންނަށް އޮންނާނެ އެވެ.\nމި މަޝްރޫއުގެ ޑީޓެއިލް ޑްރޯވިން އެޕްރޫވަލް ނިމުމުން ތިން އަހަރު ދުވަހުގެ ތެރޭގައި މަސައްކަތް ނިންމަންޖެހެ އެވެ.\nހުޅުމާލެ އެޗްޑީސީ ބޯހިޔާވަހިކަން + ހައުސިން ޔުނިޓް ހުޅުމާލޭ ޔޫތު ސިޓީ


vnews - Riley Oman ge club akah soikurumaa gathah!\nރިލޭ އޮމާންގެ ކްލަބަކަށް ސޮއިކުރުމާ ގާތަށް!\nނިއުރޭޑިއަންޓް ސްޕޯޓްސް ކްލަބަށް ކުޅެމުން އަންނަ ރިލްވާން ވަހީދު (ރިލޭ) އޮމާންގެ ސުރް ސްޕޯޓްސް ކްލަބަށް ސޮއިކުރުމާ ގާތަށް ޖެހިލައިފިއެވެ.\nވީސްޕޯޓްސް އަށް މައުލޫމާތު ދެމުން މިވަގުތު އޮމާންގައި ހުރި ރިލޭ ބުނީ ނިއު އިން ރިލީޒް ލިބުނުހާ އަވަހަށް ސުރް އަށް ސޮއިކުރާނެ ކަމަށާއި، ދެ ދުވަހެއް ތެރޭގައި ރިލީޒް ލިބޭނެ ކަމަށް އުންމީދުކުރާ ކަމަށެވެ.\nނިއު އަދި ގައުމީ ޓީމުގެ ކުރީގެ ކޯޗު ވެލިޒާ ޕޮޕޯވް ކޯޗުކަން ކޮށްދެމުން އަންނަ ސުރްއާ ވާހަކަދެއްކުމަށް ރިލޭ އޮމާނަށް ފުރީ ނިއު އިން ހުއްދަ ދިނުމުންނެވެ. އަދި އޭނާ އެ ކްލަބަށް ބަދަލުވުމަށް ނިއު އިން އަންނަނީ އެއްބާރުލުންވެސް ދެމުންނެވެ.\nސުރް ސްޕޯޓްސް ކްލަބްގެ އޭޝިއާ ސްލޮޓް ލިބިފައިވާ ރިލޭ ވަނީ ނިއުގެ މެނޭޖްމަންޓާއި، ޓީމުގެ ކުޅުންތެރިން އަދި ސަޕޯޓަރުން ފާއިތުވެދިޔަ ދުވަސްތަކުގައި އޭނާ އަށް ދިން އެއްބާރުލުމަށް ޝުކުރުއަދާކޮށްފައެވެ.\nއޮމާން ޕްރޮފެޝަނަލް ލީގުގެ ސުރް ކްލަބުން ރިލޭ އަށް ފުރުސަތު ލިބިފައިވާއިރު، އޭނާ ވަނީ މިކަން އޭނާ އަށް ތަނަވަސްކޮށްދިނުމުގައި އެހީތެރިވި ޕޮޕޯވްއަށް ޝުކުރު އަދާކޮށްފައެވެ.\nޕޮޕޯވް ވަނީ ގައުމީ ޓީމުގެ އިތުރުން ނިއުގައި ރިލޭ އަށް އިރުޝާދު ދީފައެވެ. ރިލޭ އަކީ ޕޮޕޯވް ވަރަށް ގަޔާވާ ކުޅުންތެރިޔެއްގެ އިތުރުން ގާތް ރައްޓިއްސެކެވެ.\nމިއީ އޮމާން ލީގުގެ ކްލަބަކަށް ރާއްޖޭގެ ކުޅުންތެރިޔަކަށް ކުޅެން ފުރުސަތު ތަނަވަސްވި ފުރަތަމަ ފަހަރެވެ. އެހެންނަމަވެސް ނިއުގެ އަކްރަމް އަބްދުލްގަނީ އާއި އަލީ ފާސިރު ސެންޓޭ އަށް ވަނީ އޮމާންގެ ކްލަބަކަށް ކުޅެން ފުރުސަތު ލިބި ބޭކާރުވެފައެވެ. އެފަހަރު އެ ދެ ކުޅުންތެރިންނަށް ފުރުސަތު ގެއްލުނީ ދެ ކްލަބް އެއްބަސްވުމަކަށް ނާދެވެމުންނެވެ.\nމީގެކުރިން މެލޭޝިއާގެ ޕީޑީއާރްއެމް އަށް އަލީ އަޝްފާގު (ދަގަނޑޭ) ކުޅެފައިވާއިރު، މުހައްމަދު އާރިފް (ބަކާ) ވަނީ މިޔަންމާގެ ކްލަބަކަށް ކުޅެފައެވެ.\nއުމުރުން 27 އަހަރުގެ ރިލޭ ބުނީ އޭނާ އަށް ލިބުނުފަދަ ފުރުސަތެއް ރާއްޖޭގެ އެހެން ކުޅުންތެރިންނަށްވެސް ލިބޭނެ ކަމަށް އުންމީދު ކުރާ ކަމަށާއި، އެކަމަށް މަސައްކަތްކޮށްފިނަމަ ފުރުސަތު ލިބޭނެ ކަމަށެވެ.\nކްލަބް ވެލެންސިއާ އިން 2006 ވަނަ އަހަރު ކެރިއަރު ފަށައި އޭގެ ފަހުން ގިނަ ކްލަބްތަކަށް ކުޅުނު ރިލޭ ވަނީ 2016 ވަނަ އަހަރުގެ މެދު ތެރޭގައި ވިކްޓްރީ އަށް ބަދަލުވެފައެވެ.\nއަލީ ސުޒެއިންގެ އިރުޝާދުގެ ދަށުން މިދިޔަ އަހަރު އެސްޓީއޯ މާލޭ ލީގުގައި މޮޅު ކުޅުމެއް ދެއްކި ރިލޭ ނިއު އަށް ބަދަލުވީ އުރީދޫ ދިވެހި ޕްރިމިއާ ލީގުން ވިކްޓްރީ އަށް ޖާގަ ނުލިބުމުންނެވެ. އަދި އޭނާ ވަނީ ނިއުއާއެކު މިދިޔަ ސީޒަނުގައި ޕްރިމިއާ ލީގުވެސް ހޯދާފައެވެ.\nމި ފަހަރު ނިއުއާއެކު އޭއެފްސީ ކަޕްގައިވެސް ކުޅުނު ރިލޭ އަންނަނީ މި ސީޒަނުގައި އެޓީމުގައި މޮޅުމެއް ދައްކަމުންނެވެ. އޭނާ ވަނީ އެ ކްލަބާއެކު މި ސީޒަނުގައި މާލޭ ލީގު ކާމިޔާބުކޮށްފައެވެ.